text:
想當年,我最鍾意就係過時過節,因為平時食飯想搵塊肉睇吓都難,但過時過節嘅時候就唔同,除咗劏雞之外,重會殺埋鴨.不過七月十四孟蘭節,俗稱鬼節就屬於另類,嗰日無大魚大肉做晚餐,兼且要食齋菜,所以我無當呢個係節日!
鬼我未見過,所以唔識驚,但棺材同過咗身嘅人就見過,都幾得人驚!我細個時屋企係喺新界圍村附近,啲圍村有個傳統習俗,如果有老人家過咗身,佢哋唔會去大酒店卜間靈堂,俾啲親朋戚友去膽仰遺容,而係喺圍門對出一塊空地,搭個帳蓬作為靈堂,成副棺材就擺正喺中央位置,俾啲親友嚟拜祭.大約擺放一個星期先至會送上附近山頭落葬,喺嗰段期間,每晚都有喃嘸佬喺度打齌頌經.
嗰笪空地係我放學返屋企嘅必經之路,想運路行都唔得! 我記得有一年冬天,我下晝6點鐘放學,冬天特別快黑,6點鐘差唔多黑齊,我一個人經過個帳幕,唔知係咪食飯時間,個帳幕裡面竟然一個人都無!咁都未算,最得人驚就係塊棺材板拎開咗,我離遠已經見到條屍瞓咗喺度,我細個都唔算細胆,但喺咁嘅環境之下唔驚就假.嗰副棺木深紫色,尤其顯得恐怖!我唯有深呼吸一下,然後飛奔返屋企,經過帳幕側邊時覺得陰風陣陣,唔知係咪心理作用,一路跑一路感覺俾條屍追住,直至跑到返村口,見到隔離鄰舍先至敢停抵,真係嚇都嚇餐死!
咁講番鬼節先,每年嘅七月十四,鬼門關就會大開,所有孤魂野鬼都會重返陽間,享受奉祀!查實個關卡去到七月尾先到關上,喺呢段時間24小時通關,非常方便,唔駛爭先恐後!由於所有鬼鬼怪怪嚟晒陽間,所以整個七月都係大事不宜,結婚一定唔可以!聽講喺呢個月結婚,分分娶隻鬼做老婆,問你驚唔驚?吓? 無有怕? 俗語話齋,鬼火咁靚? 嘻嘻!咁又係喎,咁你唔介意咪照結婚攞酒囉! 重有,裝修同搬遷等等,可免則免,係最多禁忌嘅一個月!
阿嫲喺嗰日會去紙扎舖買啲金銀衣紙,我記得重有一啲五顏六色嘅彩紙,紙扎嘅衫,原來有分男同女兩種,當然香燭唔可以少.咁買完衣紙都未得個喎,重要去街市買祭品,好似生果,芽菜,豆腐,花生等等.
我唔明點解要用豆腐嚟奉獻俾啲孤魂野鬼,唔通呢啲就叫呃鬼食豆腐?
我問阿嫲點解買花生,佢話如果啲食物太大件,會俾一兩隻鬼擸晒,其他啲鬼就無得食!所以要拜嘅時候,要將啲小食好似花生,生菓,飯菜等通街撒,儘量俾多啲鬼食!跟住阿嫲重唱咗啲斗零同毫子,話要派埋俾啲鬼咁講喎!
聽完阿嫲講先知道燒街衣嘅目的,主要係俾嗰啲無依嘅孤魂野鬼有衫著,又有野食,雖然一年先得一次,叫做好過無喇!
我老豆唔信呢啲野,所以無話禁止我嗰晚出夜街,不過阿嫲話嗰晚陰氣重,叫我哋唔好出去,因為分分鐘撞鬼!重嚇我話如果經過池塘邊,隨時會有水鬼走上嚟搵替身!我梗係唔信喇,嗰晚老虎都出去睇睇.我見到通街都有人燒衣紙,
咦?重撒埋銀仔添,咁就唔好客氣咯,我同班FRIRND四圍咁去執錢,唔知幾過癮!
隔離阿娘見到我哋四圍去執錢,佢就勸我哋唔好同啲鬼爭,因住俾啲野鬼住唔甩得身!有無誇張啲呀?我同班朋友啋佢都儍,繼續去執錢,最後執執埋埋都有成一蚊雞,算唔錯架喇,嗰個時候,白粥都係斗零一碗,所以叫做好好成績.
不過真係有啲邪門,之後連續幾晚都發相同嘅夢,喺夢裡面就係四圍去執錢,執極都執唔晒,唔知幾開心!結果第二日起身感到周身骨痛!連續幾晚發同一個夢咪話唔邪!諗吓諗吓,寧可信其有,不可信其無!我個心同鬼大哥講:有怪莫怪,小弟唔識世界,以後都唔敢同你爭錢喇!講你都唔信,跟住無再發咁嘅夢!自此以後,到咗鬼節我都唔敢出街執錢!
孟蘭節
有好多地方做神功戲,
之前會做木偶戲,根據老人家講,木偶戲係做俾啲鬼睇嘅!諗唔到安排得都幾周到,啲遊魂野鬼除咗有野食,重有戲睇添!係戲棚裡面,會用紙扎咗個面目猙獰嘅鬼王......大士王爺,
聽講個鬼王主要用嚟睇住啲野鬼,等佢哋唔好出咗鬼門關時無王管亂咁嚟,搞搞震!
值得一提嘅,就係喺嗰日會有潮洲商會,買米贈俾啲老人家,
不過都要排隊輪候. 等大家唔好話啲有心人大細超,剩係照顧晒啲遊魂野鬼!
(完)


c: text/html

text:
之後就直奔BTS買車飛到翟度翟市場附近嘅 Or Tor Kor maket 食個遲來的lunch.其實BTS 嘅買飛設計真係有d問題, 一來每次只可以買一個搭車用膠幣, 十二個人就要分十二次買. 二來佢只係接受coins (唔要紙幣), 不過一張飛都要40 B 啦, 所以要到counter唱coins, 不過 counter 又唔接受用現金直接買搭車用膠幣. 所以最後要先去counter 唱500 B conis, 跟住到售票機一個一個咁買搭車用膠幣, 咁就用咗幾個字時間.
呢D就係搭車用膠幣喇.
用咗差唔多40 分鐘, 又轉下車咁, 終於到達目的地.
市場入面都幾乾淨
海鮮類有蒸蟹
燒大頭蝦
燒魷魚
燒雞
豬肉丸/魚蛋米粉, 唔知點解泰國D米粉咁好食.
豬手飯都好好味
25 B 一個椰青, 又平又大個,
最尾唔知道係咪因為臨近收檔, 所以送多咗兩個俾我地.
又大又香甜嘅芒果
仲有泰國特產長柄榴槤
開動喇~
榴槤雖然貴咗d ( 三件要成4百幾B), 不過真係好正
清香得來唔會好大陣味, 肉質唔會太爛, 又香口, 一食難忘.
姐姐又好人, 有得試食之餘, 買三件仲送一件小同free 一小件其他品種試食, 今次仲唔係又食又拎.
食到我, 阿dur 同chi wai 停唔到, 到今日今日仲好掛住佢地.
因為有好幾個朋友忍受唔到榴槤味, 所以我地要去另一張枱食.
食完lunch 都已經5 點多, 所以立刻到翟度翟行下先.
不過因為呢排不斷落雨, 又已經5點幾, 所以有好多店舖都收咗檔.
最後我地買咗兩件 tee, 同一d 屋企嘅小擺設, 每件貨物都只係大約二百Baht, 質地又好又便宜.
如果我地早d行, 或者天氣好d, 我諗仲多收穫.
行咗差唔多兩個鐘, 大家都餓喇, 係時間搵食.
因為上次喺翟度翟俾的士司機拒載同驚住會塞車, 我地最後都係搭鐵路走.
Car 2 嘅朋友.
Car 1 嘅朋友.
晚餐我地去咗national stadium 附近嘅建興酒家.
點解我個title 叫10加2人, 而唔係12人呢, 其實同食野有好大關連.
話說每次食飯, 侍應都會問我地有幾多人, 我通常會答 ' twelve people' . 不過我發現佢地聽唔明白乜野係 ' twelve'. 試過打手勢, 佢地就以為係1+2, 等於3 個人. 又試過由 one 數到 twelve, 佢地又唔明. 於是團友matthew 提出, 同佢地講ten plus two (即十加二) 啦, 點知一講就明. 所以我地以後叫10加2人, 而唔係12人喇.
嘩, 好多蟹呀
見未食得, 又影下大合照先
頭先喺門口d蟹變咗咖哩炒蟹
仲有胡椒蟹, 好好味
黃金大頭蝦
蒜蓉開邊蒸蝦
炸蝦丸, 好好味
冬蔭公湯, 日日最少都要飲一次.
生蝦刺身, 呢個早晚飯, 下午茶都要食
燒魚都好味
大家起筷
不過建興d 質素好似差咗, 一來d食物唔夠熱, 二來份量又少咗.
食完晚飯仲有d時間, 於是行去big c 掃下貨, 準備聽日入沙美島先.
坐緊監, 等人宰割的啤酒
行完big c, 又有d肚餓, 直接行咗去買海南雞飯做宵夜, 40 B 一個飯, 又抵又好食..
對面仲有芒果糯米飯, 小嘅 80 B, 大嘅 100 B
行行下見到獅蚶, 只係幾十Baht, 又買.
準備開餐look.
食完宵夜都1 點幾, 大家都返房休息, 因為明天要早起, 入沙美島.
不過唔知道係咪下午喺 Or Tor Kor market 食海鮮有d唔新鮮, 所以訓訓下, 個肚痛醒咗同痾咗3-4 次, 成晚冇訓過咁濟.
第二日問返d朋友, 原來有幾個朋友食完海鮮之後, 黃昏到夜晚都有肚痛同痾, 不過情況都還可以, 食住止痾肚痛藥都頂到下, 但仍然好有胃口食野.
亦因為我地12 個人當中有11 個雖然keep 住頭2-3 日都有痾, 又keep 住唔戒口, 不停乜都食, 所以我地個trip 叫做一路食一路痾之旅喇.
呢班人真變態, 雖然個個都腸胃炎, 但只有瀉, 唔會嘔, 而且個個病左仲鬼咁好胃口, 食得比平時還要多.

robotstxt: allowed

filter: keep


text:
( 10-AUG-2013 SAT )
終於又等到每月一次嘅 OFF 喇 10 點半自然醒 梳洗之後就去食早餐喇 ~
( 我食剩 d 牛肉 蛋黃同麵 所以叫里奧大人幫手食 佢話飽 但都居然肯食 如果食菜係咁就好喇 )
食完就去建設銀行整嘢 排咗 15 分鐘都仲唔郁 鬼咩 得 2 個 Counter 開 之後我同里奧大人講我再番屋企沖涼先 好過嘥時間喺度等 ~
等埋里奧大人上黎就出發喇 又要去南洋銀行 整完都差唔多 1 點 真係好慢啦 去呢 2 間銀行整嘢 次次都要每間預 1 個鐘 南洋就仲勁 無人都可以咁慢 係咪慣咗慢活呢下 ~
天氣非常非常之好 仍都非常非常之熱 本想諗住去西貢食 Pizza 不過去到 Van 仔站 起碼要等 2 架先上到 所以唔去喇 即轉場去 Mega Box 等咗 3 架 Shuttle Bus 先上到 但見到西貢都仲未有車黎 真係好在無等咋 ~
去到 Mega Box 都 2 點幾 其實我未餓 不過里奧大人話佢可以食得嘢喎 咁食啦 難得假期佢勁有胃口 但今次我唔想飲茶 想去 Ikea Cafe 食嘢呢 ~
食到好飽 所以去 Ikea 睇嘢 買咗張毛毯 最開心係買到裝 Remote Control 嘅掛袋 因為衰里奧大人成日將 d Remote Control 周圍擺 可以擺喺書房同睡房 之後我話佢呢 佢就話因為我叫佢整嘢嘈住哂 所以無拎出廳 咁都可以賴人 唔通我喺廚房切嘢 佢叫我去書房拎嘢 我將把刀擺喺書房咩 藉口多多我最憎 ~
有次仲離奇 我同佢搵咗成晚都搵唔到個電視 Remote 佢都搵唔到 之後到第晚再搵 居然佢背囊搵到 係咪痴丫 咁無手尾真係好嘥人時間囉 ~
其實我鍾意行 Ikea 因為佢設計 d 概念非常之啱我 同埋我又好鍾意佢 d 碗碟 就咁睇已經好開心呢 ~
最後買埋膠碗同 Suction Cup 同香薰座就走喇 行咗個幾鐘好攰呀 ~
咁里奧大人去洗手間 我就喺 Ikea 睇嘢食 買咗包細爆谷 $5 咋 估唔到係熱添呀 都幾好味 之後去埋 Aeon 同十蚊店 再去扭蛋就去大眾睇書喇 ~
我地鍾意喺呢間書大眾睇書 因為有得坐呀 睇完都差唔多 6 點幾喇 都出唔到黃大仙食嘢 同埋呢個時間開始多人 所以喺番 Mega Box 食嘢算喇 ~
今次同里奧大人去 CPK 因為無咩人嘛 咁我地有 3 袋嘢 個 Waiter 比張 2 人枱我地 但佢有好多 4 人卡位架噃 有好多都無人坐嘅 有幾張就係 "留座" 咁里奧大人話我地多嘢 所以想坐 4 人卡位 佢地話無喎 留咗位 咁里奧大人話無呀 咁唔食 lu 之後個 Waiter 就比張 4 人卡位我地 其實如果全場都 full 我地當然會坐 2 人枱 但根本無人 做咩唔比我地坐喎 ~
實在唔太餓 所以只係叫沙律同 Pizza 呢間 Pizza 好味喎 上次喺旺角食係唔好食嘅 無計啦 旺角人流旺 所以只求妳食完快 d 走囉 ~
坐番 Shuttle Bus 走人 去埋 Market Place 買生果就番屋企喇 本來想去徑步 不過我同里奧大人都覺得對腳有 d 攰 所以唔去喇 喺屋企 relax 下好過呢 ~


text:
My Blog
利物浦球迷,愛貓,愛旅行
2016年7月24日 星期日
模型小屋--花好月圓
一見個包裝就覺得:唔係呀?好似咁兒戲嘅,幾驚攞返屋企途中爛左,咁真係唔知點好.
屋企仲有兩盒未砌,又忍唔住要買多盒,哩盒仲要係最大最貴.
一買左返黎就即刻檢查有冇重要野漏左或爛左,因上網見到好多人都話佢會漏材料,不過可以免費補發.但我身處香港,如果真係漏野要補發,我又要自己俾運費.所以只可以祈求佢唔好漏野.好彩check過之後冇漏野,只係有枝膠水同少量木質材料爛左,唔會影響到砌唔到.
網上評論好多都話佢本說明書好多錯處,所以我都好小心睇晒成本說明書先開始砌.佢的確係有d材料編號錯左,製作次序亂左,又有好多野漏左冇講,例如有d細零件教你做左,但冇講應該放喺邊,有時就見到有d材料喺度,但又冇教你點做,唯有自己鍾意點做就點做.說明書d圖有d又唔清晰,搞到我有幾次都貼錯左..........如果我第一次砌模型屋就係砌佢,咁我諗我哩世都唔會再砌,慳返唔少.
好彩我之前有砌開,所以難唔到我,我見好多人都話要問返客戶服務先知點砌.我覺得我唔使問都砌到已經好叻豬.
哩張咁壯觀嘅其實係上網搵人地d圖,因為我自己唔會將d材料放到咁亂.
音樂機芯藏喺泳池頂
吊燈我永遠都整唔靚
上網見人地話一個電池盒唔夠電,d燈唔夠光.我之前砌落果d有多電池盒,所以攞埋黎用.
一直我都好憎整花,要逐朵逐朵慢慢剪.有d直頭要逐塊花瓣咁剪添.
飛機係送嘅,買防塵罩套裝先有.今次哩盒好多野都係現成嘅,都慳返好多功夫.
鋼琴位置成個可以轉,下面就係音樂機芯,一轉就有音樂.不過我發覺好難控制到音樂完左之後鋼琴會轉返黎前面.
沙池d沙好鬼麻煩,好難固定d沙唔甩出黎.
後面d電線例牌亂晒,活頁個位置原本係要黎放電池盒.不過我冇放入去,方便我隨時開燈.
地下側面
1樓側面
砌左7日,合共52小時.以設計黎講,我最鍾意哩間.


text:
Saturday, October 24, 2015
單車樂
想起對上一次踩單車,好似已經有成兩三年前了.因為果次我地帶自備單車,朋友仔行行租單車,但係租既仲好踩過私傢車.因為妹妮架係白色膠轆果d加上好耐無踩可能都生生地銹,見到妹妮踩得好吃力-_-".
最近卻連續踩左3次!
無踩幾年單車,我地都無買過架新既,租車算了!呢次爸B想教妹妮踩兩碌,但係無踩咁耐一踩就兩碌?
呢日我地租左架大車同細車,爸B教時我又可以踩下,EE都有join 我地,佢教時爸B又去踩下.
因為仲未轉涼,呢日天氣其實好熱,妹妮個頭滴晒汗呀!
學左一個鐘左右,都係換架四碌比佢真正踩下單車啦!呢個公園租車好抵,$50/個半鐘,好抵玩!原來仲有單車班,係單對單$180/50分鐘,問過單車鋪哥哥佢地話要兩,三堂到會學識,咁次先啦!
finally有得踩下車開心下了!
好彩醒目帶定衫換,跟住去大吃大喝一番!
食完午餐再去食埋豆花!好充實呀
隔左一個星期,趁得閒天氣又涼左再來踩單車!
都係由爸B教,有上次經驗呢次學平衡先.左腳踏住腳踏,右腳牚兩下再遞起練平衡.
其實公園入面都好多小朋友學緊架
點知就係咁踩踩下,就學識左!!記得細個時玩4轆再變3碌學平衡至學兩碌,妹妮學識時好開心大叫: 媽咪!睇下,我識踩喇!!
行開九龍城見到舊郵筒,新聞話會剷走皇室logo,嗱嗱聲影下合照,唔知幾時呢d歷史文物會消失晒嘛!
自己去買葛菜水,妹妮又好似飲得幾enjoy!
第3次 上星期日同朋友仔去另一個場玩,她們仍是4轆所以可以奔馳於跑道內,妹妮仍要練下至得
不過呢個場跑道窄左d,要練都唔易
Elly同康然踩左一,兩個圈已經出大道踩了.
妹妮仲要跌跌碰碰咁練,又話單車係學識左就永遠記得既?但係好似學識左仲要多加練習至得!
踩完單車去開餐!
呢晚係畢生畢太結婚紀念,晚餐都預埋我地真係好榮幸呀!Happy Anniversary!!
Wednesday, October 7, 2015
十.一 ... 十一
又到十月了,每年都又期待又唔想咁快到十月,因為又老一年了.今年我地結婚十一週年了,又係老地方去Morton's 晚飯...有邊度又可以据扒又可以睇煙花又唔會因煙花加價?加上妹妮好鐘意呢度個洋蔥包,所以目標明確.
因為妹妮10月9日便考琴了,呢日雖然假期但係都要上鋼琴課,夜晚至有得出街呀!煙花9點放,7點幾條街已經封路無車行了
個傻妹就係度左轉轉右轉轉跳舞 -___-"
呢日帶左部大機,可能太重妹妮揸機都唔穩
入到酒店佢見到樓梯就話要去影相,叫佢走埋去就即刻擺個回眸pose,真係攞膽!
一埋位就係呢張signature menu
坐低已幾成8點了,平時佢6點食飯而家已經好餓了
飲杯mocktail 先
因為帶左大機,又未摸熟架機,媽me同妹妮比爸B試機,無帶閃燈,較極都有點暗
cheers!!終於有得同爸B媽me飲勝了
我地至愛!
食完沙律食下包已經開始放煙花了,靜心欣賞才据扒
餐廳內客人都好專心睇煙花呀
妹妮都不例外,不過一邊睇一邊叫囉
煙花完了,終於開餐了
點知一開餐妹妮就眼瞓了,平時都係8點半左右便上床9點前瞓著,呢晚9點至有的食難怪眼瞓.我地唯有快快食完啦,仲有甜品架
妹妮揸手機就定好多了
因為第朝妹妮要返學,所以都盡量快食埋甜品.
點知到甜品時間佢醒番晒,仲要加單添!
返到屋企,yaya同妹妮為我地準備左鮮花同賀卡!雖然每年都收到但係仍然好多謝佢地倆個咁有心
話咁快又十一年了!其實希望可以去個旅行慶祝,但十月又唔會有假放所以都難成事,唯有寄望妹妮大個d先啦!
Subscribe to: Posts (Atom)


text:
Monday, 28 April 2014
台式滷肉飯
最近 大熱, 我當然唔執輸集集都睇晒
佢煮既野唔複雜, 材料份量都好隨意, 最緊要就係一路煮一路試, 試都啱自己口味就ok
其中有集煮咗滷肉飯, 諗起之前都有煮過, 不過就係滷肉麵
見到廚櫃有木耳, 所以今次就用木耳絲代替筍絲, 食落好爽口
Thursday, 27 March 2014
韓式烤牛肉 Beef Bulgogi
以前久唔久出街食都會叫beef bulgogi
不過自從試過呢隻醬之後就再冇係出面食過, 因爲實在太簡單, 自己煮更加好味!
係數字屋正價大約$13, 估唔到運到黎澳洲都係差唔多價錢, 一樽仲可以煮幾次, 非常抵
不過自從試過呢隻醬之後就再冇係出面食過, 因爲實在太簡單, 自己煮更加好味!
係數字屋正價大約$13, 估唔到運到黎澳洲都係差唔多價錢, 一樽仲可以煮幾次, 非常抵
Wednesday, 26 March 2014
Wagyu Steak My Day
Friday, 21 March 2014
韓式辣魚片
涼拌大豆芽
Monday, 17 March 2014
部隊鍋 Budae Kimchi Jungol
以前打杖既時候啲韓國士兵冇野食, 就會就取材見到有咩就食咩, 最後放埋一鍋滾熟佢, 就成爲咗部隊鍋
而我就好想試下又有甜既茄汁豆, 又有kimchi同辣椒醬, 加埋一齊會係咩味呢?所以就專登去買材料整黎食
呢個部隊鍋都好邪惡下, 因爲裡面既材料都冇咩營養, 但係偏偏冇營養既野就最好味
不過今次買唔到午餐肉, 又唔想食煙肉, 所以就用火腿代替, 再落咗好多豆腐同椰菜, (自我感覺)健康咗好多
不過今次買唔到午餐肉, 又唔想食煙肉, 所以就用火腿代替, 再落咗好多豆腐同椰菜, (自我感覺)健康咗好多
Monday, 3 March 2014
Eggy Brekky Heart
大家有冇食早餐既習慣呀?
由細到大媽媽每日都會準備早餐畀我, 大個咗之後有時都會偷懶唔食, 但係一有時間就會煮得豐富啲
其實只要時間預得好d, 早起15分鐘就可以有個豐富又有營養既早餐
總比外賣炒麵腸粉, 或者muffin咖啡好
由細到大媽媽每日都會準備早餐畀我, 大個咗之後有時都會偷懶唔食, 但係一有時間就會煮得豐富啲
其實只要時間預得好d, 早起15分鐘就可以有個豐富又有營養既早餐
總比外賣炒麵腸粉, 或者muffin咖啡好
Friday, 24 January 2014
日式酥脆豚肉
當時好多人排隊就冇理到
之後老公打黎我就同佢講有得贏$15,000
老公就話十份之一機會好易中喎, 你快d去玩啦, 希望你再打電話黎既時候係同我講你中奬
好啦甘我就去登記玩
上到台擇咗條鑰匙, 放入門, 令右
上到台擇咗條鑰匙, 放入門, 令右
Monday, 9 December 2013
帶子配西班牙辣肉腸 Scallops and Chorizo
Tuesday, 5 November 2013
臘腸炒小棠菜 Baby Bok Choy with Lap Cheong
秋風起食臘味
除咗食臘味煲仔飯同生糯米飯之外, 仲可以試吓臘腸炒小棠菜
臘腸本身已經有好多油, 所以炒既時候唔需要落太多油
加番條菜感覺上健康d, 罪惡感都少d
不過始終臘腸係加工食品, 所以小食多滋味啦!!
除咗食臘味煲仔飯同生糯米飯之外, 仲可以試吓臘腸炒小棠菜
臘腸本身已經有好多油, 所以炒既時候唔需要落太多油
加番條菜感覺上健康d, 罪惡感都少d
不過始終臘腸係加工食品, 所以小食多滋味啦!!
Thursday, 24 October 2013
椒鹽豆腐粒 Salt & Pepper Tofu
Wednesday, 23 October 2013
生菜包 San Choy Bow
Monday, 14 October 2013
螞蟻上樹 Ants Up the Tree
Thursday, 10 October 2013
松子粟米炒雞粒
Friday, 23 August 2013
無水蒸魚
細細個我就已經好鍾意食魚
曾經豪言大個要嫁個賣魚佬, 咁我就可以日日有魚食!!
Wednesday, 24 July 2013
焦糖炙烤三文魚
噚晚被迫同班三姑六婆去食飯其間多次畀人問你地平時係咪無煮飯出街食呀?
吓? 你有煮飯呀? 兩個人點煮呀?
Tuesday, 23 July 2013
沙拉骨
每次煮新野, 特別係老公無食過而又無諗過兩種材料可以咁配搭既時候
佢通常都會用好疑惑既眼光兼口吻則疑會唔會好奇怪沙律醬+豬扒, 仲見我落埋鍊奶, 見佢好似打定輸數咁
Monday, 15 July 2013
沙爹炒蜆
個LC媽咪鍋入宮兩個星期都冇但係已經用咗佢好幾次
係幾好用但係要養鍋都幾麻煩
見有人話為咗養鍋而不停用一大鑊油炸野
為咗養鍋而影響健康就唔係幾好啦
所以都係唯有勤力d幫佢做吓mask, 唔知要做幾多次mask先會滑嘟嘟呢?
老公見我用媽咪鍋炒蜆都唔知幾擔心, 係咁問得唔得呀, 會唔會花呀?
佢畀我仲愛錫個媽咪鍋 (定係驚好快又要買嗰個)
材料:
蜆 1kg
薑片 6片
蔥
蒜蓉 1tsbp
沙爹醬1tsbp
做法:
1. 先爆香薑片,蒜蓉,蔥同沙爹醬
2. 放入蜆大火炒至開殼
3. 最近加糖同雞粉調味即可
Monday, 8 July 2013
日式咖喱蕃茄火鍋
其實呢個火鍋已經係兩個星期前煮 (冬天嗎,自然比較懶,寫blog既速度都比較慢)由於個湯底實在係太好味, 兩個星期內已經食咗三次
老公陪我食完個happy meal之後唔夠飽,我又煮咗次畀佢食
一路食一路話呢個係最好味既snack
如果你係打邊爐既最好煮多d湯底, 第二朝滾一滾,落埋食剩既材料就可以當早餐啦
Thursday, 4 July 2013
蘿勒青醬意粉 Pesto Pasta
材料:
羅勒葉 (Basil) 1杯
松子 (Pine nuts) 2tbsp
蒜頭 1瓣
Subscribe to: Posts (Atom)


text:
第六天 (續)
離開北京開始踏上西安之旅;如果當時問我最想去中國邊個地方?我一定會答西安!作為一個喜歡中國歷史既人,總係覺得西安散發住無比吸引力,「十三朝古都」﹑「世界四大古都」,只係簡單幾個字都足夠令我無論山長水遠都要去到西安;漢﹑唐時長安城曾經係過百萬人口既國際大都會,更加係當時世界上最大都市,而家終於到我去長安城啦!西安 I'm coming!
由北京西站出發坐火車去西安
北京西站係一個大型火車站,乘客超多;由入站到經過安全檢查,再行去候車室,所用時間比預期中多,好彩預多左時間可以慢慢行
等到四點半可以上車,又有火車坐啦,Yeah!
今次都係坐硬臥車箱,雖然已經搭過好多次硬臥,但就係第一次坐呢種全開放式硬臥,感覺好得意,可以望到其他人訓覺;由北京去西安大約十二個半鐘,呢種時間最岩就係坐火車,訓一覺明天訓醒就會去到目的地
除左下鋪之外,中鋪同上鋪都唔夠高比人坐係床上,冇床坐就唯有坐係走廊睇風景
行李可以放上頭頂行李架;我個紅色大背囊好搶眼
今晚我就係訓上最高既上鋪,同行李架一樣咁高;我地算係比較遲買火車票,中下鋪已經冇晒相連床位,只係得返上鋪有;上鋪雖然係最窄,但好處係冇咁易比人騷擾,就算火車停站乘客上上客客都冇咁易影響到你,岩晒夜晚訓覺,好有安全感;今晚晚餐都冇食就爬左上去自閉一下,想早啲休息,但今朝訓得太多都未眼訓,而且又鼻塞左成晚,都唔知挨到半夜幾多點先訓得著,唉......
第七天
清晨大約五點鐘,火車駛入西安站,西安我黎左啦!
出到火車站仲未天光;今次係第一次黎西安,人生路不熟,出發前又聽人講西安比較雜亂,冇北京上海呢啲大城市咁安全,所以我都唔敢夜媽媽四圍走,搵個地方等到天光先行動會比較安心
火車站對出有麥當勞,咁就順便入去食早餐,冬天最快都要七點先會出太陽,有好多時間慢慢食;呢間麥當勞好奇怪,早餐竟然冇套餐賣,要自己單買汽水+薯餅+麵包砌返個套餐出黎,咁搞一搞又貴過香港麥當勞......
等到七點半終於天光,係時候離開麥當勞啦,行大約二十分鐘去hostel放低行李;西安選擇左「七賢國際青年旅舍」,貪佢近火車站,唔洗坐車行都行得到;去到hostel又食多個早餐,有我最like既蕃茄,哈哈
係睇緊去邊道玩既時候,有隻貓貓坐左係旁邊bor
貓仔好可愛丫!係旁邊走來走去,又會跳上身比你抱,真係識氹人開心
休息到大約十點出發啦,沿城牆邊行去火車站,火車站旁邊就有巴士去兵馬俑
成功係火車站右廣場搵到真正去兵馬俑既遊5(306);火車站附近有好多假扮遊5既車,沿路行過來時有大量「好心人」提醒係遊5係邊,或帶你去上車,如果上左呢啲假車有咩後果就唔知啦...可能車你去買野,可能兜左去唔知邊道,可能......
認住呢部車最穩陣
遊5先經過華清池再到兵馬俑,華清池都冇特別想去,既然部車去到門口就入去望下啦
個名好霸氣,「灞橋」
四十五分鐘就到華清池;來到門口就要乖乖地交出六十蚊入場費,冬天華清池收淡季價錢已經平左啦,夏天更貴(而家加左價更加貴)
講起華清池,我估大家都會諗起唐玄宗同楊貴妃,呢道就係因為楊貴妃曾經沖過涼而聞名;華清池除左有沖涼缸之外仲有其他景點,一入門口就係「碑海書林」
對啲碑﹑書法冇咩興趣唔睇lu
跟住去到五間廳;抗戰期間蔣介石曾經住係五間廳兩次,所以留低左關於蔣介石既事跡
房間留低左當年民國時期佈置,有睡房﹑會議室...好多唔同種類既房間
蔣介石淋浴室!
唔講唔知原來西安事變就係華清池呢道發生,當年張學良﹑楊虎城就襯蔣介石係華清池既時候將佢扣留,好多建築物牆上都有西安事變槍戰時留低既彈痕
行完出返來,心諗:我黎華清池唔係要睇楊貴妃既咩?點解會睇左啲咁既野架?任何有關楊貴妃既野都未見到,究竟發生咩事!行去第二道再望望先!
華清池內環境,如果以唐代建築風格來睇,我覺得志蓮淨苑靚好多
前面好似有啲唐代建築bor,去望望先
有個水池好似好受歡迎,去八掛下
原來係華清池溫泉水,免費比人洗手用,又會咁有趣
我都唔執輸,放對手落去暖一下;雖然西安比北京暖好多,但都一樣低過零度,放對手落去浸一浸真係成對手暖晒,好舒服,唔知浸耐啲皮膚會唔會滑啲呢?
係真既溫泉源頭
楊貴妃像就係我身後,但只可以影後面唔可以影前面,因為楊貴妃係除左衫架!哈哈!佢一定會覺得好凍啦!
有個太子湯?冇水既?
星辰湯,好似話係唐太宗沖涼既地方
入面係咁既?
呢個尚食湯好似話係比官員沖涼
睇完行出去,見到真既溫泉,泉水好似好熱bor?
點解會去左個比人洗腳既地方架?楊貴妃個溫泉影都未見到......
行左咁耐終於見到楊貴妃個溫泉啦,佢既蓮花湯
一眼睇晒就係咁既樣......
仲有另一個都係屬於楊貴妃既溫泉,海棠湯
就係咁睇完,可以安心離開
廁所個名又幾好聽,古代人真係好文彩
臨走影多幾張相先
出到大門口lu,再見華清池...唔係,冇咩特別都唔好再見
有人話難得去到西安如果唔去華清池既話會後悔,但去過華清池會更加後悔,而家我就係更加後悔個個啦!華清池唔係話唔值得去睇,但夏天收人百幾蚊去睇幾個咁既池就...真係睇完都會喊住出來;我明白呢個地方係有歷史意義,但都唔洗收咁貴掛?故宮咁大咁多野睇都係收四十蚊咋;而且入面又冇咩介紹,真係自己睇左啲咩都唔知,出到來我只係覺得自己睇左堆石頭,完全感受唔到華清池應有既氣派,唉...出左來同冇入過去冇分別,我諗最開心既一樣野就係可以用溫泉水洗手......
出到來就係門口等返部遊5去兵馬俑,華清池去兵馬俑好近,三蚊車費就到;門口又係有好多的士係道拉客,真係好煩,話三蚊可以載去兵馬俑,唔係咁著數掛?我先唔信!載我去唔知邊道咪大獲!都係坐巴士最安全
路邊好似有少少積雪bor,我係未見過真雪架
唔洗半個鐘車程就去到我最期待既兵馬俑
到左兵馬俑就唔理咁多,即刻買門票入場;由售票處到兵馬俑所在地有一小段距離,最快既方法就係坐車去,唔洗幾分鐘就去到兵馬俑正門
「秦始皇陵建於公元前246年至公元前208年,歷時39年,是中國秦朝皇帝秦始皇的陵墓,也是中國第一個規模宏大,布局講究且保存完好的帝王陵寢,現存陵冢高76米,陵園布置仿秦都咸陽,分內外兩城,內城周長2.5公里,外城周長6.3公里.陵冢位於內城西南,坐西面東,放置棺槨和隨葬器物的地方,為秦始皇陵建築群的核心,目前尚未發掘完成.」
秦始皇陵係一個超大型建築群,而我地見到既兵馬俑只係位於秦始皇陵外圍既一小部份,用來守衛陵園
入去啦!先到博物館參觀(睇唔明上面寫咩...)
「世界第八大奇蹟」
首先睇當年秦國冶煉技術最高超既青銅
傳說中既青銅馬車2號車,車身以1:2比例縮小,望落去比較細
銅馬車模仿真車既形狀而建造,由馬車身上就可以真真實實咁見到秦國馬車既外型同設計,由而家既角度去睇都覺得馬車好型
由車既外型,以至人既臉孔﹑五官,過左二千幾年都一樣清晰可見,當年既冶煉技術一定好強勁
每隻馬眼耳口鼻﹑表情都唔同,第一隻好似向住人笑
銅馬車咁重要係因為有佢先比我地了解到以前秦代車馬既真實面貌;雖然兵馬俑人面都有馬車俑,但其他既馬車都係用木製造,經過咁多千年木頭已經腐爛晒,咩都見唔到,所以只有銅馬車先可以保留下來
上面個部係2號車,咁就緊係有1號車啦;全世界就只有呢兩部咋,真係可以話係國寶
馬車上把遮好神奇,有個機關設計可以伸長縮短,係個道可以試玩,好神奇
馬車上四隻馬都有唔同角色;中間兩隻馬叫「服馬」,用來控制馬車;旁邊兩隻叫「驂馬」,係協助服馬拉車;不過都係四隻馬一齊出力拉
馬身上有好先進既設計,防止四隻馬互相碰撞,又唔會撞到車身;就係咁望住兩部馬車望左好耐,全身由頭睇到腳一次先肯離開
PS.而家見到既1號車其實係複製品,因為個時真個部1號車搬左去上海世博中國館未搬返來;我都有幸係上海見過1號車真身幾秒咁多架...!
馬車出土時係咁既樣,專家復修到部馬車咁靚,真係好勁!
銅製大缸
馬車上配備有銅盾牌
仲有其他武器
有兵馬俑睇bor
個個拋錢比佢,搞到人地成個乞依咁......
王維詩作 -- 過始皇墓
秦始皇陵就係隱藏係呢片土地之下,不過今次我只係參觀兵馬俑,唔去秦始皇陵其他地方參觀啦,去其他地方仲要搭車去,好遠路...
同馬車講再見,去下個地方啦
跟住會到既地方就係兵馬俑一號坑;一號坑之所以叫一號係因為佢最先被發現;1974年3月,當地一位農民係道開井時,咁岩開中一號坑位置,發現陶俑碎片,兵馬俑就係咁被發現;除左一號坑,仲有二﹑三﹑四號坑
一入去就見到傳說中既兵馬俑;相機影唔出兵馬俑既氣勢,入到去望見咁多兵馬俑感覺係好震撼,一片兵馬俑就係眼前;想像唔到古代竟然可以造出咁宏偉既建設,平時睇相都唔覺,要親身去到先會感受到呢種氣勢
兵馬俑造得比我仲高!幾百個兵馬俑組成一支強大軍隊,唔怪得秦始皇可以帶住軍隊橫掃六國
有戰士﹑戰車﹑戰馬﹑步兵,排列成軍隊陣式,秦始皇全隊軍隊活生生呈現眼前
每個人表情﹑頭髮都唔同;可以見到秦國人好鐘意扎個髻係頭上
後面個啲仲未進行複修工作,保留住出土時面貌
兵馬俑入口
就係係呢個位開井發現兵馬俑,如果個井開係旁邊少少就發現唔到lu
一號坑後面仲未被發掘;秦始皇建設兵馬俑時陶俑係彩色,直到二千幾年後陶俑出土時都保留有鮮豔顏色,但可惜陶俑出土後因為氧化,所有顏色唔夠一個鐘就消失,變成而家見到既模樣;所以一號坑後面仲未敢發掘,好似話要等到有技術解決顏色氧化問題先會繼續發掘工作
後面仲有一批陶俑等待複修
好多馬仔,襯晒今年馬年
睇到呢道一號坑參觀完lu,繼續去其他坑參觀
窗口都好有特色
去到二號坑
可能會覺得二號坑冇一號坑咁壯觀,但二號坑一樣發現好多兵馬俑,陶俑陶馬有一千三百幾件,戰車八十幾部,而且更係呢道出現將軍俑,鞍馬俑,跪射俑,呢啲都係一號坑冇既
睇件衫都估到唔係一般士兵,係高級軍官
中級軍官
跪射俑;跪射俑手上既弩因為係木造所以已經冇左lu
呢個係立射俑?
騎兵俑
二號坑仲發現好多青銅兵器
呢個勁啦,係弩既零件;當年秦國已經發展到可以更換零件,一個零件壞可以隨時換另一個,比起當時其他國家都先進,唔怪得秦國可以統一六國
去到三號坑啦
三號坑比起一﹑二號坑細好多,呢道係一﹑二號坑既指揮部
終於睇晒所有兵馬俑啦,但唔係有四號坑既咩?其實四號坑係冇兵馬俑,因為當年都未整得切項羽已經攻入咸陽lu,仲火燒秦始皇陵,連兵馬俑都被火波及,好彩兵馬俑損毀唔太嚴重;出左三號坑,出面仲有個劇院播放介紹兵馬俑既影片,睇完之後就正式離開兵馬俑,行出去門口坐車返西安lu;兵馬俑再見!
返到西安火車站,隨便食個晚餐,凍冰冰既天氣有碗熱麵食都ok啦
食完晚餐就行返去hostel lu,琴晚係火車冇點訓今晚要早啲休息
呢日行程真係太豐富,終於去到傳說中既兵馬俑!實在太震撼啦!我都唔識點形容!本來睇完兵馬俑後對兵馬俑都唔係有好多認識,年幾前去睇左歷史博物館既兵馬俑展覽後終於對兵馬俑有更多了解;兵馬俑真係好值得參觀,好多野係要親身感受先會知道箇中奧妙架!


text:
嗰陣仲讀緊大學,不過係第幾年就唔記得嘞.有日喺報紙見到一個中學舊同學自殺嘅消息,真係震撼到難以形容.到而家仲記得,佢係喺油麻地政府合署跳落嚟嘅.覺得震撼係因為點都諗唔到佢會自殺,真係完全冇可能.佢係班長同head prefect,雖然讀書成績普通,不過性格樂觀好動,人緣又好,絕對唔係一般人想像中會自殺嗰隻.佢冇留低遺書,而當時嘅傳媒又比較少炒作感人故事,所以一直都唔知道佢點解要自殺.
隔咗冇幾耐,有個死黨打電話俾我,約埋我一齊送一個舊同學最後一程.嗰個同學係隔離班嘅,其實唔算太熟,係喺走廊撞到至傾兩句嗰隻,印象中個人好隨和吓.佢用乜方式自殺我都唔係太清楚,不過就救得返,送咗入醫院.但係佢死意已決,半夜掹甩條氧氣喉,無聲無息咁走咗.我一向覺得,自殺嘅人只係一時諗唔通,如果死而有知,佢地一定會後悔.唉,唔通我一直都諗錯咗?
點都好,要自殺梗有原因,外人未必能夠了解.有一點可以肯定,如果真係要死,根本就唔會公告天下,外人亦都無從阻止.不過好奇怪,呢幾年香港嘅高調企圖自殺事件似乎多咗好多,真係唔知點解.早幾日就發生咗單企跳事件,都不知幾搞.
話說有個後生仔,因為不滿房署遲遲都唔幫佢清理屋企外牆嘅雀屎,一怒之下走咗上行人天橋玩企跳.條友不斷咁喺石壆欄河上面玩移形換影,班消防就喺下面抬住個氣墊走嚟走去,直頭俾佢玩到謝晒.最後條友俾人制服,送咗去醫院檢驗,場鬧劇先至結束.真係唔明條友嘅心態,竟然可以為咗一堆雀屎要生要死.唔通喺佢心目中,嗰堆雀屎嘅重要性可以同自己條命相提並論?
其實企跳嘅原因仲有好多,俾仔(或女)飛可以企跳,俾老闆炒魷又企跳,投資失利又企跳,同親人嗌交又企跳.究竟人係咪真係想死呢?抑或只係將自殺當成一種要脅手段?答案好明顯,睇吓高調企跳嘅成功率就知道.
我唔贊成自殺,但係對於有人作出咁嘅決定,我會抱「尊重」態度.幾時嚟我地冇得揀,唔通連幾時走都冇得自主?事實上,如果真係要死,亦冇人可以阻止到,事後譴責又有乜用?不過咁,如果以死作為要脅手段,我就一定反對,因為咁係侵害咗他人嘅選擇自由.而且,一個唔小心弄假成真就斃啦.死,一世人只有一次,絕對唔可以隨便攞嚟玩架!


text:
有冇聽過呢隻歌仔呢?如果有聽過,就證明你已經有咁上下年紀,係阿叔或者阿嬸輩.以而家嘅標準嚟講,呢隻歌仔真係好老土.莫講話𡃁仔連聽都未聽過,就算聽過,都冇可能聽得入腦.
上禮拜有單新聞,一個23歲「壽星仔」亂過馬路,俾架的士撞到重傷.話說凌晨兩點幾,一班𡃁仔𡃁妹喺尖東同個壽星仔慶祝生日.班友(一行7人)貪方便,唔用冇幾遠嘅行人天橋,而爬過花槽同欄杆,橫過有8條行車線嘅梳士巴利道.咁啱有架的士駛到,壽星仔為咗英雄救美,推開身邊嘅女伴,自己就俾架的士撞到飛起.
本來呢咁嘅新聞真係冇乜好提,奇就奇在個壽星仔嘅老豆竟然責怪個司機,話佢冇理由見唔到咁大班人過馬路,要對事件負責.真係怪人度度有,香港特別多!個老豆自己都係職業司機,難為佢講得出咁嘅.如果易地而處,我估佢撞完人之後,可能仲會爆粗鬧個𡃁仔添.
凌晨兩點幾,無啦啦有人跳落條馬路,真係避到先至怪.我反而會諗,咁大架的士駛緊埋嚟,班友仔有乜理由會睇唔到.如果個司機為咗避佢地而搞到自己撞車,咁至係最唔抵.點解有人可以咁橫蠻無理,將責任推晒俾人地!
等我又講吓一單自己嘅親身經歷,都幾驚險吓架.
我過馬路一向都會睇燈,不過主要唔係睇行人燈,而係睇車燈.見到轉黃燈,如果有車嚟緊,我會睇吓佢嘅距離同速度,評估吓佢有冇機會衝到燈尾.如果係冇嘅話,就算係紅公仔我都會照過.當然啦,我都會計埋時間,行到出馬路中心,應該已經轉咗紅燈.我對自己嘅計算好有信心,從來都冇發生過意外,直至有一次....
好多年前,有一次喺舊公司附近過馬路.當時已經轉咗黃燈,見到有架的士駛緊埋嚟,不過以佢嘅速度,點都冇可能衝到燈尾,咁我咪照過囉.點知架的士竟然冇減速,一撞到我飛起.好彩個司機喺最後關頭仲識煞制,我先至冇撞到飛上車頂.雖然係咁,都仍然撞得好甘吓,成個人向前飛出咗成10呎,仲要凌空轉體720度先落地!
我好肯定架的士撞到我嘅時候已經轉咗紅燈,事後個司機嘅反應更加證明咗呢一點.佢都不知幾驚青,仲第一時間捉咗我上車,話要車我去睇醫生.當然唔係去醫院啦,佢點敢啫.不過我見又乜,就婉拒咗佢嘅「好意」,亦冇問佢攞湯藥費.始終自己都有錯,唔可以全部怪晒個司機.
講開又講,嗰次真係好好彩.撞到飛起,都只係手腳擦傷咗少少,被撞嘅地方瘀咗一撻.不過咁,幸運之神冇可能成世黐住,下次未必會咁好彩.所以自此以後,我過馬路都好小心,就算轉咗綠公仔我都會睇定先,一定要見到車減速或者已經停定,先會踩隻腳落馬路.始終有係冇得計嘅,如果有司機飲咗酒,索咗K,又或者踩錯油門當逼力,就真係跟燈過馬路都會死人.自己小心,先係保住條命仔嘅最佳辦法!
自己唔小心,攞條命仔嚟教飛,出咗事就將責任推卸俾人,真係唔要得.不過香港真係有好多咁嘅人,都已經見怪不怪.最奇嘅係輿論好多時都傾向同情呢人,唔通出咗事就大晒?總之呢,命仔只係得一條,連自己都唔珍惜嘅話仲怪得邊個?如果出咗事,就算博到賠償都冇用啦!


text:
2012年4月29日 星期日
☆★﹋貴婦級浪漫聚會~o(≧w≦)o
好開心可以係3月尾同2位靚靚blogger去食飯呀,而今次呢間餐廳對小弟來講都幾高級,拍得住之前返既COVA,不過咁先襯得起2位貴婦
今次去邊間餐廳!?就係位於九龍香格里拉酒店---Angelini啦!!!
而同邊2位靚女blogger去!?就係---小喬妹+vann啦!!!
其實原本想選ICC頂層間OZONE,不過因為佢冇得book位,驚去到有排等但又冇位,就轉第2間,之後就選JW酒店,不過就full booking,最後就揀左呢間啦,好彩有位
仲有好彩book到個窗邊位,邊食邊望風景,夠晒浪漫+好feel
首先睇下餐廳內外環境先
入面夠晒情調,出面就有幾靚既維港夜照望,真係有夠浪漫
而d枱d餐具擺設都放得井井有條
而每張枱上面都有呢個既浪漫又細火既燈
仲有個menu
上面有set同埋a la cart menu,不過set就選擇少d
係我地落完order之後,就會送上以下食物:
有唔同類型既飽餅(可以無限refill),仲有個餐前湯(蕃茄湯)+餅
食完就上starter
parma ham
soup:
雜菜湯(不過似中國d清湯多d)
main course:
最正都係個扒,夠juicy又唔鞋又冇咩筋
之後梗係唔少得dessert啦:
個古力好正
而為左襯番呢個環境,就叫左3杯紅酒啦
CHEERS!!!
今餐食得好開心,不過第一次見2位美貴婦,冇咩傾計,下次會請多d啦,希望第時仲有大把機會再食唔同正野!!!
訂閱: 張貼留言 (Atom)


text:
成日見到d人post相
好想試太平館個巨型Souffle
不過一直都冇去試到
而今次同呀媽食晏終於有個機會可以食下
Weekend Set Lunch咁寫得出黎,好明顯Weekday有另一個menu啦XDDD(姐係又有藉口試
難得見到Weekend都有set(而家好多得番a la carte)
下次要試番鎮店既瑞士雞翼XDDD
環境好舒適又闊落,估唔到入面係咁既XDDDD,我仲以為似酒樓(見識少
餐包
好平常既餐包,甜甜地好鬆軟
而家好多餐廳都唔會供應呢d港式西餐餐包,勾起細個同屋企人出街食飯既回憶;^)
沙律
沙律醬既份量掌握得好,只是啱啱上到d味,唔會太濃味太溜
食材味道新鮮同搭配,味道都ok
很遺憾,呢個沙律雪得太勁,食落去好冰又好硬咁/___>
燒豬脾飯
豬脾好有肉香味,冇任何膻味雪味
肉質夠軟稔,熟透哂但唔會乾柴
豬脾原隻燒好之後先切片,每口都充滿有香草同酒香
燒汁有點似瑞士汁,稀d水d既:^)
焗葡國雞飯
一上桌已經聞到好濃烈既香氣
雞件好有肉香好入味,仲要佢係帶骨既,唔係雞球果種
黃薑同椰汁味帶得好出,不過唔會好油膩:^)
味道香濃,帶重重焦香,撈飯食一流
牛油蛋糕
蛋糕既cream好重牛油香,有傳統風味
令人諗起細個食小型家庭式餅店既生日蛋糕同牛油蛋糕:^)
好彩佢個份量剛剛好,因為始終牛油忌廉真係好油膩好劑既
即使有少少果醬酸甜味配襯,但都係牛油香味好突出
焗梳乎厘
太平館既呢道甜品真係遐邇聞名,想食好耐
實物真係好大喎,冇失場,即刻趁佢新鮮出爐影多幾張相先
蛋白味好香,外層帶點焦香同熟身,不過可能會鞋口同實左d
食到入面甜香綿密,入口有如棉花糖,輕身又軟滑
甜味係淡d既,我食幾多都唔劑
清哂底(月
講起佢服務其實不錯,好多都係年紀較大既伯伯,個個都好親切
佢地對餐廳既出品都好有信心,次次送餐點黎都會介紹一番:^)
下次想去下其他分店試哂set menu XDDD


text:
好啦,前排響 Duffy迪士尼小熊 Facebook專頁上面見到美國嗰邊出咗新嘅 Duffy Vinylmation.一共出咗兩款,一款係毛絨 Duffy 模型,另一款就係水手裝 Duffy模型.因為 Duffy 個頭原本就係用咗 米奇 個頭型黎設計嘅,所以呢兩款模型完全冇走樣嘅情況.我作為一個 Duffy 嘅粉絲,而呢兩款模型又設計得唔錯,咁當然要買佢地返屋企啦!
我本身都唔期望可以響 香港迪士尼樂園 買得到,因為呢邊啲入貨速度唔算快;所以我就諗住下年去美國加洲 迪士尼樂園 嘅時候先至將佢地據為己有.但係又估唔到,今次香港呢邊又咁快又得賣喎!樂園官方專頁前幾日就展示咗上面嗰張相.
嘩!啱哂!9月2日開始賣,我9月3日會入去樂園玩,實買到啦!真係太好啦!正啊!但係當我9月3日響樂園諗住買嘅時候,我搵極都搵唔到,之後問啲演藝人員嘅時候... 佢地竟然答覆我:「唔好意思啊,兩款都已經賣哂,暫時未有貨.」我即時感到非常無奈...
Duffy 產品響 香港迪士尼樂園 一直都可以話係滯銷,園方更加係要減價黎促銷;今次佢竟然同我講,一款 Duffy 嘅產品,竟然響開售日嘅第二日,就已經賣哂,冇哂貨?!唔好講話 Duffy 產品,就算係其他產品,要有咁嘅情況,都已經係奇跡啦!
我唯一推斷到,可以解釋呢個情況嘅,就只可以係園方未入好貨嘅時候就開始咗宣傳.我真係唔相信,一件貨品,唔夠兩日就可以賣哂;只有一個可能性,就係個數量係異常地低... 明知個數量咁少,未入好貨,咁點解又要急住同人地講話有得賣?咪只會搞到空歡喜一場?
我嗰日本身已經計劃好入去玩就話冇咩問題啫;但如果其他人係因為知道有得賣而特別入去呢?老實講,我當日真係幾嬲,我諗住買黎送俾自己做生日禮物嘛... 好彩有另一樣商品補返數... 聽聞又已經入返貨啦,咁我只好期望下次入去可以買得到... 我唔希望再會有同樣情況發生...


text:
埃及頭=負離子
好彩今日無去到BU溫書,否則今日得番半條人命都唔知溫書!係屋企係咁飲暖水?無得飲凍野既日子真係慘!
今日係家姐生日,本身想整個蛋糕俾佢,但係痛到唔想郁....坐係電腦格離,聽歌聽歌再聽歌!同埋努力完成未完成既暖笠笠?
5點左右去左土瓜灣,同卡卡一齊食茶餐,一路食一路傾計,傾到差唔多七點,等到君君差唔多到,就上左卡卡屋企整埃及頭.
一整就整到11點幾,本來想等埋君君整好先架,不過太夜啦!我地睇左好多隻碟,有speed既演唱會,抱抱良音,我左隻眼到鬼,仲有絕種好男人.睇到傻左?嘻嘻!
我走果陣都十二點半,我可以搭既三架巴士都停曬(我一心諗住睇埋絕種好男人先走,所以遲左十分鐘,無車搭>_<),本身諗住行路返屋企架!土瓜灣行番屋企都應該唔駛好耐jei?不過卡卡係咁叫我搭的士?上到的士,我先發覺原來我係勁勁勁勁眼訓架!
唔知係咪大家都長大了,約人就越黎越煩!不是呢個又搵唔到,果個又搵唔到,就係講黎講去都唔firm!勁勁勁討厭!有乜理由聽日就係open day,今日夜晚12點都仲搵唔到人架!你地究竟想唔想去架!激死我啦!!
一邊攪唔掂,另外果邊又係咁催我問我幾點得,不如你地殺左我啦!可惡!(努力控制自己的情緒中)


text:
2014年10月27日星期一
冇亞健康狀態嘅波地
運動就快滿月.先前日夜擔心么折,但眨吓眼又捱過各式前所未見嘅細菌病毒,唔算越嚟越壯,但至少襟捱 — 要上中學喇卦?每次去都係重有新鮮,但最石破天驚,由零到一嘅出世已過;啲嘢成熟嘅時候,就算由一變一百萬,都唔夠刺激(更何況而家唔係).同預期一樣毫無實際作用嘅對話毫無用處咁完咗後,幾日冇走落現場,同自己講要休息,實情可能係*革命*嘅熱情經已減退.後生仔,硬係唔定性,亦唔夠堅持.
會唔會喺呢個時候,唔知邊個推開牛鬼蛇神啲低能冇腦濕㞗招,突然以雷霆萬鈞之勢,一下清旺再清金鐘,又會否留下黃藍綠紅白絲都當冇到,猶如孤兒嘅銅鑼灣.
仍然攬住催生成件豐功偉業嗰三位,冇顧不進則退嘅原則,抗爭由公投剃頭到佔領,拉埋暫時承擔滿分嘅後生,又去返公投,就好似細個捉蛇象棋咁上咗條梯,又滑落條蛇度,永無止境.雖則已入寒露,但大家行出嚟仍然身水身汗,何況唔係一開始就有四大訴求,做乜又要投返轉頭,着實百思不得其解.如此決定,佢哋話係「魯莽」,同之前離奇地叫撤如出一轍,確實溫吞,舉棋不定,好似好想件事快啲完aka無疾而終咁.
可能事情更似太平天下.既然敵方暫無飛機大炮,我軍定要好好建築保護罩,使城堡更牢固,更難攻得入.定係,其實應該親幾儲定彈藥,一舉將之殲滅?講就天下無敵,諗就有心無力(諗起一位智慧高超嘅精英,喺面書上話運動要有「謀略」,要令商界和其他「持份者」支持,否則只是一腔熱誠,有勇無謀,云云.點計都至少係半個「持份者」嘅佢,叫乜都冇嘅學生去諗計令「持份者」支持,確實大開眼界.與其企高一級指點江山,倒不如一開始坦白啲講「更加要努力搵錢移民」,至少真心),我都係一個法子都冇,不過剩係覺得周而復始嘅晚會開始令人怠倦.大眾在會上要畀嘅歡呼同倒彩位,越來越似做愛時敷衍嘅叫牀.
咁講可能太過偏激,好似結婚結得耐過頭嘅老夫老妻,慢慢唔記得新婚時嘅好咁.今日再去金鐘,近乎係個嘉年華,有禮物攞,有相影,有好多公仔睇,重有做咗好事嘅快慰,肯定滿載而歸.我唔覺得所有人都係咁,但我想自己稍為警愓.
其實,最令我開心嘅地方,係見到香港啲地少人超多,冇定郁嘅問題,係可以開一兩條路咁去解決,冇機構「管理」一樣井井有條,而且創意爆過所有創意中心.同朋友講起,不論此事結果,若果金鐘旺角可以保持咁樣,又或者至少周末變到咁,成個城市一定可愛好玩好多好多好多好多.
穴位按摩治理痛症,一按落去唔痛唔得,最肉酸最黑暗最匪異所思嘅嘢一次過逼晒出嚟,伴隨舒筋活胳嘅暢通坦然,最後換得一個冇亞健康狀態嘅波地.為咗冇亞健康狀態嘅波地,堅持.堅持之餘,亦好想諗下一步點做.
2014年10月12日星期日
2014年10月9日星期四
長大成人
當講求效率乜都要快嘅香港,主要幹道都要讓路俾內心憤怒而堅決嘅市民,確實震憾同感動.香港人一洗平日功利現實又細膽嘅形象,裏頭嘅人雖則憤怒,但比平日更風度翩翩,話係示威但井然有序,互相愛護兼夾愛護環境,比平日街上面逼到實一實,但又冷漠疏離好不知幾多倍.其實,我一直打定輸數,拖泥帶水嘅佔中,佔極都係得個樣,到講到口嗅嘅嘢生咗出嚟,重要生到出嚟咁正咁靚,化為人人有份嘅遮打運動,真係振奮到不得了.錦上添花爆多咗個旺角同銅鑼灣,絕對有平分春色之勢,區區各有睇頭各有可愛.先前兩大旺區可避則避嘅人多擠逼抖唔到氣,直頭係有復活嘅神聖,光復嘅喜悅,心想有幸見證此景,先算喺香港活過.佢哋有如啲啱啱出世嘅BB,時時刻刻見都有睇唔厭嘅可愛,新增嘅橫額帳蓬就係佢哋嘅一條新頭髮,一隻新牙,每樣都充滿朝氣,覺得佢哋好快就會大個仔大個女.
呢個美好嘅幻象,一直維持到上個禮拜五.原來生得好地地嘅BB,可以畀人無端白事,卑劣咁掐一下,鋤一下,扑一下,新生出嚟嘅頭髮扯斷,牙齒脫落,不似人形,有個營養不足嘅么折咗.大家見狀,又一個一個走返出嚟,好好保護新生命.更磨人嘅可能唔係實實在在嘅明罵暗打,而係空穴來風未必無因嘅謠言,一次一次覺得自己就快要為佢哋犧牲,一次一次覺得自己被欺騙,但亦只能寧可信其有.幾攰大家都要坐喺度,感受或明或暗嘅各式攻擊.真係攰到要返歸,又硬係心掛掛,第二日起身第一件事,就係要睇睇面書,確保寶寶安然.的而且確,近日只要得閒,係冇理由唔去探佢哋.就算唔得閒都要探,可想而之佢哋嘅地位,就好似要去朝聖咁.
尋日下晝,我驚星期一人少,走咗出去.由金鐘地鐵站C出口一出,我已經好習慣行出去就係行出大馬路,好習慣呢幾個地方係行人專區,好習慣呢度好似另一個香港.或者係慢慢長大咗,雖然每次嚟都一定有新發現,但之前嘅震憾慢慢化為日常生活嘅一部分,雖然依然持之而行,但有時又覺得做與不做,其實可有可無,大概有啲似返教會,喺一個所有人事物都肯定自己深信嘅事嘅環境,聽得太多做得太多自己深信嘅事,過分強調反而顯得有啲唔可信,開始有啲模糊.有時,呢度又有啲似公園,喺秋風同柔和日光下,坐住享受生活嘅人.當然,呢啲都係政府拖字訣之下生出嚟嘅假象.
我而家坐咗係夏慤道匯豐對出嘅嗰條壆度,睇住夏慤道上金鐘嘅天橋,嗰條成日夜晚搭車過九龍會經嘅天橋,有疏落嘅人向兩個方向散步緩慢咁行,除咗「示威」嘅一群,都好似有唔少放工嘅人,打一條舒適嘅行人路回府,細心睇吓一座座高樓大廈同天橋,同埋中間嘅天空其實係咩樣.又有數個飲得略醉嘅西裝友,喺條馬路上嬉戲.
坐喺夏慤道嘅中間,先知原來夏慤道嘅西行線比東行線高咗唔少.當夏慤道去到政總出面,成條路嘅最高點係中間,西行線同東行線都斜咗落去,所以最好嘅坐法一定係靠住個駁,雖然硬係覺得啲嘢會跌咗出去.
我好努力咁撈喺個池入面最深而最中嘅想法,但硬係撈唔到,只能捉住橫節末節,亦只好如此.我真怕我唔記得嚟呢度嘅原因,而唔係為做而做.我亦記得我同自己講過要堅持,堅持係行動,更係心態.佢已經唔係BB,冇得期望佢日日都咁可愛,咁有驚喜,咁大上大落.但佢都係要養,要照顧,先至會長大成人,先至會自立門戶,先至唔使我哋掛心(雖說長憂九十九).到時,就係我哋靠返佢轉頭.
訂閱: 文章 (Atom)


text:
續上篇
係南龍冰室睇到一個西餅蛋糕既甜點餐牌,圖文並茂
食完晚飯正餐後就迫不及待要點了xd
(講開又講,上網見有食客話最好一早預留定,廢事夜左D心水款售罄或者餅店關門
栗子鮮忌廉蛋糕
栗子蓉既用量似乎又幾大方喎,而家廿蚊出頭既價錢好少有咁足料
栗蓉味道清甜,栗子香氣都幾重,又唔會太Creamy搞到膩哂
中間既蛋糕層軟綿可口,用黎分隔開層層用料就唔會咁易膩滯:^)
忌廉細滑又有奶香,味道自然,手打既唔會有即唧咁油膩,比較清新既
情迷黑森林
呢個蛋糕cream多,真係正中我死穴,但朋友好中意就試下
朱古力碎片甜得黎帶有朱古力香,唔係一味死甜既感覺,冇咁膩:^)
忌廉也許因為係手打?感覺係鬆軟泡沫而唔係雪到硬實既牛油質感
蛋糕層香軟不濕爛,配上啫喱酸甜微黏,起碼我係食得落既
紅豆抹茶蛋糕
個賣相都幾正常,綠色算自然,唔係螢哂光咁,係可以安心食既
表面薄薄一層蛋糕碎感覺軟綿,帶有淡淡綠茶香
亦冇咁易好似食粉霜咁會嗆到
綠茶mousse部分香滑,唔會雪到變冰咁,綠茶味我覺得一般,不太濃郁
紅豆聽聞係自製既,味道甜得自然但甜度不高,粒狀唔係碎蓉,食落係幾清既
蛋糕層綿密,唔會太過散碎,軟稔不濕易入口


text:
年齡較大既小朋友
- 之前講過,如果小朋友夠大,可以唔需要特別預備食物,同大人一齊食嘢,體驗唔同地方食的文化,不過行程安排就要遷就小朋友,去d啱佢哋口味又衛生嘅地方用膳.如果可以的話帶少少乾糧去,萬一d嘢口味唔啱或者小朋友肚餓係上嚟都有d嘢食頂吓肚
- 唔好嫌麻煩嫌重,一定要帶支蒸餾水去溝當地水比小朋友飲,以免水土不服
- 儘量避免食街邊嘢,要小心飲食,小朋友響旅行其間腸胃炎係件好麻煩嘅事
- 如果有早晚飲奶嘅習慣,可以轉飲鮮奶,不過條件係響出發前試過而腸胃又適應
- 如果餵人奶就最方便,有媽媽就有奶,不過要留意唔係度度都有育嬰室(至少飛機就無),所以有心理準備要響公眾地方餵奶,帶條餵奶巾去就萬無一失
- 出發前最好打聽下目的地邊度有育嬰室,上forum問人或者去當地大型百貨公司嘅網站睇下有無有關設備都可以
- 如果未試過用餵奶巾或者未試過響公眾地方餵奶就要出發前練習吓,費事到時bb要食奶又一時搵唔到育嬰室會好哩hea
- 媽媽記得要飲多d水同爭取時間休息,確有足夠嘅奶比bb食,如果bb有補開奶的話就要帶埋奶粉奶樽去
- 除非你可以肯定去到目的地會買到你小朋友食開嘅奶粉,否則一定要帶足夠,甚至多幾餐奶粉去,儘量避免去到先撲奶粉
- 開奶嘅水就如上述所講,帶支蒸餾水去溝當地水再用嚟開奶,一下子用哂當地嘅水會怕小朋友唔適應
- 雖然旅行奶樽同奶粉袋唔平,但係會幫到你拎少同洗少好多嘢,而且又衛生,不妨考慮使用:
使用方法:
2.倒入需要份量嘅水開奶,水份量可以睇返樽身刻度
3.使用後抽起用過嘅即棄奶袋棄置
- 要食固體食物嘅就要記得帶私家餐具,因為唔係度度都有得借用
- 如果要食米糊可以用更上面提過嘅奶粉袋,將米粉一包包pack好,食先倒出嚟開奶食
- 如果行程時間鬆動嘅可以帶旅行電飯煲去煲粥仔(我自己就試過),可以響出發前預先將d米用攪伴機打碎,去到酒店臨瞓前用水浸住d米第二朝起身就開 始煲,煲一陣就好綿好靚,臨出門口之前放入暖壼,午餐時仲會暖;如果大d要餸的話我會去當地買雞蛋同番茄,因為快熟好味又有營養,材料又易處理,放埋落去 一齊煲就得
- 如果bb唔鐘意食粥,個煲仲可以用嚟煲通粉/字母粉被bb食,通粉我會揀家X牌嗰隻,唔落味粉去煲,好快煲熟.不過要記得湯同粉要分開裝如果唔係食個陣會林哂,好難食
- 如果嫌煲粥麻煩又或者行程緊密唔容許煲粥,可以考慮買baby food俾小朋友食,不過原則係先響出發前先試食,小朋友接受而又無不良反應先好帶去旅行
- 市面有d一包包嘅粥賣,啱d唔肯食baby food但未食到大人嘢,又唔想帶個煲去煲粥嘅小朋友食.響日式超級市場有售
- 另外有做法係加滾水同米入暖壼焗過夜,第二朝會變做粥,不過我未試過唔知係咪真係work,而且會淨係得白粥,無餸俾小朋友
- 如果全日出去玩,我嘅做發係午餐食自己煲嘅粥仔/粉麵,晚餐係食baby food/包裝粥.盡量每餐食唔同嘅嘢,就算全部都食baby food都食d唔同嘅味,等bb有新鮮感,唔駛咁悶
- 有心理預備小朋去旅行會因生理習慣改變又或者太多新奇事物sidetrack,令到bb飲食習慣改變,變得唔肯食你預備好嘅食物,所以要有兩手準備,有食開奶嘅就要預多幾餐奶,如果小朋友唔食固體食物都有奶頂肚;大d嘅飲果汁鮮奶食麵包都ok
- bb 車可以充當height chair,方便比小朋友坐定定餵食
- 小朋友用過嘅奶樽同食具返到酒店後一定要徹底清潔,所以有關用品如冼潔液,奶樽擦等就要按個人需要而攜帶
- 如果bb仲細,奶樽食具仍然需要消毒就千祈唔好懶,要照樣消毒,可以考慮用消毒葯片浸.用個大嘅密實袋裝,將要消毒嘅物件放入去,再加適當份量嘅水同葯片浸,浸完再過滾水就ok,我去咁多次旅都係用呢個方法消毒奶樽食具
- 如果旅程租住apartment hotel而酒店又有提供微波爐,可以考慮使用微波爐消毒袋消毒


text:
第四天
今日終於可以訓到天光,唔洗半夜爬起身啦^^今日行程好豐富,有好多地方想去,當中最重要就係去頤和園,話晒清朝時頤和園係皇家園林,我相信呢道一定好靚
未去頤和園之前有好多野要先處理,首先要到「北京北站」買定第二日去長城火車票,順便將之前買多既西安火車票退票;搞掂火車票問題後就要再坐地鐵去「動物園站」搵銀行入數;動物園站佈置得又真係幾有動物園feel;完成埋入數先可以正式出發去頤和園
離開動物園站繼續坐地鐵去到「西苑站」:出左站環境真係好荒涼,除左幾間屋仔之外附近咩都冇
睇左陣先搵到路行去頤和園,大約需要行10分鐘;沿路店鋪都冇間
好快就行到頤和園
「頤和園位於中國北京市海淀區西北,佔地290公頃(合4400畝),是一座巨大的皇家園林和清朝的行宮.修建於清朝乾隆年間,重建於光緒年間,曾屬於清朝北京西郊三山五園之一.頤和園素以人工建築與自然山水巧妙結合的造園手法著稱於世,是中國園林藝術頂峰時期的代表,1998年被評為世界文化遺產.」
租部自動講解機玩下,每去到有介紹既地方部機就會自動介紹,唔需要禁制,用落又幾方便仲可以當地圖用;租機時見到寫住有廣東話,去到又話冇晒,都唔知啲廣東話機去晒邊
一入去就見到位於東宮門內既「仁壽殿」;仁壽殿係坐朝聽政既地方
「樂壽堂」門前有銅龍﹑銅鹿,銅鶴等裝飾;樂壽堂係慈禧太后居住既地方
又有大水缸
琴日係故宮睇得太多建築,今日就唔睇咁多啦,去睇下風景仲有興建;沿「昆明湖」邊行
昆明湖好大,如果唔係冬天可以坐船遊湖,又可以坐船去唔同碼頭;不過而家冬天湖面大部份地方都結冰,行唔到船
頤和園真係好大,遠處望見既橋﹑塔都係頤和園之內,大到行唔晒
沿湖邊行去「南湖島」,條路好空曠又大風又凍,如果冇包實個人真係凍到行唔到過去,所以呢邊人影都唔多個
由昆明湖邊望去位於萬壽山前山正中間既「佛香閣」;佛香閣係八角形三層高木建築,高41米,係頤和園內最大建築
萬壽山除左佛香閣,仲有好多建築
冬天感覺真係好荒涼
前面就係「十七孔橋」,因為有十七個橋洞而得名;據說十七孔橋有蘇州寶帶橋同北京盧溝橋既特點,不過呢兩個地方都未去過唔知係唔係真呢?
有隻銅牛面向十七孔橋;銅牛鑄於1755年,牛背上面刻有「金牛銘」敘述鑄造意義;隻牛就係咁對住條橋二百幾年......
銅牛旁邊有「廓如亭」,重檐八角攢尖頂,佔地130平方米,由內外三層24條圓柱同16條方柱支撐,係中國園林中最大既園亭
去到十七孔橋啦;橋長150米,寬8米,配合藍天又真係幾靚,好彩今日遇到好天氣;有小販係橋上擺賣,但天氣又凍又少人,生意真難做
十七孔橋上有石獅544隻,全部都有唔同神態,數都數唔晒
通過十七孔橋去到南湖島
島上有建築物,但唔太清楚係甚麼東東
太陽光線照射係冰面上,閃閃發光
差唔多成個昆明湖都被冰覆蓋,夠膽既話可以行到去對面岸
但見到啲冰好似溶溶地我就唔夠膽玩命啦
有幾位勇士行左出去
由南湖島望向十七孔橋,可以見到巨型既廓如亭,仲有我最愛既藍天
南湖島唔大,好快就參觀完,又要食住西北風行返去入口個邊;今次相都唔影啦一支箭衝返去
又再返到樂壽堂
樂壽堂東面有「永壽堂」;永壽堂就係太監總管李蓮英住既地方
西面有假山,但我覺得呢舊野好奇怪
我諗夏天有啲樹葉會靚啲
離開樂壽堂就到頤和園其中一個最有特色既地方 -- 長廊
「長廊東起樂壽堂西院,西至石丈亭.長廊長達728米,共273間,其間點綴以留佳,寄瀾,秋水,清遙四座亭子,以及魚藻軒,對鷗舫兩座對稱的點景建築.長廊背山面水,平面呈展翅蝙蝠形狀(取福字諧音),不僅把各處景點有機地串聯起來,本身也是頤和園中一處最有名的景觀,長廊上有西遊記,三國演義,紅樓夢,西湖風景,二十四孝,中國古代詩歌和神話故事(如張敞畫眉,牛郎織女,張良納履等),山水花鳥等圖畫,共計一萬七千餘幅.」
長廊上每一幅畫都唔同,仲有萬幾幅咁多,都唔知要用幾多人力物力先可以造出來
長廊外就係昆明湖
湖邊四周圍都好凍,係呢道買左條熱辣辣既粟米暖一下;唔洗幾分鐘一條熱粟米就變成凍粟米,仲要好硬,唔似平時食開又軟又甜既粟米
啲雀仔唔怕凍既咩?
「排雲門」
由排雲門向上望就係佛香閣
由佛香閣向下望風景一定好靚,但天氣咁凍唔想上去做雪條,由下面望望算數
繼續沿長廊前進,長廊真係好長,需要一啲時間先可以行完
「石舫名清宴舫,是一半入水的兩層石舫,長96米,上原有中式艙樓,1860年被焚,光緒重建時改為木製仿西洋大理石艙樓,並在石舫兩側加造明輪.石舫西北為小島,島上原有西所買賣街,兩岸仿揚州瘦西湖景色.」
而家見到既石舫已經唔似以前咁大,但依然好有外國色彩
石舫旁邊有個廁所,門口寫住四星級廁所,仲諗住呢個廁所會比較乾淨,但比會呃左啦,四星級廁所一樣係好臭,下次要搵個五星級廁所出來先得
呢邊既湖水河水都係一樣結晒冰,可以想像當時真係好凍好凍
再向前行就到北如意門,又再次抵受唔住出口既誘惑而出左去
就係咁要同頤和園講再見啦!頤和園真係好大,仲有好多地方未去,由其係蘇州街個邊完全冇去過,不過出左去就冇辦法啦,唯有睇下其他去過既朋友係蘇州街影既相一睹蘇州街風彩!
出到頤和園就見到我至愛麥當勞!琴日食左今日暫時唔會住
麥當勞同頤和園始終有點格格不入
行去巴士總站就上巴士去下個目的地;北京好多呢種前後兩節既巴士,由中門上車前後門落車,平時少見呢種巴士覺得特別得意
去到北京大學啦!難得去到北京,除左一般旅遊景點外就係想去北京大學望望,話晒北京大學係中國最高學府,又係中國第一間大學,去八卦一下都應該幾有趣;而且北京大學出名又大又靚,咁就一於去參觀一下
想扮學生偷偷地入去,但失敗被發現,哈哈^^其實只要登記證件就可以入去
又有呢支華表出現
除左我地之外都仲有好多人來到參觀,因為環境真係好靚
一入門口就已經見到咁靚既建築同風景,好有中國感覺;中間呢座係北京大學辦公大樓
呢道係外語學院
繼續行入校內,入面有好多個湖;比起昆明湖,呢道既湖當然細得多
所有湖水都已經結冰
遠處有座塔,唔知係咩塔呢?
塔下湖上有個溜冰場,好多人係道溜冰;其實呢啲冰湖硬唔硬淨架?以前未去過咁凍既地方未見過冰湖,成日都覺得如果啲冰裂開咁點算?
原來呢個湖叫「未名湖」?
既然大家都唔怕,我都行出去睇下先,放輕腳步行出去應該冇問題;冰層好厚裂開就唔會,但踩上去好滑就真,要打醒十二分精神,一唔小心patpat受罪就唔好啦,好彩最後都平安無事
除左好多人係湖上溜冰,其他地方都係冇咩人
行去另一邊由新聞學院呢邊出去lu;北京大學而家呢個咁靚既校址以前其實唔係北京大學,原本係燕京大學;1952年時燕京大學被分拆,文理科併入北京大學,學校地方都併入北京大學,燕京大學就咁冇左lu
由地圖上睇到,北京大學旁邊就係清華大學,咁不如去睇下啦;但行左超過半個鐘都好似一直圍住清華大學外圍行而入唔到去,都唔知個入口係邊......
行左一餐終於順利入到去,呢道唔洗登記證件就入得
見到有建築物,成功係入面搵到廁所,哈哈
校園入面唔係大得咁誇張掛,咁大條馬路行車
四圍都好大,再睇返香港cityu,蚊同牛比
行到應該係正門中軸線位置,有個好大既廣場
望向後面跟本就望唔到盡頭
呢道真係太大,連風都特別大,大風到單車變成咁
係入面大到要坐車,就咁行都唔知要行幾耐;清華大學好多都係新式建築,睇落冇北京大學傳統建築咁靚
天開始黑,學生們都夠鐘將國旗降下,而我地都係時候走人lu
我地唔係學生冇車搭就唯有行路離開;頭先北京大學都已經覺得大,呢道清華大學就更加大,而且仲大得離譜,我諗我都未必習慣係咁大既學校返學,不過大小小總好過香港個啲大學咁細既
出左清華大學就行去地鐵站;咁岩係地鐵站邊見到有間KFC,諗落午餐都未食就係道食野啦,呢個時間都唔知叫下午茶定晚餐好;KFC消費唔平,隨時仲貴過香港,但佢咁好食都冇辦法啦要幫襯一下
搭地鐵去王府井;北京地鐵轉線真係有難度,由其係西直門站,轉車仲遠過中環美孚,又上又落又出地面又落地底,行一大餐先轉到車
晚上去到王府井小食街
王府井小食街最出名既小食我諗就係呢啲啦
每次見人去王府井都影呢啲奇怪小食,但從來都冇見過有人食,唔知多唔多勇士敢挑戰呢
我就唔敢做勇士,都係食返啲正常串燒比較好
北京都有章魚小丸子
王府井除左小食街,仲有商店街,有好多北京特色野賣,睇落都幾得意;不過唔好話講價,我連問價錢都唔係太敢,呢啲地方都係唔太適合我買野......
王府井入面有間遊戲機中心,朋友一向都係籃球機高手就入去露兩手;果然玩到勁高分,後面好多人圍觀睇佢表演,哈哈!但此地不宜久留,玩完都係即刻閃人
出返去小食街,原來仲有好多餐廳小食店選擇,但呢道冇咩人氣;難得來到王府井,都買左唔同小食試試,不過一定唔敢試蠍子海星個啲奇怪野
行完小食街出返去王府井大街,呢道就冷清好多;我都係覺得入面小食街有特色啲,有野食有野買好過行呢啲大商場
大商場都有個好既地方,就係方便搵廁所,仲有廁所應該比起外面公廁乾淨
係唔係好似APM呢?呢道就係北京APM,同觀塘APM有八成相似,我諗兩道APM最大分別既地方就係廁所,北京APM廁所入到去始終都係有一陣臭味,如果可以清潔得乾淨少少就好啦
滿記好多城市都有,咁受歡迎既?不過香港又好似唔係有好多分店,而且又賣得咁貴都唔太捨得食...好掛住榴槤飄香......
又玩到夜,坐地鐵返去客棧lu
客棧位置就係民居胡同之中,每次返客棧都好似返屋企一樣,係北京住胡同感覺特別有北京味道
胡同之中仲可以發現好多北京特色小食,就好似呢個唔知咩小食,望落去紅色有點恐怖,但睇睇下又幾得意;第一次見呢種串燒當然要試試,而且係冰天但冇雪地之下食到熱騰騰串燒都係一件好幸福既事
串燒檔就係客棧對面,買好野行十秒鐘就可以返到客棧;大家五個人一齊食下野,分享下去邊玩,就係咁又過左愉快既一日


text:
好嘢難免俾人抄,不過抄得快再加強內容,都令人有可以一玩嘅衝動.PlayStation®Vita喺本月19日會有新應用程式登陸香港PS Store,今次有個叫「Paint Park」嘅繪畫影相遊戲,可以連線6人一齊玩;仲有一個就係「Wake-up Club」,同其他差唔多時間起身嘅玩家連線玩互叫,玩完個人都應該精神晒,好實用呀!
「Paint Park」就係玩出字估圖或出圖估字嘅game,即係好似draw something,不過佢就加埋影相元素,可以利用唔同顏色嘅虛擬畫筆畫畫之餘,仲可以用PS Vita正面或背面嘅相機影相再喺上面畫圖,叫做有啲新意.而講到最吸引,就係可以用Ad Hoc模式連線,最多6個人參加繪畫或攝影比賽,同時間互動.
「Wake-up Club」係一款俾一班「起床時間相同嘅玩家互相催促起床」嘅鬧鐘應用程式.只要設定鬧鐘時間,就能透過網絡同其他設定咗相同起床時間嘅人結成同盟.之後與同盟其他成員進行「起床」,「叫別人起床」嘅簡單聯動互相叫床.另外,應用程式仲有可於線上使用嘅計時同簡單鬧鐘功能,就算用緊其他應用程式,鬧鐘功能都可以喺背景運作,唔怕掛住打機而遲到.最後,呢個應用程式亦具備時鐘功能,可以喺多個時鐘設計中揀選喜愛嘅設計.
最後最後,喺4月24日,支援語音通訊嘅Skype亦會登陸PS Store,準時下載啦!


text:
2011年6月30日 星期四
意大利之旅感想篇@Fei wedding
出發前我地一直都有同Larry以email聯絡, 雖然佢經常離港及外出工作, 但都回覆得幾快, 起碼我咁心急都冇乜點吹過佢.
Larry為我地提供之前住過既意大利酒店資料俾我地參考, 大大縮窄範圍等我地唔駛喺hotels.com睇幾百間先book.佢主動同我地夾番住同一間或者附近既酒店, 所以全個旅程都好方便.當地車費由我地負責, 佢不單止幫我地訂埋火車票, 仲唔係求其咁book左就算, 係格過價先用最平既組合去買!! 呢個真係要讚.
喺行程方面Larry都俾到好多意見我地, 例如喺佛羅倫斯呢個景點集中既地方, 雖然我地只係逗留大半日, 佢都幫我地租左架車去近郊影, 仲要做埋司機, 睇地圖搵地方, 結果好開心好似去旅行玩咁, 去左啲好難忘既地方~~ 又例如喺米蘭呢個冇乜外景既地方, Larry建議我地租一間靚啲酒店影室內景, 好細心! 我地最後book既房可以住4~5個人, 於是我地仲一齊住share番~~~
禮服
早喺二月既時候我就要求揀衫, 因為我覺得二月係淡季, 三月開始去到四月會好多人去影雲南同日本, 去到都冇乜款俾我試啦~ 所以提早喺二月返左新衫後就揀哂衫.衫款幾多又新淨, 要揀衫絕對唔難, 只係我package包6條裙咁多先有啲難揀 所有衫既圖片都入哂ipad, 好pro~~!
喺拍攝前一日, 我地上去fei wedding final fitting同扲衫時先揀埋.佢幫我地pack好哂喺行李箱, 扲衫還衫都好方便~
唯一美中不足係二月份時百密一疏唔記得hold頭飾&飾物, 喺final fitting 時職員話好多款出左街冇得揀!! 飾物又冇相俾我睇, 只係職員入倉扲啲佢認為我會鐘意既款出黎俾我揀.....如果佢影埋相俾我自己慢慢睇會好啲~~~ MUA Cherry其實都係Fei wedding職員, 平時會喺門市幫手, 第一次試衫時佢都喺度.可惜final fit時佢唔喺度, 結果好多我揀既頭飾/飾物, 佢都話唔襯啲衫/我個髮型或者用唔到等等, 令我有啲造型係冇頭飾..........唉~~ 如果喺二月時記得揀埋, 咁cherry可以即時俾意見, 咁會好啲囉
拍攝師@Larry
雖然出發前有朋友話過fei wedding 主力做國內市場, 去日本同歐洲影都係經驗尚淺, 但今次既拍攝旅過程好順利, 完全唔覺得有問題~ Larry好熟路, 我地只係需要跟住佢行完全唔駛用腦~~ 佢簡直係多功能, 身兼攝影師+人肉地圖+司機, 佢仲要好好體力, 扲住咁多鏡頭都仲要幫我扲隨身行李, 由朝影到晚唔肯停. 到第四日喺米蘭我地都影到好攰啦, 要求佢放過我地先可以收工~~~
另外有樣野我好鐘意, 就係佢同我一樣咁熱愛美食!!! 我都明白佢地去工作我地就去玩, 有時一齊食野, 當然唔可能每餐都貴啦, 但有時佢願意遷就我地去食啲貴少少既餐廳, 一齊試吓當地美食, 真係幾開心~~
花絮VIDEO@Stephen
呢個項目係臨出發Larry話送俾我既, 我諗佢地想要多啲sample掛~
雖然係免費項目, 但我都要求多多咁想轉用自己揀既背景音樂, 因為我真係唔係好鐘意嗰啲classic既英文情歌=.=!!! 我send左兩首至愛既laruku歌俾佢地試下夾唔夾到, 暫時未知用唔用得.
拍嗰陣我成日都覺得好煩, 因為現場已經十分尷尬, Stephen仲成日叫我地重複咁做動作, 例如來回行三次咁, 有時又要行catwalk咁......真係想一走了之~~~ 不過事後睇番又覺得個效果唔錯, video可以紀錄既野同相唔一樣嘛, 婚禮可以多段片播都唔錯~~
之前參加朋友婚禮見佢地既pre wedding花絮都會有獨自訪問既環節, 我又有樣學樣, 喺最後一日我地各自做左個訪問, 回答同樣既問題, 但到婚禮播時先會知對方答左咩~~~ 我份人太直, 完全諗唔到有啲敏感問題我可以揀唔答架嘛!!! 結果一問到關於生仔我完全唔知點答好, 又驚直接講到時6299睇到唔鐘意, 所以含糊其詞咁亂答, 點知小丙知道左發好大脾氣, 佢話估唔到我會咁答令佢簡直好似唔認識我咁, 又話我唔認真做訪問...........唉我真係只有嗰一條亂答一通結果搞到無啦啦鬧左次大交令我有啲後悔提出要做呢個訪問.
MUA@Cherry
出發前曾經試左一次妝, 我都幾鐘意佢化既妝, 尤其係眼妝好靚.Cherry除左係化妝師, 拍攝期間仲做埋我地既燈光師同幫手扲隨身行李, 有時見佢太多野做都唔好意思叫佢幫我地影花絮相啦, 有時叫Larry同佢部機幫我地影就算啦~~~佢朝早都幾準時, 但第一日冇主動幫小丙set頭, 整完我個頭已經執緊野....之後我地叫佢幫手, 佢之後幾日都自動波做番.
其實整個旅程我都好滿意Cherry幫我化既妝, 雖然我出發前俾佢參考過既髮型都冇乜點用到, 但佢做既髮型都唔錯, 只要襯到套衫我就冇乜意見.連日黎Cherry問我想點整, 我都係交俾佢設計, 因為我覺得事前俾過圖佢參考, 佢應該知道我既喜好啦, 我亦都冇能力好具體咁解釋我想點整~ 頭兩日都相安無事, 四個妝頭我都好鐘意.
但有個小問題係喺第三日發生左, 當日我都係全權交俾佢構思, 佢話條裙個款比較成熟, 所以會幫我整個成熟啲既髮型, 咁我話冇問題, 但set攣左之後, 我覺得實在係太攣, 連前蔭都攣埋.....我本身好抗拒前蔭都攣埋呢樣野, 內心掙扎左一輪, 都係唔想pre wedding用個自己唔鐘意既頭, 趁佢一set完攣就問佢可唔可以轉第二個款.本來我以為同MUA反映有咩唔鐘意好平常...因為好多MUA都會叫你唔鐘意要即刻出聲咁架嘛....點知Cherry個反應都幾出乎意料, 跟住佢只係問我想點整, 而唔肯俾自己意見, 咁我唯有自己隨便講講點樣點樣整啦咁.到下午轉妝頭時, 估唔到佢依然係咁, 唔肯設計, 要我自己講個頭點整, 我又唔係pro, 講到俾MUA知我鐘意乜已經好叻, 如果要我好具體咁講個頭點整就真係冇可能囉.....當時無啦啦咁我個心好唔服, 因為唔覺得自己錯, 又仲有一日要相處唔想鬧佢, 唯有喺手機搵左個Sample叫佢照做.佢一睇到張相, 只係話「呢個頭咪又係好成熟」......好明顯仲對朝早件事耿耿於懷.好彩到第四日佢回復狀態冇再俾難題我~~講真我覺得佢妝頭都做得好好, 但都會有可能做唔啱個客心水架嘛, take it easy咪得囉....自問己經盡力同佢溝通個人喜好, 加上四日裏面就只有一個頭我唔鐘意, 其他我都覺得好靚, 何必咁認真呢~
其實諗深一層我根本就唔應該整成熟既頭, 小丙個樣咁後生....佢個look又唔會點轉, 得我一個成熟左咪仲衰.....=.=
2 則留言:
- MagMag2011年7月5日 下午10:05
其實我都唔覺得fei wedding只做國內線wor, 日本larry都好pro好熟路回覆刪除
- Siu Chu2011年7月5日 下午11:29
係呀!! 佢簡直係人肉地圖~~回覆刪除


text:
2012年8月2日
香港迪士尼樂園Duffy vs 東京迪士尼海洋Duffy - 大對比!
東京迪士尼海洋 身為 Duffy 聖地,咁鍾意 Duffy 嘅我去得朝聖,又點會唔買返隻返黎呢?咁 香港迪士尼樂園 同埋 東京迪士尼海洋 所出品嘅 Duffy,究竟有咩唔同呢?就等我比較一下啦!兩隻都係 大Duffy,左邊嘅係 香港迪士尼樂園 Duffy,右邊就係 東京迪士尼海洋 Duffy.大細方面,東京迪士尼海洋 嗰隻係大隻少少嘅,不過真係好少,差異不大.
當然都會有條尾啦,亦唔少得 Duffy 嘅標記,屁股上的 米奇 頭型圖案.
至於另一個標記,腳印,左邊嘅都係香港 Duffy,右邊就係東京 Duffy;圖案就當然唔會有分別,不過仔細啲睇一睇,東京 Duffy 個圖案係深色少少嘅.
至於招牌方面,因為東京呢邊係獨立推出 Duffy 嘅相關產品,所以係寫返 Tokyo DisneySea;香港迪士尼樂園 出品嘅 Duffy 商品就係跟隨美國嘅,所以招牌就係寫 Disney Parks.
正常黎講,響 東京迪士尼海洋 買嘅 Duffy 小熊公仔,理應同 香港迪士尼樂園 嘅完全冇分別.因為兩邊嘅熊仔都係出產自同一工廠,外型係一樣嘅,只係招牌上所寫嘅有唔同.咁點解今次對比之下又會有少少差異呢?咁係因為我今次對比並唔公平.我原本嗰隻香港 Duffy 係響2010聖誕節買嘅,事隔一年幾,兩隻 Duffy 應該唔屬於同一批次;所以外型上有少少差異唔係咩奇怪嘅事,我只係無無聊聊比較一下啫.
另外,有買過 Duffy 公仔嘅朋友應該會知道,無論係大隻定細隻,都會附送一本故事冊.咁香港嗰本故事冊同東京嘅,又有咩唔同呢?而家繼續同大家分享.
大細方面,兩本都係屬於 大Duffy 嘅故事冊,兩者大細係一樣嘅;同時亦係有膠套裝住.至於張圖,東京嗰幅可以見到 米奇 成個身;而標誌方面,東京版本係淺色啲同埋啲字疏少少.最後有一個小差別,就係東京幅圖入面嘅 Duffy 頸上有掛飾,香港版本就冇;其實呢條掛飾,響東京呢邊黎講,係有特別意義架!我遲啲會再介紹一下佢嘅含意.差啲講漏咗,就係紙張嘅質地;香港嗰本係用咗膠面紙,而東京嗰本嘅質地就好似人地嗰啲卡紙.
到入面嘅內容啦,東京版本係寫日文嘅,而唔係英文;第一張圖同香港版本一樣,可以睇返香港嘅英文故事,所以問題不大.但到第二張圖,東京版就已經同香港版唔同啦,我再一次完全睇唔明,唯有玩看圖估故事.=_=
而背面嘅不同之處主要都係在於 Duffy 嘅造型上,除咗掛飾之外,連件水手裝都有少少唔同架.至於一啲字眼上,標誌上,印記上嘅差異,我唔逐樣講啦,大家可以睇返下面張相簡單比較一下.
最後,等佢地兩個一齊做返個招牌動作,撒下嬌先!
來自 東京迪士尼海洋 嘅 大Duffy,加入咗我地嘅 Duffy 家族,一定會同其他 Duffy 和睦共處嘅!佢地而家每一日都開開心心咁生活,開開心心咁玩,好溫馨架!
於 23:33
訂閱: 張貼留言 (Atom)


text:
Billy ONAIR Photography
服務詳情
評語 提交評語
我喺透過睇過雜誌同喺facebook度搵,睇過吓佢網上嘅作品,先揀Billy on Air.咁我哋上去同佢傾嗰時,佢話佢會安排埋化妝但無得試妝.我諗住佢係專業嘅唔試都可以接受,就OK咗.(點知化完之後我真係覺得個妝好唔得!)
講返影相嗰朝8點鐘我已經上到去佢studio開始化妝.不過Billy佢同我哋都無乜交流,我有我坐喺度化妝,佢有佢坐喺一邊同助手傾嘢,又唔會過嚟同我哋講吓之後影相啲嘢.然後,之前佢原本就話嗰日應該有啲陽光可以喺studio度影下先再出去影戶外,但嗰日化完妝之後佢就覺得時間唔夠,於是就無喺studio影.我覺得既然化妝師係佢搵返嚟,佢應該知大約要化幾耐㗎嘛,而且都係喺補多幾張相啫,所以都唔係好明.
我哋第一個景點就係返我哋2個嘅小學度影,之後去水浪窩,最後就返studio.
影嘅過程佢知道仲要去水浪窩度影戶外,但佢就喺第一個景點度影咗好耐,到我哋去到水浪窩嗰時已經接近入黑,我覺得佢啲時間掌握得唔係幾好.跟住影相嘅時候,喺個大環境當中又唔係好知佢想我哋做乜.佢有時叫我哋「對望吓」,或者「望吓嗰邊」,我哋就跟住做同hold住,但好多時都唔係太清楚要hold幾耐或者點.有次佢就叫我哋兩個自己玩吓,我同我老公又唔係影開相,真係唔知即係要做啲乜嘢,結果我老公呢啲呆呆地嘅人就企咗係度.我覺得如果你個風格係想話影到嗰2個人平時嘅風格,咁最好就係俾錢之前講定佢係唔會俾太多指示點影,主要睇佢哋表露啲咩,等我哋都可以諗下啱唔啱自己先.因為我真係覺得俾咗3萬幾蚊信晒你係專業,會指導我哋行哋點做點影先啱,但最後竟然係唔知自己做緊咩又唔係太知佢做緊咩咁樣.我覺得佢嘅指引程度要再清晰啲先得,例如如果以十分為滿分,佢依家係一分而真係要調整到去八分先算得上係OK.
另一方面,唔知喺唔係性格係咁,佢真係同我哋唔多交流.當然「我哋要出發喇」,「我哋要去邊度影喇」嗰啲就有講啦,但其他交流就真係無乜.就算我哋一齊搭緊車去另一個地方影或者影相嗰時,佢都係同佢助手傾談多過同我哋有交流,有時我直頭覺得好似我哋唔係度咁.
之後到我哋攞返啲相,我覺得佢影出嚟啲角度真係唔係好靚同埋佢執完出嚟啲相唔清,好似好懞咁.佢俾咗成千幾張我,但每一個鏡頭有五至十張係同一個位,搞到我真係好難揀得落手.我諗住就算我哋唔識影,佢都會個人走動吓幫我哋換吓角度,所以見到啲相真係幾失望.其中有張相我同佢講唔想執到張相咁黑,因為佢執到張相好迷幻,佢好快就再執過俾我,但我依然都係覺得效果好一般.其實我嗰時都有SEND篇嘢同佢哋講我唔滿意,執相嗰個人負責覆就話送多5張相放落相簿,但我真係心諗要揀多五張我覺得滿意嘅放落去都唔容易.我諗主要嚟講佢真係要一開始同啲客人講清楚佢個影相風格係唔多指示同埋要同客人多啲溝通先得.
我之前自己都有上網搵下其他公司,揀Billy嘅原因喺因為佢好有經驗,因為meeting之後我有好多run down時間要轉,可能無預到時間比佢影相,佢就會提醒我點樣arrange返好啲時間,所以好多謝佢.另外,成隊crew嘅互動都好好,人亦好nice,當時有其他賓客想佢哋幫手影相,佢哋都肯幫手影.而且,佢又好識講嘢引人笑,又指導我哋點樣去影啲家庭相.
拎返啲相覺得好鍾意!有啲moment連我都唔記得自己有做,但佢都有capture到,所以真喺好開心佢為我影低咁多美好嘅時刻.


text:
第二天(續)
食完腸粉繼續廣州行程,今日要去小洲村﹑紅專廠,又想去睇有軌電車,咁多地方去要快啲出發先得
係客村站呢道就有去小洲村既巴士,要慢慢得車到;其實呢道坐的士去應該唔會太貴,加上我地仲有四個人share,不過有巴士到既話都係坐巴士好啲,對的士有少少陰影...
呢道望到廣州塔
大約35分鐘車程去到小洲村落車,由頭先既城市景變成而家市郊風景
小洲村係廣東其中一個最有嶺南水鄉特色既古村寨,已經有1000多年歷史;叫得嶺南水鄉當然有小橋流水啦
我以前已經黎過小洲村,見環境幾好所以就帶朋友黎行下,不過今次呢道令人好失望...
作為一條歷史古村,都有一啲歷史建築
村中有河道通過;之前我話呢道令人失望,係因為實左有太多地盤啦,四圍都起緊屋,所以成個小洲村都沙塵滾滾,建築材料放到一地都係,河水都變得混濁...
小洲村最特別既一個地方就係呢棟蠔殼屋,外牆由蠔殼砌成,已經有500多年歷史,係小洲村必睇地方
小洲村有唔少特色餐廳,但呢道遊人唔多,好多都冇人幫襯
呢道都興呢啲?
有唔少舊建築
廟前有唔少人求學業
最後黎到小洲村地標之一,小洲人民禮堂
禮堂前有間小食店,簡簡單單食個下午茶
不過呢碗面啲肉味道好奇怪,麻麻地
見到腸粉爐即係有腸粉食啦,即刻叫先
個樣唔係咁靚,味道都冇之前食既咁好,不過都食左兩碟,哈哈
食完就離開小洲村啦,不過呢道啲樓起好之前暫時都係唔太適合黎,始終而家入面環境唔多好...
坐呢部車,35分鐘車程去到廣州塔
一埸黎到都影返張相啦
行出江邊就可以見到廣州新既有軌電車,我去呢個時候電車岩岩通車左幾日咋,咁新鮮緊係要睇睇
電車到啦,行車好寧靜,可惜去到岩岩好五點電車收工,只可以遠觀冇機會搭lu
珠江對岸天河區好多高樓大廈
影多幾張相就走啦
離開廣州塔後,坐地鐵去到員村站,再坐上呢啲小小電動車去紅專廠
話咁快就到;紅專廠前身係廣州鷹金錢食品廠(廣東罐頭廠),世界上第一罐「豆豉鯪魚」就係呢就誕生,所以有「百年鷹金錢,始創豆豉鯪魚」佳話;呢道曾經係亞洲最大罐頭廠,後來工廠搬走棄置後,2009年開始變身成為一個平民藝術文化區
紅專廠保留有舊建築舊機器,再加上好多藝術元素
好舊好有味道
連火車站都有
紅專廠入面有好多特色餐廳
我唔識藝術,對藝術興趣唔大,不過朋友黎呢道有野做咁我都一齊黎睇睇
行一個圈用左一個鐘,出返黎等車啦,係呢道總算有小小收獲,買到好靚既明信片
返到去員村站見到有野食,大家都忍唔住買左好多小食;我都好耐冇食呢啲小食啦,以前食得多,後來見得太多負面新聞搞到唔係幾敢食,今次見大家食得咁開心我都食埋一份
呢個炒薯條辣辣地好好食,只係三蚊一盒咋
坐地鐵去到廣州東站,準備一陣坐車返香港;仲有小小時間咁就係東站呢道搵地方食晚餐先,呢頭都係商場,好多餐廳選擇
隨意揀左間靚靚地又坐得舒服既餐廳,行左成日終於可以舒舒服服坐一陣
我食咖哩米線
九點半去到火車站候車室,差唔多上車啦
上車前記住要拎返枝水
大家衝丫!
今次坐呢班「慢速」和諧號返深圳,車程要個幾鐘,唔係快普通火車好多,不過就貴好多...
好彩乘客唔多點坐都得,都叫坐得舒服
兩日一夜短短既廣州之旅話咁快就完左啦,有時候抽兩日一夜同朋友去行下玩下食下野都幾好,輕輕鬆鬆hea兩日;不過而家夏天都係唔太適合去hea,周圍都熱到出煙,都係留返係屋企最好,哈哈


text:
28-9-2013 (星期六)
今日大公主喺佢屋企預備咗豐富嘅食物,同二公
主慶祝生日,今次真係辛苦哂大公主喇;晏晝我
就同大人先去接大姨,再去接二公主同乖孫洋洋
,中午兩點幾就去到佢果度,喺佢屋企放低D野
先去嘆個下午茶.
嘆完個下午茶,見今日天氣好好,就同乖孫洋洋
出去湖邊玩陣先.
洋洋見到咁多魚喺度游埋黎攞食,仲見到兩隻黑天鵝,即刻開心到呱呱叫.
洋洋嘅大姨姥姥話早知攞D麵包黎喂佢地喇!
喺湖邊玩咗一陣就番大公主屋企.
大公主D狗幾有紀律(黃色笑緊果隻係乖孫洋洋帶埋黎玩架),整齊列隊同洋洋合照.
姐姐話洋洋玩到一身汗,同佢沖個靚涼先.
睇今餐大公主預備咗D咩比我地食先!
麵包蟹.
枕頭帶子刺身.
長腳蟹.
翡翠螺.
六式沙律.
牡丹蝦.
仲有海膽,巴馬火腿佩蜜瓜,煎免冶和牛,南瓜湯,鹵水雞翼,皮旦豆付肉鬆.
二公主最鍾意食蟹,攞比佢睇吓先.
煙燻三文魚沙律.
二公主話:「呀女,呢度係得麵包啱你食咋」!
洋洋專扭姐姐計!
我都抱洋洋影張先.
三公主個老公出咗差,所以得佢一個放咗工趕入黎同佢二家姐慶祝!
秘制焗黑毛豬柳.
冇飯食食個包.
揸芝士醬都唔錯.
我地盡情開懷大吃大喝,最後主角出場喇,就係大公主為二公主准備嘅靚靚雪糕生日蛋糕喇!
大公主嘅寶貝狗狗鈴鈴同二公主嘅寶貝狗狗十一,馬高都黎一齊唱生日歌.
我同乖孫洋洋梗係唔少得喇.
大家玩到好夜,到十一點幾先至懷住愉快同滿足嘅心情離開,先送二公主番屋企,之後送埋大姨,三公主,我地番到屋企都成點喇.


text:
因為無食到一餐像樣的生日飯,所以我決定呢個星期六去食番餐tea buffet,不過呢個tea buffet係由1pm至5pm咁長架,所以做埋lunch都仲得....就係上環一間新既酒店~香港萬怡酒店既Momo Cafe...其實就係JW萬豪集團既副線(Courtyard by Marriott Hong Kong),所以食物質素都唔使擔心,但係價錢只係每位$128,用HSBC信用卡仲有85折,白金卡更加有75折添呢,咁抵食就梗係去試下啦~~
有多款沙律, pizza, 豬頸肉, 熱狗, 雞翼, 盅飯, 天婦羅, 雞粥, 韓式煎蛋餅, 炸魚柳, 即製法式薄餅, 椰汁西米露, 豆腐花, 蛋撻, 鬆餅, 朱古力噴泉, 雪糕...仲有任飲既果汁(芒果香橙或者士多啤梨香蕉乳酪),仲包餐茶一杯(不過杯餐茶好難飲,我情願飲果汁)
我覺得呢個價錢,食物都算幾多呀,而且味道都算ok架,好似呢碗雞粥咁都幾好味架~我同老公飽到晚飯都食唔落呀~
呢個tea buffet只係做星期六, 日或公眾假期,之不過大家一定要book位呀,我前2日打去book,佢地話要到9月先有位,咁我問佢會唔會留檯俾walk in客,佢地又話唔會,不過可以寫我落waiting list,前一日佢地confirm booking時如果有客cancel就會俾waiting list架啦...好彩我收到電話,不過就要3點半交檯,我見都有成2個半鐘食都夠啦,所以就照去勒,都幾滿意呢~


text:
Friday, October 20, 2006
獲益良多
今日放工留係office做下份dissertation d reasch perpartion, 有位同事都stay係office做dissertation(我地唔係讀同一科), 不過, 同佢傾左兩句, 原來發覺佢做o個個topic同我o個個都係差不多, 之後聽左佢講左好多意見, 因為佢下個月已經要交份dissertation, 其實家陣佢都已經做得七七八八, 又因為佢做得七七八八既關係, 所以佢之前係搵左好多data又有好多referance.
係今晚, 佢講左好多好有用既資料俾我, good晒, 仲有, 真係未做到有d野真係唔知, 原來Google有個進階search, 叫做Scholar Google Search Enginne(學術搜尋)呢個search enginne真係好好用架, 尤其對我地呢d要做dissertation既人就真係好岩用, 因為平用yahoo or google search野, 通常都係彈左一大批唔知乜鬼野既公司web-site出黎, 而呢個Scholar Google就only幫你搵一d journal or人地既dissertation, 真係好鬼好用~~~
No comments:
Subscribe to: Post Comments (Atom)


text:
我地搭 14 : 05 機 所以 11 點 15 分要準時出發 咁我地都預早番酒店 double check 有無漏嘢嘅 同埋真係唔鍾意咁趕 ~
門面真係好細 我地企喺出面集合
準備走喇 今次買咗好小嘢咋
維格 - 最出名係鳳梨酥 不過我無買 真係食到好驚好驚 最後只買咗包爆谷
好多人 不過試食真係好開心呢 所以好多時真係食到唔記得影相做記錄添呀
維格對面就係台中機場喇
真係要番香港喇 同威廉道謝 佢話我係佢忠實 fans 話全團得我一個無瞓 聽佢講嘢喎 不過我都覺得佢講嘢真係好好笑 我先唔瞓嘅 佢真係陪埋 d 團友 check in 幫手拎行李去輸送帶度 等到我地搞掂哂先走架 勁好人呀 ~
都幾多人 check-in 噃
真係要走喇
UO803 14:05 pm on time
台中機場真係超級細 好在里奧大人頭先食咗漢堡包打底 唔係要 2 點幾先可以食嘢呢 ~
一眼睇哂
一入去 枱頭一望 見到有 7 個 sales 我 O 咗咀
丫 我個特區護照又比人問話 又係問點解出生地 HONG KONG 呢 2 個字化開咗 大佬 本護照用咗好耐啦 之前去台灣 2 次都無問題 但台中反而 check 得咁緊要 又放大鏡 check d 字 又要 check 埋我身份証 唉 ~
細機
唔知係咪準時起飛 但一上機就好似即刻開機 無耐又飛機餐 無耐又話到香港 真係好快喎 ~
坐 Window Seat 不過喺機翼隔離
起飛喇


text:
民宿停車場前面位置
11:19 武嶺影完相就好大雨,坐入車避雨
冇乜雨,點都落車行吓
風景真係唔錯㗎,好可惜
嘩!得8度,又唔係覺得好凍喎
原本諗住全日行合歡山,而家天氣咁,唔行咯,落山食飯,不過都見到有人堅持行
落山會經過午餐地方,但細妹唔舒服,所以返酒店休息,順便 Checkin 先
日光青境民宿
13:40 細妹間房影的
兩杯果凍重未食,今晚食⋯hehe
13:52 睇吓我哋間房先
細妹間房有露台,我哋呢間出面係平台,所以較平,細妹比較有要求,當然同佢揀間貴D㗎啦⋯⋯哈哈,房內其實差唔多
平台乜都望唔到⋯⋯唉
細妹休息完,就去食飯-魯媽媽雲南擺夷菜
14:53 魯媽媽間屋真係靚
等食時間影吓相
15:14 開餐,好肚餓,呢碟係-椒麻雞
錦灑
牛肉湯
香酥包料魚,乾身D會香口D,全部都唔錯
天氣唔好,冇乜地方可行,食飽留係餐廳吹水
17:26 離開魯媽媽前,影張相,有少少陽光
食飽,想搵Starbucks 飲杯咖啡,但揸車兜咗一陣都搵唔到,之前明明見過幾次@@
停一停行吓,喺清境法國小鎮到見到狗狗,細妹將我哋乾糧餵狗,細妹平時都有做動物義工,見到狗狗佢就忍唔住
後尾搵到Starbucks,但差唔多食飯時間,而紙箱王8點就閂門,所以都未餓,又食飯
相信好似呢2個女仔食火鍋的話,呢餐會好食D,但大家當時覺得好熱,唔想食火鍋
18:59 我同細妹食羊小排,估唔到係咁樣,羊小排唔係煎嘅咩,睇個樣都知唔好食,我淨係食咗一件羊,菜,最好食係甜品,飯都只係食咗一啖,唔好味係原因之一,最大原因係唔肚餓,肚餓乜都好味D
兩位司機食烤雞
其實之前都知紙箱王唔係太好食,但中午冇食到松雪樓,多咗一餐,而食紙箱王可以免費入場小瑞士花園,所以就是但啦,點知咁差,價錢重同魯媽媽差唔多,更加覺得紙箱王唔好食唔抵食
去清境唔需要特登食紙箱王而入小瑞士花園,紙箱王唔好食,小瑞士花園又細又冇嘢睇,除非好多時間啦
入小瑞士花園行吓,黑麻麻又落雨,行咗一陣就走


text:
悠閒日誌
希望每個人進入Shirley's Blog後就好像走入了一個平靜,開心,自由自在的悠閒世界.
December 06, 2006
2 Comments:
- 小堡主 said...
-
嘩~ 搞到我都好想飲湯呀~
我唔識用真空煲/壓力煲,係咪好方便架? 同明火煲會唔會有唔同架? 搞到我好想知tim.因為大堡主都好鍾意飲湯,但我唔識所好少煲>.<
- Shirleyyau said...
-
小堡主
我覺得用明火同用真空煲最大分別係可以慳番d煤氣,仲唔需要顧住睇火同唔會煲乾水,你可以出街前煲一陣後放入真空煲,咁你2/3個鐘後返屋企就可以有湯飲.至於用明火或真空煲所需時間,其實都係一樣,用明火煲2小時其實用真空煲都係需要2小時.仲有用真空煲嘅存熱時間較長,一般響真空煲放5-6小時d湯都仲係熱架.真空煲好處大致係咁,至於壞處可能有人覺得始終煲湯都係用明火會好d,但我覺得兩者冇乜分別.
至於使用方法,只要將材料放入真空煲個內煲中加熱(內煲係可以直接用火加熱,同一般嘅煲係一樣),煲滾半小時後熄火,將整個煲放入真空煲內咁就得架啦,飲前取出視乎情況可稍為加熱及加鹽便可飲用.
你都買番個真空煲咁咪可以煲多d湯水畀大堡主飲囉,仲有你又可以滋潤下嘛...^_^


text:
相信唔少 wire 民平時都會用手機影相或者拍片,放假時候甚至會拎埋部單反出去,對於鐘意戶外活動嘅朋友,亦可能會用 GoPro 記錄每個時刻.除非擁有一雙「石膏手」,否則拍片嘅時候點都會有手震,同影相唔同,由於拍片喺連續畫面,所以如果片中有較大嘅震動,其實睇嘅人都會非常辛苦,針對越來越多人有拍片需要,各種輔助產品亦大行其道,當中以可以大大提升穩定性嘅穩定器最受用家歡迎.
10 秒裝好自拍 Video 神器
Big Balance DM Dual 用上新一代三軸防震技術,主要喺針對各位鐘意用手機拍片或自拍,同以往同類型產品唔同,安裝方便同快好多,無論用 iPhone 6s/PLUS 嘅用家,裝咗部電話上去之後,只要加上唔同嘅配重,一開機就可以自動平衡到,唔會好似以前咁,要左右慢慢移動以取得最佳平衡.除咗可以夾電話之外,佢個夾同時可以夾得實 GoPro,真正達到一物多用,唔洗為咗唔同產品再買唔同配件,如果諗住夾 GoPro 嘅話,就要留意佢個位只係夾到最基本嘅外殼,即喺大家如果有用防水殼果啲就唔得.
▲將手柄由直轉橫,令到自拍時更好手感,轉換角度都更靈活.
DM Dual 仲有一個好特別嘅設計,就喺佢既手把位置可以拆下,再安裝喺機身後方另一個擴充點,咁就可以由直立式變為自拍 Mode,拍出嚟既效果仲有啲航拍 Feel,好適合去 Party 或者一大班人活動嘅時候用.相信好多人平時都未必會用到平衡桿,往往臨出發之前先發現無電,DM Dual 啲電池只要叉 30 分鐘就用得,就已經可以玩到 3 個鐘.操控上佢嘅反應可以話相當快,就算快速移動都可以跟得上,加埋電話都唔會覺得太重,但如果喺女仔嘅話,始終長時間舉高手自拍點都會有點吃力.
建議零售價:$2,780(五月初上市)
為 GoPro 度身訂造
如果各位 wire 民鐘意運動而又有 GoPro 嘅話,咁另一款 DM Go 會更適合,佢同 DM Dual 唔同嘅地方在於摩打設計,負摩打力度專為 GoPro 度身訂造,扭力更大反應更快更準確,可以完全跟到用家嘅移動角度同速度,而且唔會因為快速移動出現震動,而且仲有唔同配件可以將 DM Go 安裝喺頭盔或者單車之上.另外,DM Dual 主要都喺針對正手拍攝果時用,至於 DM Go 就更可以反手使用,當用嚟拍攝「低炒」角度或者貼近地面拍攝就更加方便.可能大家會擔心咁 GoPro 個遙控點算呢,廠商一早已經留定個位,等大家可以將個遙控都放埋喺手柄上面,而且單身操作絕對無問題,試過點扭點郁點轉都一樣追得到.
▲只喺針對 GoPro 所以更輕巧細小,用起上嚟就手又可以點郁都跟得到,同時預留位置放遙控.
建議零售價:$2,480(五月初上市)
360 度旋轉手柄極速拍攝
相比起手機或 GoPro 呢類較流動隨身嘅拍攝裝置,無反相機就可以提供高一級嘅拍攝質素同設定,而近期身邊唔少朋友都玩 A7.Big Balance Gibbon GN1 Plus 就係專門針對無反相機而設,由於無反相機大小同重量都較手機重.試過拎上手,發現 GN1 Plus 裝咗相機都依然相當輕巧,配標準鏡頭唔會有頭重尾輕或者鏡頭下墜嘅問題,當然要配長鏡就會有一定難度.GN1 Plus 另一個較特別之處就係兩軸設計,刪減左右移動功能,如果要左右轉動就要自己整個「華麗轉身」.不過好處就喺更穩定,更順暢,現場所見只要將主手柄作 45 度傾斜,就算跑步畫面都依然十分穩定,主手柄其實更可以 360 度旋轉,無論打直打橫定「低炒」都一樣無問題,配合埋副手柄,令到相機嘅重量可以平均作出分配,比起平時雙手拎機仲舒服,對於要拍攝較動感嘅影片就會十分適合.
▲主手柄可以作 360 度旋轉以配合唔同拍攝上嘅角度,睇示範就算快跑依然穩定.
建議零售價:$4,180(四月尾上市)
查詢:方正環球
The post 拍片穩定神器!邊跑邊拍都唔會震 appeared first on UNWIRE.HK 流動科技生活.


text:
10 July 2012
車 停左喺一個地方
好一個鴨仔景點 非常好 再多一張全家福
身後叫"原子球塔"
位於比利時布魯塞爾 一個代表性嘅旅遊名勝....
睇完一個咁有代表性 但又冇咩特別嘅名勝後
我地先去食飯
比利時比我地想像中更唔乾淨
食飽我地去搵or v v嘅男仔喇
佢係真真正正代表比利時嘅一個小朋友
歐洲嘅地方都差唔多
好多小巷啊~
呢間黃色店賣餅同糖架
都幾好味 可以試下丫
到左黃金廣場喇
比利時嘅黃金廣場
好大好靚呀!
可惜主觀地覺得地下d石仔好似好dirty咁...
咁睇好似去左巴黎..
同樣地有街頭賣藝者
呢兩個好鬼奸同好鬼惡
到喇 終於見到你喇
Manneken Pis 撒尿小童像
佢喺唔同時間會著唔同嘅衫架 但我地都鐘意佢唔著衫多d
好可愛呀! 我地買左好多佢嘅精品送比朋友
比利時全家福一張
好多人喺附近呀 呢張真係好難得冇人企隔離
我地冇zoom埋去 但都見到佢尿尿呀! d水點呢...
睇完細細嘅小男孩 我地搵大大嘅小男孩
呢間窩夫隔離嘅大大"撒尿小童" 亦都變埋比利時嘅代表咯
本本旅遊書 或者上網都會見到佢架
佢仲好為食tim 一邊or v v 一邊食窩夫
嚟到朱古力國比利時
梗係食返個朱古力waffle yeah!
好好味 朱古力好rich...
警察叔叔你地好型啊!!! 騎馬馬巡邏
Godiva 點解我地唔覺得平呢?
平香港少少咋喎 我地情願買香港冇嘅brand送比人
而Godiva 我就試左呢樣...
朱古力士多啤梨呀
姐姐幫我整左一粒
好新鮮好好好好味呀! 我唔要waffle喇
呢間朱古力店都有買尿尿男孩嘅朱古力
味道一般 但勝在好得意呀!
呢間係嚟比利時一定要買嘅朱古力店
平過Godiva 但好味過佢架
香港都冇 我地做足功課架 入去掃!!!
可惜驚會溶 同埋好好好重
唔買得太多
沿路行返出去
見到有好多甜甜店 Mami買左一筒macaron
呢個v v男孩金幣好得意
但都冇買到 好貴呀 成40蚊港紙
呢兩間建議買少少試下
都唔錯架
好靚嘅比利時觀光車為我地比利時之旅劃上句號


text:
23.04.2011 Cloudy
哈囉! 又係我談titi送上開心遊記
今個復活節 本來一家開心去沖繩玩架 但種種問題令到媽咪冇大假放 所以唯有趁四日假搵d地方玩下
正當媽咪苦惱到要死之際 嗲地隨口一句 上廣州玩兩日咯 good! 就係咁 就促成左兩日一夜超級開心之旅
繼長隆之後 呢個短旅行都係值一百分架
好玩嘅代價往往都係早起 我地六點就喺巴士度 睇下我對眼幾腫 唔靚女咯
搭完巴士 好快就到左火車站
我同媽咪真大鄉里 第一次搭直通火車返大陸架咋 嗲地話d火車有新有舊 好好彩 我地去程係新嘅火車
我成日都覺得自己嚟緊要搭飛機 所以成個人醒晒
你知啦 我地一家真係好鐘意旅行 每一個旅行都會玩得好投入
去到火車站 公公婆婆已經坐左喺度 叫定早餐比我地
佢地幾時都咁細心咁貼心 多謝公公婆婆
食飽飽 比佢地迫我去埋洗手間就上車咯
我三歲唔洗買車票 但冇得佔座位咯
今次阿仔dondon都有跟埋我去 但佢好懶呀 去到廣州媽咪話佢成日唔想出街 情願留喺屋度訓覺
我地架火車會去到廣州東
坐火車兩個鐘到 坐巴士就差唔多四個鐘
有d人會坐港深 但係我地唔建議假期坐港深 點解?
比d hits 我地返嚟見好多人排隊坐港深 (要買即場票) 再要去羅湖迫 而我地過關得幾個人
嘻嘻 新d靚d嘅火車有兩層架 冷氣好夠 座位舒適
仔呀仔 我地又去玩喇!
未到廣州前 我訓話dondon一陣 話比佢知返大陸會有乞衣公捉佢架 要佢拖實我....
公公婆婆一上車就攞晒d零食出嚟 哇 兩個鐘咋喎
好鐘意婆婆...佢抱左我半程呀
半個鐘喇 有d悶 到未架?
畫一陣畫 訓左一陣覺 到喇!!!
yeah 唔洗十分鐘過左關 反而等的士最耐
廣州嘅的士好矮 都係香港嗰d好坐
但廣州的士收費好平
放低行李...
我地向第一個目的地進發 途經麥當勞 我即刻發揮扭雪糕技能 可惜失敗...
原因裡面太多人喇 入都入唔到...
正當我頭dupdup眼濕濕之際 抬頭一望
有便利店呀!!! 扭雪糕技能again
成功!!! 食一啖先對鏡頭笑一下啦
行左十分鐘 終於到我最愛嘅目的地...


text:
titi豬 你睇我同爸爸幾錫你 聖誕同人爭大假陪你
新年再同人爭大假陪你 到依家復活節都攞兩日陪你
好彩冇同事xyz我地啫 嘻嘻 從今日起 就有六日陪囡囡lu
今個easter好多活動等緊我地呀 淨係講聽日丫
第一 聽日同titi去影證件相 (攞passport同回港證呀)
titi準備可以去澳門啦 依家六個月 就夠膽帶佢去遠d
到佢一識行 mami就想帶佢去日本呀 預計今年年尾啦
mami頭三個月做得咁辛苦 狂跑數 就係為左出佣嚟同titi去玩呢
今日一睇個分紙 mami排全港第一呢! (% to be achieved)
三月尾就會出佣金 好好好期待 好好好開心哩
希望呢個日本trip可以喺titi兩歲前達成啦
mami同ti爸都放棄左西班牙咯
唔係冇人照顧titi 而係過唔到自己嗰關呀 離開九日喎 唉~
第二 就係去九龍灣影相 好似話有sanrio公仔嘛 就去啦
第三 就係去studio影相呀 yeah 終於到聽日啦 期待左好耐呢
但仲未諗到幫titi整咩造型好 花多眼亂 都係聽日去到先睇啦
講到呢到 mami突然諗到一樣野 : 聽日個blog咪好多好多相pose?
今日唔講咁多 要準備聽日去影相d野呢
麵飽超人尿片 夾夾 衫衫......
今日放住小ti一張出浴照先 嘻嘻 好慳皮呀


text:
3 July 2012
坐左十二個鐘機 我對眼都腫腫地呀
圑友都讚我叻女
可以安安靜靜訓覺 之後精精神神落機
多謝英航冇delay 我地準時到達英國喇!!!
Hello 希斯路機場
hello 2012倫敦奥運!!!
反而有條樓梯落停機坪 我興奮得大叫
不停問daddy mami點解點解 哈哈
我第一次坐轉駁車由停機坪入機場咋
一出機好興奮係咁傻笑 " 哈哈 去左泊飛機嗰度嘅??? "
mami細心解釋之後 明白晒~
坐完轉駁車 好快就到機場lu
第一次喺奥運年去主辦國旅行
可惜英國比唔到奥運好興奮嘅感覺 好似冇咩氣氛
就可以開始我地嘅親子遊第一站 - 英國喇
哇 好大個奥運logo
話雖有個靚仔logo 都嫌冇咩氣氛
可能d英國人唔太熱情啦
學Angel姐姐話 : "老虎蟹"都影張相先 哈哈
英國嘅underground 好想去坐下呀
下次深度遊一定要去哈利波特嘅月台見識下 坐下underground tim呀
如果坐英航嘅朋友
你地到左倫敦一定唔會迷失 因為terminal 5係英航專用架
出到嚟仲大把交通工具比你揀 當中包括underground啦
我地趁有少少時間
去左買零食呀 大大間M&S
門口d花束靚到爆呀 亦都平到震 如果喺香港 mami一定買左
見到d大大件野 我好開心呀
好似去左大件版 city super度咁 最下面個pizza 好正啊~~~
嚟到呢度mami比我好大嘅自由度 我可以揀我鐘意食嘅野
英國M&M
但有條件架 就係自己比錢 同埋自己同外國人溝通
Easy job啦 我自己拎住糖去排隊
行到埋去真係有good morning佢架
之後佢仲同我傾計 佢講英文嘛 我明d唔明d啦
mami冇幫我 淨係遠遠偷影我 ~_~"
成功! 我第一包倫敦嘅零食由自己比錢
特別好味~~~
我見到小朋友都入到去嘅 莫名奇妙
我地靜雞雞行出去
出面都幾凍呀 倫敦仲成日無啦啦落少少雨 多一份涼意
好喇 mami爭分奪秒叉電同大家whatsapp先
記住啊 依家好多機場都有叉電設施架喇
Warm reminder : 個插頭唔好放喺行李度呀 如果唔係就冇得叉電咯


text:
其實係豬耳,豬耳爽口,味道全靠醬汁,微辣,匹配
糯米填滿蓮藕每一個窿窿,煙煙韌韌,不過蜜糖太甜過了火
其實都係普普通通嘅爽爽海蜇,無舍特別
花雕味好濃,雞又嫩滑,好食
當她作出介紹時,佢自己都講到甩甩咳咳
我都聽到一舊雲...
不過,我聽到有蜜瓜xxxxxx
甜甜的,好啱夏天飲,噫!!!有冬瓜味嘅?
咁係冬瓜定蜜瓜呀?
我唔知點解咁好食...係囉,豆腐嫩滑仲食得出有豆味已經算唔錯喇
我地5個人,坐一張8人枱,都算好大張枱喇
居然係唔夠位擺餸...
砂鍋雲吞雞,攞埋一邊分完至上枱
一入口,我同妹妹即時嘩咗一聲
唔係好飲到嘩呀,係好鹹呀
不過媽咪話我地熱氣喎,fine,你話熱氣就熱氣啦
雞湯味濃,雲吞好大隻但味道一般
牛肉幾嫩,有少少梳打粉但唔重手
因為京蔥牛肉無嘢夾住黎食,所以我地額外叫咗個蒸饅頭
個芡汁好鹹,鮑魚菇好大塊
又係一人一件啱啱好,幾好食啦
個汁酸甜度剛剛好,條魚睇落好大條,食起上黎得好少肉
可能...係我地大食
撈勻至記得影相,麵條幾彈,不過味道偏鹹
純粹係攞過黎比我地見一見隻鴨
即刻捉住個侍應哥哥,叫佢停低比我影相
隻色唔靚,唔夠深色
唔怕變凍變硬,夠細心
所以至叫蒸饅頭,點知食剩10塊
點解24塊薄餅都食唔晒呢?因為我地有啲無包薄餅食囉
得嗰少少配料,邊夠我地分呀,特別係個甜醬,少得可憐
叫部長姐姐比多碟我地
部長姐姐剎有介事話 : 唔好意思呀,呢個比多碟要收錢呀
我多口問一句 : 收幾多錢呀?
部長姐姐答 : 八蚊
笑到我地個個肚痛
$230 一隻鴨都食落肚,我地點會至在個八個大洋呢???
尤記得,仿膳嘅高力豆沙相當好食,軟綿綿,好好食
呢個?哼!!!相差得太遠了吧~~~
食極都食唔出炸湯圓上面個點黃色醬是什麼
估咗好耐,終於我忍唔住去問人
呢個黃色醬係唔係牛油呀?
侍應哥哥答 : 係桂花糖槳
我 : 鹹架喎 ? 糖槳 ?
侍應哥哥答 : 係甜架
我呆咗兩秒,個刻我係覺得晴天霹靂,我連甜同鹹都唔識分喇?
我 : 哦!!!唔該
侍應哥哥 : 你食到係鹹架?
我 : 係呀
好香腰果味呢
好杰,點解會咁杰?不過都好食架
部長姐姐話 : 係我地廠做架,你地食完啲咁肥膩嘅嘢,清一清味蕾舒服好多架


text:
Sunday, November 19, 2006
Saturday, November 18, 2006
姑姑結婚了
一早去左csw拎紅酒,拎完食野,返屋企,不過都成3點9,搞搞下,我要成4點3先出門口,終於要jenjen等左我半個鐘先去到tst同佢一齊去姑姑度,我地去到已經覺得姑姑個recep好靚,跟住睇左佢放出黎既相簿,d台灣相,真係大本靚好多呀,跟住姑姑都未換好衫,我地又去睇下佢個backdrop啦,好清好特別,好襯姑姑個style
好喇,好喇,我地等到6點5,姑姑終於都出黎喇,因為jenjen趕住走,所以佢好快就出黎同我地影相,影左幾張3寶相,我就同jenjen走喇,姑姑真係一個女神,佢好靚好靚,個人,件衫,個妝,個hair style同埋佢d accessories都好靚,係咁閃閃閃,真係不得了~~~
跟住我行左一陣街,等埋小pp出黎,我就同佢一齊去多次姑姑間酒店,今次我可以同姑姑影一張單人相呀,好開心,我真係好期待佢今朝既古典美人look呀,好想知有幾靚,希望姑姑快d有相比我睇啦
仲有呀~~~祝姑姑新婚快樂,同竹生恩恩愛愛,快d生返個竹b女,要好似姑姑咁優雅,高貴既~~yeah~~~恭喜姑姑過左難忘既一天!!!!
Thursday, November 16, 2006
我的夢幻婚紗
嘩嘩嘩~~~好開心呀,今日終於都係mc揀好晒衫喇
揀既過程非常非常開心
首先係我去到先既,不過nicole唔得閒,我等左佢一陣,跟住大家姐都到喇,咁我就比佢試先啦,佢都試得好快,一共好似試左5-6件就已經可以決定要邊件喇,揀左一件銀色既晚裝,好清簡,唔浮誇,好襯佢呀,佢一路試我就一路食,因為我一放工就去左mtm放血,都冇食飯,於是我就係mc叫外賣,真係當左係我自己屋企咁,哈哈,但係宜家靚靚d野都唔好食既,嘥左我一個quota喇~~~激死
好,我飲飽食醉之後就同我試喇,一共試左5件,有4件係新既,一件就係上次好鐘意既海草婚紗,首先試左一件直身既,好得意,都幾靚架,不過我一定唔會揀黎big day著囉,因為唔夠勁呀.第2件,嘩,好多花花呀,花邊咁架,個拖尾好長好靚架,心諗係你喇~~~
跟住再試,嘩,呢件又係好靚架,其實兩件個款差不多,腰後面都係有個蝴蝶結,一個長拖尾,不過呢件就閃d,grand d,頭先花花個件就young d,所以都有苦惱左一陣架,大家姐就話閃閃靚d,我自己就鐘意花花多d,咁好啦,兩件都影左相,睇返d相,其實閃閃係靚d架,所有野都出好多,可能釘工多d呀,咁我個心都諗都係閃閃好d啦.跟住再換左一件,個裙身全部都係南瓜車呀,城堡呀,咁既圖案架,不過只係好得意囉,我係唔會揀架,最後就再試海草,其實都好靚呀,好特別,不過一比較,佢當然唔夠新返呢兩件靚喇,真係慘呀,就係咁,比我打左入冷宮喇.
跟住再揀晚裝,晚裝都幾易揀,雖然有一件粉紅新返既晚裝都幾靚,不過同barbie比,我都係鐘意barbie多d呀,好快就揀左一件喇,confirm要呢件之後,nicole就同我講,barbie係cute,婚紗可以唔cute,可以要grand個件,我心諗都啱既,之不過,我都係想亞jim睇下先,我仲同nicole講,比佢睇下,佢如果揀左a,我揀b,咁就啱架喇,哈哈
好,再努力揀多一件晚裝先,紫色唔考慮,因為我隻天鵝係紫色,所以唔會揀,試左一件好耐之前唔係好鐘意既青青地晚裝,今次著又幾靚喎,粉粉地,又唔係low cut,再試多一件就可以決定喇.再試就係啡金個件,其實都幾cocoon feel,不過大家姐話個色好啡,青青地個件會好d,就係咁啦,其實晚裝易揀好多,因為自己有鐘意既色,好容易揀,哈哈
講返婚紗,因為亞jim真係話花花好睇d,所以我諗都唔駛諗,我就決定要閃閃喇,yeah~~~今次冇揀錯喇,哈哈
MTM成魔之道
跟住塊面佢就suggest我除左分day / night cream用之外,仲要分t-zone同cheek,因為我t-zone乾得黎又有少少粒粒,所以要用一種,cheek就可以滋潤d,佢講左幾樣我要改善既野架,不過我唔記得喇,總之佢就話因為一盒只可以落兩種唔同既野落去blend,所以我想改善我想既問題就要分開用,好啦,聽佢講
跟住mask呢,因為佢知我唔做得facial,一o即就會整傷皮膚,同埋佢見我d污jo野全部都係上面,個底好乾淨,所以比多d水份同滋潤個底層,等佢快d堆返面既污jo野出黎就得喇,佢話我宜家一個月先去做一次facial比人清就可以,仲話我一個至個半月一定可以乾淨返同埋唔會再乾到紅晒,咁就唔駛日日敷mask
跟住我就忍唔住同左佢講,一個月得唔得呀?我下個月要結婚喇,佢就好緊張話,你唔早d講??咁你宜家用左呢d野,兩星期就清一次先,咁會好d
仲有就係,佢話我一定要用eye mask去左d乾紋,如果唔係,眼妝會好易乾同埋會走左個眼袋出黎,為左要快,宜家買左3盒,要日日用,用完第一盒係等佢識得快d吸收,第二盒係去黑眼圈,第三盒係去眼紋,佢好似好有信心咁同我講,你宜家日日用啦,用到你結婚對眼既問題就可以冇晒架喇
就係咁,佢講呀講,又教左我好多護膚既野,我今日就係mtm度,除左用晒我6k coupon,仲放低左好多,不過唔緊要啦,我要靚靚靚,今晚跟佢指示,敷左要敷既mask,個感覺真係好好,第二日訓醒,即刻覺得,嘩,靚晒呀~~~哈哈哈哈
~報導完畢~
Tuesday, November 14, 2006
Nov gel nail
Monday, November 13, 2006
Nic Nic沖涼
不過今日好努力同佢沖沖沖,佢個傷口都好返7788喇,好開心見到佢好返,我睇見佢損晒,個心不知幾痛呀,食埋d藥就冇事架喇,yeah~~
沖完涼既nic nic係超靚仔,毛鬆鬆又香噴噴,正呀~~~~
買唐餅
不過呢,原來我一直想要個過禮盒係for放海味個d架,不過我都唔理喇,照借個盒,放幾個餅入去,好好睇睇,哈哈
又ok多一樣喇,真係開心,好順利
Saturday, November 11, 2006
Dog One Life
好,去到見到肥姨姨,佢同媽咪傾左一陣就話爸爸媽咪都係行開一陣好d,跟住我就跟左肥姨姨去影相,大概一個鐘頭後,媽咪就返黎喇,肥姨姨一見到媽咪就讚我係佢影過咁多隻金毛裡面最乖既一隻,佢話我好聽話,叫我唔落地就唔落,叫我唔咬衫衫又唔咬,媽咪同爸爸好鬼開心呀,跟住我地一家3口又影全家福呀,yeah~~
影完全家福,肥姨姨比返頭先d相媽咪睇,媽咪一路睇一路話「嘩~~好靚呀,好得意呀」,我有帶眼鏡啦,又帶帽啦,又有同足球影啦,幾型呀,跟住肥姨姨話我都影得唔錯,可唔可以比佢地做sample,媽咪就答,好呀,冇問題
嘻嘻,你地知唔知媽咪好開心呀,1.因為真係影得好過上次去黑麻麻個度好多,2.肥姨姨好似好鐘意我,成日讚我,3.媽咪話我好叻,佢話媽咪影相可以做sample,nic nic影相都可以,好叻仔,哈哈
我都好開心呀,下星期就有相睇喇,唔知係唔係真係咁靚呢?
睇醫生~
不過原來我地係去睇醫生,之前都講過,媽咪唔小心整損左我,同埋我又有嘔,所以帶我去睇醫生
醫生話我成日lam d傷口,所以宜家發炎,要食藥同埋洗傷口,仲有一樣大整古呀,要我帶「喇叭」,唉,真係慘呀,係診所,有個姐姐同我帶左,我已經好唔開心,跟住爸爸同我走時,見我好唔開心,佢就叫媽咪同我除左佢,同宜家都未帶返,唔知幾時先要帶呢?真係大鑊,唉~~~
仲有呀,媽咪又問左醫生好多野呀,醫生話我過渡活躍,所以食完野會嘔,叫我小食多餐,又話我d便便如果真係唔係咁靚,要我唔好食零食,唉~~~我最愛既零食唔比食,唉~~~第2樣野慘,都唔知要幾時先可以唔帶「喇叭」同食返零食
媽咪真係大整古呀,我下次唔睇醫生喇
p.s. 今日體重22.6kg
Friday, November 10, 2006
真真多野做
自從有同事係上個月中走左之後,我都冇停過,做做做,做不停,真係好耐都冇試過咁忙喇,係完全接受唔到,唔知係宜家心態唔同左,定係o係mc實在太hea,一hea就不能回頭,不過我從不後悔同crocodile對抗,你叫我做佢隻狗,係萬萬個不能,所以走係應該,結完婚再走都係應該架,嘻嘻
節目好蘿蘿!?
睇醫生?其實唔知係唔係媽咪同爸爸好緊張我啦,我上次比地盤狗打,爸爸已經好緊張,跟住媽咪整損左我,我d肉又好似好下唔好下咁,所以佢地帶我去check下喎,我諗,我冇事掛,不過唔知點解,我兩日都有嘔,聽日都要話比醫生知
影相??其實我又唔係好鐘意影相,不過媽咪成日都好想同我影d好靚好靚既studio相,細個時,佢冇帶我去,其實佢已經唔係好開心架喇,咁我聽日唯有合作d,等肥姨姨同我影多d靚相啦,嘻嘻嘻嘻
利是封
最靚紫紅色個隻係h2cards出品,好貴架,折左都$0.9一個,係用黎跟帖比人架,因為我地初初比左deposit h2cards做帖,宜家唔係佢地度印,所以就用左黎買利是封
跟住好大個o個d,係用黎過大禮,比男家比禮金同聘禮用既,細少少個包羅萬有,係比女家回比男家既,再跟住就快跌o個個呢,就係用黎做開門利是封既
跟住走左先知,原來我唔記得買d平少少既用黎玩bingo,下次去時,再買$10/25個 or $8/20個既用黎反就得喇,嘻嘻
好野,又搞好一樣濕碎野
Wednesday, November 08, 2006
譚子勁
係我好失望,好灰既時候,我就好想睇譚子勁,本來打算下星期先睇,不過唔得喇,星期一搭小巴撞到個朋友,佢又唔問點解生左咁多瘡,已經勁勁勁唔開心,今日連我老細都問我做咩生咁多,叫我好好保養下,如果唔係影唔到相,亞哥呀,我都知啦,你唔好比咁多野我做咪得囉,嘻嘻
不過算啦,今晚終於去左睇譚子勁,佢真係比左個希望我,佢話食5日就可以好返,仲話我係脾虛,有d寒涼,唔可以食生冷野,咁就好得快d,同埋佢好勁呀,連我有少少,少少既多感冒都把到出黎,好勁呀~~我聽日就食第一次藥,希望幾日就好返啦,卡卡~~
Monday, November 06, 2006
揀衫
親愛既yonex~~~
星期六,12點幾去左expo,因為早d唔會有咁多人,所以就咁早去啦,嘩,真係得好少人,好開心,係mc反左好耐,第一時間緊係睇我地新鮮出爐既大大大相簿啦,哈哈,好開心,我地既相簿sample終於都出世喇,仲要係整左一本12x17既相簿出黎,真係好大好靚,d相大晒,真係靚好多,嘩哈哈哈哈,我一得閒就會去睇下呢本野架喇,卡卡~~~
仲有呢,就係同nicole同yonex傾左好耐呀,問左yonex我8點開始接新娘,佢幾點要到,佢話6點都ok,咁同我expect既一樣,好野
第二,見到我好鐘意個南瓜車頭飾,嘩,真係好靚,好童話,我諗會好襯我條barbie裙,卡卡
第三,再double confirm yonex係唔係帶晒所以accessories比我,我又再三同佢講,我要好閃,好誇好靚喎,你知唔知呀?佢好認真同我講,得喇,我明喇,你要好閃呀嘛
嘻嘻,我知佢真係明,佢只係叫我一定要準備好晒d花比佢就得喇,呢個冇問題呀,仲有我比左cocoon既褂同晚裝佢睇,佢會幫我諗hair style架喇,真係好開心呀,哈哈
萬能俠!?
羽毛筆
好得人驚
我知道喇,媽咪,我知只要係爸爸同媽咪身邊就安全,我唔會走左去架喇
Sunday, November 05, 2006
洗衣機 (Nic Nic篇)
我又悶喎,又唔開心喎,咁吠左兩聲囉,媽咪又叫我唔好嘈,好彩佢叫左爸爸入房陪我,如果唔係我仲悶呀
之後個d人走左,我出返黎啦,我仲見到媽咪係度係咁執野,跟住仲放左隻狗出黎添呀,我見到張相,我咪係咁吠佢囉,我都唔知係邊個,跟住媽咪同爸爸笑我,話我係傻仔,佢地話張相係nic nic黎喎,叫我唔好吠自己,跟住媽咪係咁tum我,我就冇再吠喇,我係唔係真係好傻呢?
今日因為有d唔知咩人黎左,搞到我冇得訓晏覺,我出返黎之後,吠左自己張相一陣,我就訓覺,不過媽咪又叫我落街喎,我咪去囉,去完返黎佢地就去左亞婆屋企食飯,我就自己一個係屋企訓,訓到佢地返黎,我又玩左一陣,跟住就訓,一訓就訓到今朝,都唔記得叫媽咪起身,真係好攰呀,媽咪話,如果我日日都係一覺就訓到天光就好喎,唔駛半夜叫佢,我都唔明,我平時自己一個係屋企就訓架啦,所以夜晚咪訓少d囉,一係佢同我玩攰d,我就可以訓耐d喇,哈哈
洗衣機 (媽咪篇)
我呢,我就勁喇,佢地一路整,我就一路執野,都總算放左好多雜物入細房架喇,宜家個廳仲可以放幾個相架添,幾好呀,哈哈
Thursday, November 02, 2006
與波叔大戰
Cook姨,波叔,我黎喇,哈哈哈哈
我去到亞婆屋企,我就好開心,周圍跑周圍跳, Cook姨同波叔好驚呀,不過波叔今次好惡呀,係咁咬我
好啦,因為媽咪佢地要食飯,所以我比人縛住左,到食完飯先可以反,咁媽咪又由得我同波叔反,波叔已經唔小心咬左媽咪手臂一下,好痛呀,我見到媽咪瘀左,不過佢都冇鬧我同波叔,跟住我又係咁打打打啦,波叔終於都咬中我隻手呀,我好痛,痛到要提起隻手呀,仲有呀,仲損左呀~~~爸爸好緊張啦,跟住係咁崛住媽咪,媽咪終於都忍唔住,當住所有人面前鬧佢,叫佢鐘意有膽就係度鬧啦,唔好一出門口就鬧佢,哈哈,我知爸爸好瘀呀,邊個叫佢咁衰呀,我都唔知佢緊張d咩? Cook姨同波叔都係自己人,我同佢地反又驚咩喎,我咁大隻,比波叔咬下都唔會死啦,仲有呀,佢唔咬我,我都唔識驚架啦,媽咪都係想我同佢地相處到姐,佢都唔明,抵死呀,比媽咪鬧,哈哈哈哈
去亞父屋企住???
不過我都好開心呀,可以又同冬冬大戰喇,哇哈哈哈哈,佢大隻左,應該好打d,哈哈哈哈,諗起都開心
煩…煩…煩…
話說今個星期一同6299飲茶,講開結婚既野,99問,你地係唔係未買酒呀,亞jim好快答左“係呀”,我就答左,唔係呀,我叫朋友幫我訂左喇,我有個朋友個朋友係做試酒架,佢會幫我地揀,咁我話左我要around 6x一支,佢遲d會話我知叫咩名同埋係結婚個日先送去酒店,跟住62即刻,係即刻話,60幾蚊?好差架咋喎,跟住我已經好嬲架喇,你咩都唔知,又點知差呀?我咪扮有禮貌同佢講,唔差架喇,大多數人都係買60幾蚊支,同埋個朋友係試酒既,會幫我揀d好d既,跟住62又話,你想平,大昌都有啦,30幾蚊支咋,我已經唔想再答佢,我真係好想好想鬧佢,我咪示意亞jim講野囉,咁亞jim都未講,62又同99講,上次滔滔個度,百幾蚊支都唔知幾好喇,於是亞jim就同99講,係呀,係呀,百幾蚊支好呀,係唔係你比錢呀???咁99又唔會話個仔,於是就同62講,咁佢識人,人地會比d好既我地,60幾都唔差架喇,宜家好少人買好貴,上次?唉~唔好講上次啦,人地都話冇咁多比我地囉
唉~~~雖然好似亞jim同99都有幫我,不過我都係好唔開心喎,都痴架,我有邊樣野,佢係覺得好,讚下我架?如果佢個仔唔係娶我呀,我真係唔知仲有邊個女仔可以忍到佢呢個愛登事家庭,帖又話冇英文,酒又話平,又問我有冇live band,冇架,冇架,樣樣都係錢,佢唔知宜家結婚要用好多錢架?咩都要同人比,都痴根架,真係激死我呀,最激氣係我唔鬧得佢呀嘛,如果佢係我亞爸,我一早鬧返佢啦,一係叫佢咩都比晒錢,我就咩都聽佢話囉,都真係short架,救命~~~~
Sunday, October 29, 2006
Swimming
嘩,今次一樣係好開心,除左同booboo反,我仲同一隻10個月大既金毛打交,有相架,係唔係打得好型呀?哈哈
真係好開心,一個月游兩次水,不過媽咪話今次係今年最後一次喇,因為天氣會開始涼,要出年先可以再游,不過都唔緊要啦,我宜家覺得好幸福呀,爸爸媽媽成日車我周圍去反,你睇下我跑到耳都飛起就知我好開心啦,嘻嘻
Saturday, October 28, 2006
Facial
Friday, October 27, 2006
新相架
不過行行下,又見到個好得意既相架,係一舊四四方方既水晶相架,好得意架,佢係用折射既原理,令到唔同角度可以見到唔到既image,就係咁比佢吸引左我入呢間舖,跟住比人sell sell下,自己又睇睇下,又買多一個紫色硬膠相架,跟住佢又sell我另一個lego相架喎,我見$42就買啦,都好平姐,最貴個水晶cube相架都係$138,個紫色就$32,見咁平就買買買囉,就係咁成惠212大元,卡卡
駛錢真係好開心~~~~
做~~~做~~~做~~~
佢地都short架,一早問又唔彩,宜家冇時間喇,又話好樂意答你,去死啦,好唔好呀?我都係想搵兩餐姐,大家合作d得唔得呀?都真係short short地架,唉~~~~
大隻nic衝出馬路事件
不過我一行出去,爸爸就追左出去救我,佢仲跌親添,返入行人路,媽咪已經拖返我,跟住問爸爸有冇事,爸爸發緊脾氣,佢唔彩媽咪,其實媽咪好驚,好驚我地兩個有事
不過爸爸就鬧媽咪唔緊張佢,好似若無其事咁,仲鬧到媽咪喊,跟住又’鶴’媽咪,好大聲鬧佢唔好再喊,我知媽咪好唔開心,一直都好唔開心,不過爸爸都係咁鬧佢
我唔知呀,唔知媽咪同爸爸做咩呀?媽咪又好似有佢道理,但係爸爸都好似冇錯,不過媽咪喊,爸爸係唔應該仲大聲鬧佢架喎
都唔知點呀,我想佢地開心d,我下次唔會出馬路架喇
Thursday, October 26, 2006
Our wedding website
真係要鳴謝nicole同我反映,多謝多謝
www.joy-to-world.com/carmanajimmy
Wednesday, October 25, 2006
肚痾
不過我尋日又冇事喇,爸爸媽媽仲一直擔心我自己一個係屋企會唔舒服都冇人理,擔心左我一日,不過佢地返到屋企,都係見到我拎左d廁紙出黎玩,又冇肚痾,咁我當然係比人鬧啦,不過今次都唔係鬧得好勁,係夜晚落街時先見到我痾既ng ng係點樣,媽咪話都仲係有少少痾喎,不過已經好左好多,我諗我冇事架喇
我係大隻nic,哈哈
Tuesday, October 24, 2006
被罰
嫁妝之一 ~ 龍鳳被
我的帖
到入面喇,當然最型係d字體啦,係唔係好特別呢?係我自己揀架,本來要大大細細好似要加錢架,不過佢都free比我
最後係個信封,個封係金色,個公仔係燙紅色,我相信係會好靚好靚,最重要係有我地個名,既型呀~~成張帖都係用中文,我自己就好少見喇,好多人都係中英對照,不過我張帖咁中國,好似用晒中文既靚好多喎,唔理62講咩,總之我宜家so far比人睇,都大獲好評啦,卡卡
Oct Nail
我已經比左2000開個package,宜家有85折,今次折左就整左306蚊咋,都ok啦,下次唔知又會整咩呢?
宜家我好努力搵緊sawrovski既石石呀,因為呢間公司d石唔夠勁呀~~~卡卡,希望搵到啦
Saturday, October 21, 2006
東東
Thursday, October 19, 2006
Choco
一星期一吵
唔開心又點呀?唔開心,我喊個幾月,唔食野個幾月就冇事架喇,仲好啦,一定可以瘦返到100磅 呀,唉~~我真係唔知可以同你講咩,既然你咁唔甘心,咁唔鐘意,由第一日同我一齊開始就知我係咁架啦,你都接受唔到,算啦
不過你d牛脾氣,唔係第一日同我一齊我先知,係過左一年至年半你先比你個真面目我睇,我以為我可以接受,不過你宜家越鬧交好似越開心咁,越鬧就越高興,我冇野好講喇
~瘦身行動開始~
媽咪
媽咪今朝係爸爸走左之後返左黎,比左d零食我食,又睇下我有冇狗糧同水,其實媽咪好掛住我,佢走時同平時返工講bye bye nic nic係唔同架,不過我唔知可以點,佢先會開心,我見到佢拎左件衫同鞋走,唔知佢今晚返唔返黎呢?唔知我駛唔駛去bob叔屋企呢?真係好多唔知呀~~~我好掛住媽咪呀~~~~
Wednesday, October 18, 2006
冇街去
紅酒
好啦,鼓起勇氣問下edison,順便同佢講我結婚啦,冷淡到不得了,車,好巴閉咩?我又唔係冇左你唔得,你唔駛比把好似好cool既聲我聽喎,宜家咩事喎,仲諗住請你黎飲,宜家唔請喇,好似打比你,我會有著數咁,真係激死呀
不過宜家唔知問邊個幫我買酒好喎,一係問下joe joe啦
Tuesday, October 17, 2006
DIE~
今日爸爸又訓練我,今日做得好好呀,係成隻都反轉左,四腳朝天,哈哈,我覺得好開心,因為訓係度就有野食,唔知下一次,媽咪又會教我咩呢?
好似係back呀,唔知難唔難呢?
Monday, October 16, 2006
Rundown
黑仔
Sunday, October 15, 2006
交相比my memory
不過算啦,我見上去交相就唔同佢嘈,我下次一定要搵返irene同我傾架,下次要傾rundown架喇
仲有呀,人地想整cheque架嘛,800太貴喇,要同irene講下價,我比左咁多錢,唔係一張cheque都要收我咁多呀???
反腳甲
今次整腳好快呀,兩個半鐘就ok喇,不過都係要整閃粉喎,整左粉紅色,好靚呀,呵呵
星期四就整手,都只可以整閃粉,仲已經揀左一隻紫藍色,幾靚架,唔知上左手係點呢?
諗多兩諗,都諗住整多幾次手同腳,所以都係買左2000套票,有85折抵好多呀~~今日都係352咋,同上次手一樣,咁就算啦,計過差不多係free一次囉,都抵既
Friday, October 13, 2006
租van仔
反腳指 + my memory
聽日去my memory,我想大概同佢地傾下個rundown下,不過今日心情好差,我諗應該都寫唔到架喇,今日都唔知有冇心情搵埋d小朋友相呀,真係煩呀~~~
Thursday, October 12, 2006
今日落街
媽咪同ann姨姨& may姨姨食飯,食完返黎去左長廊搵我,我初初都唔認得媽咪,係叫叫叫下,叫叫下,我先知佢係媽咪,我玩到癲左喇,邊個係邊個都唔知,真係難搞
今晚我又訓訓下起左身玩,嘈醒左媽咪,不過佢都有細細力打下我,同好細聲鬧我,不過媽媽叫醒左爸爸,叫佢幫手縛返個垃圾袋唔比我玩之嘛,佢就發晒癲鬧我,鬧到媽咪都癲左,跟住媽咪仲帶左我出廳訓,個衰老豆都冇出黎,跟住媽咪訓唔返,諗住入房拎衫,早d沖涼,個衰老豆醒左,仲要大聲叫媽咪全名,仲要佢自己拎返d野入房訓,我知.我知媽咪好嬲,佢係咁對住我喊,同我講左好多野,雖然我都唔係好明,不過我有tum佢,我有嗲佢,又有lum佢,佢好似開心返少少,不過都唔夠爸爸一個粗口傷害大啦,唉~~~爸爸,你真係冇用喇,連媽媽咁易tum都唔識,佢喊你就好似我咁嗲佢,佢就會開心返啦,你仲要鬧佢,我都唔知你係唔係我亞爸,我咁叻,你咁蠢架~~~~
Nic Nic心聲
我已經連續兩日都係得媽媽同我落街,爸爸唔係話攰就係要做家務,咁佢做家務要媽媽自己一個同我去都冇所謂既,不過整整下,佢根本日日都係藉口之嘛,佢就係懶,唔想同我去,好彩媽媽堅持堅持,所以我都係得星期一冇得去街姐~~~哈哈~~媽媽真係好鍚我呀
尋日呀,媽媽同我行行下,我又訓係地,唔肯行,tum又唔得,鬧又唔得,最終媽媽話唔要我,仲放手唔拖我,仲同我講bye bye,仲越行越遠,我好驚呀,媽媽行行下,我就跑返去佢度喇,我見到媽媽好開心我跑過去搵佢,佢仲一路行,一路讚我乖仔呀,哈哈,媽媽,我知錯,我唔會再唔跟你架喇
尋日行到返玩開個d,見到oscar啦,sky啦,icy啦同發仔,我玩左一陣就要扭返屋企,搞到媽咪要好大聲同oscar爸爸媽媽講:「我地要走先喇,byebye」
唔知點解我成日都係玩兩玩就冇氣,唔知去多d街會唔會好d既呢?
Honeymoon
行程係4日大板,跟住去5日北海道,最後一站就返東京5日,駛晒d錢之後就返hk喇,卡卡卡卡
我終於都去日本喇,由細到大都好想好想去既地方呀~~~~死喇死喇,我一定癲晒呀,又玩又買野又食食食,神戶牛柳,我黎喇~~~~~~哈哈哈哈
呢d就叫一係唔去,一去就癲囉,一去就去3個地方,真係搞笑呀,不過honeymoon喎,honeymoon都唔去耐d,第日隻死野一定唔肯同我去咁耐架喇,去邊都話冇野玩,佢都未去過,點知冇野玩呀???去台灣又係咁,去韓國又係咁,都癲架,我08年約左小玲去澳洲呀,唔好跟我,我自己去,好叻咩?澳洲我識識地呀,我都唔怕自己去,反正佢去都係同我鬧交,影響我心情之嘛,哼~~~~~
Wednesday, October 11, 2006
983 wedding
不過我居然冇堅持要佢地design logo比我,因為個時問同宜家個價差幾百蚊,我又講唔返平d喎,同埋睇睇下,我地張咁中式既帖好似同一個好英既logo好唔夾喎,所以我宜家要左對中國孖公仔印信封,好得意架,我地揀左燙紅色呀,其實我估呢個公仔真係比一般囍圖案係貴d架,不過宜家都係一蚊一個,仲有,仲有,公仔隔離又有我地中文名,哈哈,我真係從來都冇收過一張帖係咁中式,咁型架.
最後我最成功就係由一蚊一張既年曆卡,講價講到$100/250張,係唔係好叻呢,其實我對呢樣野唔係好大要求,不過我見過上次亞jim個亞公拎出黎話佢收過呢d野,佢好似好欣賞咁,如果平平地我咪要囉,不過冇印名呀,印名又貴d,而且我覺得唔要名,可能d人會用返喎,有個名佢地可能覺得唔知點咁,唔用,是但啦,都係100蚊咋,用又好,唔用又好,自己開心就得啦,哈哈.
我會自己keep起一set做紀念架,另外宜家要等經理honeymoon完返黎教我整postcard,夾埋落呢張型帖就ok喇,好開心呀
又ok多一樣野~~~~
Sunday, October 08, 2006
冠南華
跟住我扭要去冠南華買繡花鞋,終於都買左喇,嘻嘻,仲要買左最貴個對,成218,我成日以為幾十蚊,不過真係好靚既,哈哈
跟住仲有睡衣,明知一定貴過金都,不過好開心呀,亞jim又話買囉,所以就買買買喇
一共買左500大元,係就係貴d,不過真係好開心,值得既
p.s.之後去左金都睇下有冇我地既鞋同睡衣,鞋就一定冇,睡衣有類似,不過我地個套滑d,唔緊要啦,第日都著返咪得囉,得我地自己係屋企,著紅色都唔係好驚姐,嘻嘻
Friday, October 06, 2006
中秋節
16:44,仲有一個鐘先放工,仲唔知可唔可以sharp走,真係好灰呀,有同事下個星期就走喇,今日講handover既野,一聽就想死喇,勁勁勁多野做呀,死啦,千祈唔好太多呀,我唔捱得架,仲有75日就結婚架喇,我一定要好靚好靚好靚架~~~~
Thursday, October 05, 2006
My memory
歌就決定左喇,本來想用威利首歌,不過首歌叫「夢幻婚禮」喎,同片頭好似好唔match,所以我地宜家決定左片頭用「愛一次便夠」,「夢幻婚禮」就用係早拍晚播度,好似個日先係我地既夢幻婚禮,會match好多,同埋我想將呢首歌做到好似大會主題曲咁,係咁播,係咁播,等人上晒腦,走時都識唱呢首歌,哈哈哈哈
落街~~~好開心~~~
爸爸媽媽,你地唔駛再時時話我激你地喇,我會乖,我會聽話,唔會落街失禮架喇
今晚我想同b-lu玩呀,唔知我地會唔會見到佢呢?


text:
2015/03/03
大風吹@清水灣郊野公園(大坳門)
2015/1/17
從前還未係人地阿媽既時候, 莎拉只喜歡夏天的陽光與海灘, 但而家成為人地阿媽之後, 就慢慢地愛上享受冬天郊遊了. 今日就相約埋姨姨及丈丈同埋佢屋企人一齊去咗清水灣郊野公園既大坳門去玩啦.
呢度雖然有燒烤設施, 但係我們呢班pat pat痕既麻煩友就帶了個gaz爐玩野外煮餐蛋麵, Haha, 其實不如係沿途既士多食咗先嚟咪仲好, 駛鬼咁大陣像又拎煲又拎爐喔.
大人就等食麵, 陶寶B人無你咁好氣, 自己食吓蕉, 飲包Juice嘆吓唔好!!
食飽飽就周圍行吓啦, 其實莎拉都係第一次嚟清水灣郊野公園, 只係知道大坳門出名係放風箏好地點.
沿路行上山坡, 嘩,,,真係好大風呀, 唔怪知得呢度係一個放風箏熱點啦, 不過今日沒有打算放風箏呢, 因為莎拉同謝菲都未放過風箏, 加上要拖實呢隻馬騮, 所以都係唔好挑戰自己啦, 留待下次先放風箏. 今日等陶寶B騎正宗既木馬呀!
仲可以玩執石仔添呀!!! (其實有咩好玩呢?!)
雖然沒有風箏玩, 不過就可以玩吹波波呀, 陶寶B起勢係咁吹!
不過傻瓜呢度咁大風, 駛乜自己吹呢, 一拎出嚟啲風一吹就希波波啦, Haha, 懶人玩法呀!
上到山頂位真係大風到頭都暈呀, 不過一望無際既風景又真係好靚呢.
係山坡度有棵已沒有葉既樹, 影相個view真係唔錯呀, 推介大家嚟到不妨影番張相呀.
今日咁好陽光, 影剪影Very Good呀!
小朋友就最鐘意轆地, 所以今日就帶埋捐山窿嚟俾小朋友玩.
當然又點可以少咗踢波呢個活動呢, 估唔到陶寶B又踢得幾好, 追到個波嚟踢仲要踢得中呀, 真係叻過莎拉架.
嚟到郊野公園當然要行吓山啦, 不過唔洗擔心呢度有條行山徑不是太難行, 45分鐘就行得晒, 所以非常適合一家大細, 沿途既風景都好靚添.
Subscribe to: Post Comments (Atom)


text:
2011‧2‧4
大年初二
年初二
爺爺同奶奶去左旅行 又冇咩地方拜年
於是tima就提議去雜誌介紹嘅嘉年華啦
地點係機場嗰邊嘅亞博
今日泊車好平呀 四十蚊可以泊全日
我地去完嘉年華仲去埋東薈城tim
出發前要去7-11買票 因為平好多架
初到貴場 影返張相先
阿ti係咁話 : 快d啦 關門架喇...
點快都要食野架 阿ti見tiba買筒雞嚟 即刻表演"O"嘴
之後就狂食食食
Welcome to 食錢樂園
你準備好d $$$唔見晒未?
哇
好彩打鼓唔洗錢啫
呢塊A貨繪馬 $20
跳彈床 $20
呢個勁呀 "籠屋" $45
等緊嘅時候 阿ti話好想要粉紅色嗰架摩天輪
點知姐姐真係同佢安排
Titi妳真係勁呀!
今日點貴都好啦 阿ti真係玩得好開心
大人見到個個小朋友咁開心 都覺得值得
可能佢地覺得咁大個地方都係為佢地而設卦...
Hello! My dear Titi...
之後Tiba幫我地排最多人玩嘅賽車 (必玩 嚟呢度都係為左玩佢咋)
而我地就玩另一個彈床 都係$20
好野 到我地喇
一個室內嘅競技賽道賽車 大人細路都好鐘意玩
tima同tiba爭左好耐先有得玩咋
$55一個round
睇下條賽道幾長
yeah! Titi is the champion!
好靚既新春桃花
阿ti手上嘅波波花 $10
Popcorns $ 45
Games $20-50
呢個釣魚game好好玩 雖然最後冇prize 但都唔緊要
阿ti要求同Mr.龜合照 佢話 : 係我釣你嚟架 知唔知道?
最後最後
同生肖合照 呢個咁嘅生肖區真係搵晒笨呀
Tiba同Tima對呢個嘉年華 真係又愛又恨呀
冇諗過洗成六百蚊玩d咁嘅野
但阿ti真係玩得好開心 算啦 新年係應該洗錢嘅
阿囡開心最緊要嘛!!!


text:
十二月二十一日
十五個月至十六個月閒記
福祿夀再有聚會喇
今次比我地大鬧嘅地點喺屯門
由於我地今晚個個都做冬 所以早去早走
接埋alvin媽一家 就直入shampoo嘅地頭喇
喺度要同shampoo講多次sor泥 因為我地唔熟屯門
所以令小喬一家左好耐 去到酒樓 見到佢地一家仇狠嘅目光... 哈哈
唔好意思呀 要你地霸位 仲要等... 下次唔會架喇
飲茶個個都食左好多野 特別係三隻小豬 個個都食饅頭
埋單先覺 原來gathering飲茶都幾抵架喎 下次都去飲茶喇
食飽飽 換埋片片 就向屯門市公園進發咯
上次嚟過屯門公園嘅昆蟲館 所以今次淨係喺草地玩下
福祿夀係咁影相 但係mami影影下冇心機呀
因為個slope都好斜 成日驚三隻小豬會仆親...
後尾道具組玩波波槍 三隻小豬更加興奮
titi係咁想拖人 但佢地個個都去追波唔理佢呀 哈哈
最慘係男朋友仔都唔比佢拖 titi下次要著靚d喇...
玩到三點到 大家都要各散東西喇 做冬大過年嘛
臨走前福祿夀少不免整張合照先
依依不捨 同小喬一家bye bye後 就同alvin一家返荃灣
而我地就返嫲嫲度做冬喇 是晚有乾鮑同魚翅呢
titi勁鐘意飲魚翅湯 可能有d金華火腿味卦
嗰d金華火腿係今年六月華東之旅買架
上海嘅金華真係好味好多 我都飲左三碗!!!
小喬媽 alvin媽 仲記唔記得上年聖誕 我地喺德福相遇...
咁快就一年喇 我愛你地so so much!!!
最後多謝你地嘅禮物 非常實用呢 ^^


text:
( 6-MAY-2013 MON )
今朝好餓呀 所以食出前一丁麵餐 食到一半個胃好痛 不過點都食埋去啦 但之後又無事喎 只係感覺到勁飽啫 ~
菇場有嘢做 但好快就做完 lu 又等 lunch time ~
真係好飽 所以 1 點半先開始食麥皮呢 ~
無啦啦個肚扯住痛 行又唔係坐又唔係 都幾辛苦 放工即番屋企沖熱水涼 沖完好小小啦 ~
7 點 15 分忍唔住打比里奧大人 同佢講我唔舒服 佢即話番屋企先做公司嘢呢 ~
是日懶餐 - 蘋果沙律 + 韭菜餃子出前一丁
蘋果沙律 - 今次落重本啦 用咗 6 個富士蘋果 + 2 罐椰果 + 1 罐粟米 + 1 罐紅腰豆 + 1 罐大樹菠蘿 咁嘅份量 分埋比媽咪同家姐就啱啱好喇 ~
韭菜餃子出前一丁 - 呢次係有史以黎最慘痛嘅一次 事緣尋晚成盤餃子放入冰格 點知當我想煮嘅時候 所有水餃皮都痴住哂個盤度 ( 因為 d 水餃漏咗 d 水出黎 唔知係咪因為太多韭菜呢 ) 又剷唔到 但無理由成盤唔要嘛 咁我就開火加去慶熱去 但都唔得 唯有加 d 水喺個盤度隔水煮 超難度啦 因為個盤大過隻鑊嘛 要打斜個盤黎煮 見 d 水餃甩甩地就即倒哂落鑊煮 但皮肉分離哂啦 嗚嗚 無眼睇 但都要食囉 所以就煮個丁麵比里奧大人 同埋叫佢見到碗水餃唔準出聲 咁佢都知咩事啦 哈哈 ~


text:
Spicy Italian
( 25-MAY-2015 MON )
今朝約咗兒生女同姑奶 10 點半飲茶 所以 9 點半起身喇 ~
一開機收到家姐 whatsapp 話 B 頭朝早 5 點 10 分走了 嗚嗚嗚嗚嗚嗚嗚嗚 ~
喊完就打比家姐問情況 原來尋晚 B 頭都暈咗一暈 咁都 book 咗今朝 10 點睇醫生 但今朝 4 點幾佢抖氣好大聲 之後佢都有自己去廁所 家姐話之後再抱佢 工人話 B 頭失禁又屙血 其實都知乜事架喇 之後開始無咩氣 喺家姐懷抱走咗喇 工人同家姐一齊送別 B 頭 ~
7 點打比善終服務中心 7 點 40 分都到咗屋企接走 B 頭喇 ~
勁唔開心呀 不過我都預咗會有咁嘅一日 因為家姐成日都話 B 頭氣喘 情況同朱仔一樣咁囉 ~
10 點左右出門口 估唔到佢地話到齊 咁搭的士去喇 ~
我地 10 個人飲茶 佢地要 2 盅飯 3 籠包 4 碟腸粉 我真係頂唔順話點解食埋 d 咁飽肚嘅嘢架 我覺得飲茶唔係咁囉 所以我都無乜點食 因為睇見都飽
飲到 12 點就坐小巴去旺角 諗住去買公仔同電話套 今日勁熱呀 行兩行已經流哂汗 加上我又着咗水 boot 更加熱呀 ~
又熱又眼瞓 頂唔買要買杯凍珍珠奶茶
里奧大人喺兆萬中心買咗套星矢 我就喺潮流特區買咗 2 個鎖匙扣 其實我有 d 餓 因為頭先無乜胃口食嘢 諗住求其食 d 嘢 不過里奧大人話佢想食傷心酸辣粉呢 ~
Chopper 同 SpongeBob ( $50/兩隻 ) / 電話套都係 $50
食完就行去佐敦 經過永安又入去行陣 之後再行去買洗頭水 買完搭小巴番屋企 等咗 15 分鐘先坐滿 番到屋企 4 點 15 分 里奧大人無啦啦又話想食雞蛋仔 咁買囉 但我講明食幾粒架咋 ~
里奧大人話用咗呢隻洗頭水之後 覺得唔錯 所以買支大嘅 ( $195/1000ml )
沖個涼 抖陣就去睇戲喇 今日睇 5 點嘅 " 復仇者聯盟 2 " 睇完都 7 點幾 我食完爆谷好鬼飽呀 所以叫里奧大人去 Subway 買包番屋企食 ~
一個人食中爆谷算喇 但其實想食細架 不過差 $6 都係好似中爆谷抵 d 哈哈
番到屋企咩都唔做喇 即沖涼 之後 hea 過 今日出咗成身汗 個人真係特別攰 所以 11 點唔夠就瞓喇 ~


text:
2014年1月22日 星期三
蜜糖煎雞翼 + 蒜片牛柳粒 + 蒜蓉炒豆苗 ( 22-JAN-2014 )
( 22-JAN-2014 WED )
又係 12 度噃 係起身果下覺得凍咋 之後唔覺凍 lu ~
里奧大人今朝又要 7 點起身 因為 9 點半要番到公司開會 呢兩日都係自己一個行番工 無聊打比佢 話我太習慣同佢一齊行 所以好自然咁走入去聖安娜 佢以為係真呀 之後我喺度笑 佢就話係我自己要買包食之入去呀嘛 哈哈 ~
今朝叫沙爹牛肉包餐 但就好奇怪點解無咗張餐牌喺玻璃入面 原來加咗價呀 上星期食係 $18 依家 $21 一加就加 $3 我唔會食咯 感覺加得太過份咁囉 ~
菇場唔忙喇 今日已經勁有 holiday mood 勁想快 d 放新年假呀 ~
無啦啦超級餓 唔知係咪餓得滯 一出大堂覺得係超級勁凍 係凍到想翻轉頭果隻 所以即急急腳行去食米線喇 ~
室外凍到暈 室內焗到暈 我仲食酸辣米線 食完個身暖哂 所以一出去又覺得超級勁凍囉 慘 ~
放工即走喇 我好鍾意去買家品 d 散貨場睇嘢 因為咩都有嘛 不過依家已經唔係平 lu 但我非常之感恩買到枱布夾呀 仲要係 $12 咋 我搵咗個幾月喇 終於買到 超勁開心呀 ~
買埋聽晚嘅餸就番屋企喇 今晚勁有 mood 煮嘢呀 好耐無呢 d 感覺 哈哈 ~
浸完菜就燉肉汁 之後再拖地 搞掂哂都 7 點喇 啱啱好要煮飯呢 ~
今次 d 肉汁都好清
差唔多 8 點先煮完呀 里奧大人打黎話放工 不過我自己食先喇 好鬼餓 ~
是日懶餐 - 蜜糖煎雞翼 + 蒜片牛柳粒 + 蒜蓉炒豆苗
蜜糖煎雞翼 - 呵呵 順便清埋之前買嘅丸 我好有心機煎雞翼架 明明熟哂架噃 係咁桔都無血水出黎 不過里奧大人食嘅時候話有紅色 咁即係唔熟囉 好奇怪 下次都係光波爐焗算喇 嘥我心機 嗚嗚 ~
蒜片牛柳粒 - 媽咪買咗 d 牛扒比我 咁就要食啦 唔係又唔記得食 咁諗住試下炸蒜片 炸到差唔多燶添呀 之後我好期待試下係咪脆 點知唔脆仲要苦 驚 ~
蒜蓉炒豆苗 - 街市收檔 所以 $7/ 份咋 我買 2 份 食到好滿足 同埋真係好有心機慢慢炒 不過炒到好鬼攰 本來想炒埋飯架 最後都係蒸翻熱就算喇 哈哈 ~
里奧大人食飯嘅時候 又話飯多菜多咁咁咁 又慢慢食 真係勁想打巴佢 大佬 已經 9 點幾啦 阻鬼住哂我沖涼 ~
唉 個咀唇勁痛 應該係生唇瘡啦 上次喺泰國食完熱氣嘢就生咗咀瘡 我從未試過架 慘 好痛家嘛 連食嘢都痛呀 ~
沖完涼都 10 啦 食埋生果 真係睇陣電視又要瞓喇 ~
2 則留言:
蜜糖一之之~ 突然覺得你好sweet呀 嘔~ 開始回暖喇...同事話今年會係最熱既新年 都好既..打牌時冇咁凍冰冰嘛 haha 不過會好潮濕呀 聽晚洗埋最後一機衫今年就唔洗lu回覆刪除
過完年啲嘢又開始加價架喇...啲人開始加人工嘛 啲成本又轉晒比我地喇...唉~ 不過而家啲嘢真係好貴 $500都好唔見洗咁..
你準備好晒新年嘢未呀? 我仲未買底底..毛巾呀 今日一定要買到 YES! 我都開始唔想番工喇..快啲到星期四就好喇 又可以早放^^
生唇瘡要一發現即搽藥膏架 遲佐少少都會發出嚟..所以我屋企同公司都一定放支唇瘡膏架 唔係實痛死 你又會咁大個人先開始生唇瘡既
雞好難熟架 下次煎完喺個鑊到焗一陣嘛 你呢日啲餸咁似燒完嘢食/打完邊邊淨番咁既 haha 我星期六去完燒嘢食就喺淨番呢幾樣嘢 不過我冇攞喇..今個禮拜都唔知得唔得煮飯 收爐lu hehe
新一年你叫老奧自己洗嘢嘛 你話大個仔要學識自己照顧自己^^;; 咁你咪唔駛勞氣囉
衰木 我咁 sweet 妳都唔覺 唉 點搞架妳 ~~~~回覆刪除
就黎又回南天啦 好鬼驚 好似好多菌咁 ~
我都洗埋聽晚機衫就唔洗喇 ~
依家咩都貴哂啦 係 d 嘢完全唔值呢個價錢 但又無計 有 d 嘢又一定要買喎 ~
上次喺泰國食完辣嘢就即生唇瘡喇 痛鬼到呀 我今次以為係爆拆 之後兩日仲痛 先覺得係唇瘡囉 嗚嗚 ~
新年嘢只係準備食物架咋 無買新衫果 d 架 不過次次都會有新衫着 因為之前買咗未着 哈哈 ~
羨慕啦 妳又可以早放 我希望放半日呀 yes ~~~~~~
經過今次之後 我以後只會用光波爐焗雞翼 唔想嘥心機呀 ~
嘩哈哈哈 木子 雞翼同丸呢 d 真係勁似 BBQ 同打邊邊 d 剩餘物資架 不過我好鍾意食呢 ~
我今日都收爐唔煮喇 哈 ~
叫老奧洗碗 佢真係寧願自己出街食架 衰 ~


text:
又無得坐車睇動物 咁又有大把時間 咁就去睇老虎 順便睇埋白老虎表演啦 因為 4 點有得睇嘛 哈哈 ~
識望鏡頭噃 哈 同埋個身肥嘟嘟 好想拻下佢呀 哈哈
好 warm 呀
白雪雪真係好靚 呢隻好似瘦咗 d 咁
頭大身細 好搞笑
妳有妳影 佢有佢瞓 爽
另一邊就有人拋 d 肉比佢地食 不過隻白老虎好懶 成日唔郁
爭食呀 白老虎吼咗一聲 勁響亮呀 心都寒埋
以為無咩人睇白老虎表演添
未開 show 之前 d 人會落去同老虎近距離影相
過場時就有小丑出黎搞下氣氛咁啦 好在我地坐得高 同埋又無掟黎呢邊 唔係 d 人發顛都似 坐我地後面嘅女仔 7-8 歲左右啦 對腳係咁踢我地張櫈 我望佢一次佢又係踢 之後停咗無耐就踢得仲勁 我即向後啤住佢 對住佢 "hey" 咗一聲 之後無再踢 不過我應該睇睇下老虎時瞓咗 半夢半醒有人打我個頭 我一望就見到係後面個女仔向前走 幾鬼衰呀佢
到老虎出場喇
大合演 我就咁見到都嚇到腳仔軟 哈哈
全部立正 勁呀
睇完行陣又黎料 所以又食支雪條 呢枝 RMB 8 umm 食完果刻真係舒服好多架 不過之後個頭都一樣痛 ~
抖咗陣就出番去喇 不過我想再睇多次獴仔呀 所以睇小咗好多動物 哈哈 ~
龍貓 個樣好似好唔開心咁嘅
獴仔 再見喇 應該唔會再黎探妳地架喇 應該 ~~~~
里奧大人係都要我帶住頂住黎影相 叫咗幾次 比佢影完之後就無再嘈 襯我病攞我命定啦
5 點 15 分就出發去酒樓 我要問團友借 Panadol 呀 最邪係今次里奧大人拎嘅平安藥 居然無帶頭痛 Panadol 如果唔係就唔駛問人借呢 我見到隔離枱嘅團友都要食 Panadol 呀 團友話長隆真係好焗囉 ~
呢餐美食係 " 至尊佛跳牆風味宴 "
燉雞湯 - 好味 因為夠熱 哈
勝瓜炒蝦
咖哩排骨
雞 - 都知道每餐都有雞架喇 所以今餐都照食 lu
炒椰菜
炒河粉
燒鴨定鵝呢
蒸魚
食完飯就番酒店 差唔多 7 點就到 都好快呢 ~
大堂都幾 grand
我好鍾意呢個掛飾
大堂另一邊
上房喇 都好有特色喎
我地住 7 樓
大陸酒店黎講 呢間真係算五星級 唔係自己比五星級果 d 呀 間房都好乾淨架
仲有屈臣氏礦泉水 應該係真嘅 哈哈
估唔到有得焗桑拿 如果唔係攰 我都想焗下呀 瘦 1 磅都好丫 哈哈
之後食下零食睇下電視 估唔到佢地播 d 電影都好新 有 "風暴 " 不過我睇下瞓下咁囉 ~
經過上次韶關一役 我話去大陸一定要帶零食 呢度係兩晚嘅零食
其實我 8 點開始已經瞓下醒下 里奧大人就自己睇 睇到 9 點佢都話要瞓喇 因為今日真係超級勁攰呢 ~
呢日行程完畢 ~


text:
( 7-APR-2015 MON )
今日係最後一日假期喇 時間過得真係快 ~
約咗媽咪同家姐去美心皇宮飲茶 所以 10 點半起身 沖埋涼就去攞位喇 ~
11 點去到酒樓都好多人囉 要等 90 張枱 不過媽咪想飲茶 我點都會等呢 ~
媽咪差唔多 11 點半黎到 叫咗一半 number 咋 所以我叫佢同工人周圍行下先 不過其實好多 number 都無人黎 咁又係嘅 德福好多酒樓 聽到有個婆婆話唔知邊間實有位添呀 ~
好感恩 12 點終於有位 即打比里奧大人 之後家姐無耐都到 lu ~
有點心車 仍會有人捧點心出來
寫埋大中小點 其實佢地大點最多囉
蝦餃 - 暖嘅 因為係人手捧出來嘅點心喇 媽咪又心急叫 我都話睇定 d 先叫 之後有個阿姐捧住 4 籠有煙出架 唉
梅子蒸排骨 - 雖然係點心車叫架 不過都係暖 上次同 mimi 黎過飲茶 點心都係唔熱
百花紫菜卷 - 媽咪叫架 我其實麻麻地
百花釀青椒 - 個青椒係爽嘅 好似無煎過咁 頭果幾轉 d 點心真係唔太掂噃
錦滷雲吞 - 好脆呀 起碼感覺新鮮熱辣 哈哈
個汁無咩味
龍蝦湯鮮竹卷 - 終於食到熱嘅點心喇 勁正
干蒸牛肉賣 - 都係熱 所以勁正
瑤柱扒柚皮 - 媽咪同工人食 我對柚皮無咩興趣
四寶滑雞扎 - 我無食呀 里奧大人叫架 雞就比工人食 魚肚比媽咪食 其他佢食
欖仁馬拉糕 - 之前果轉想叫架 不過佢仲未推到黎 但推到黎嘅時候就無哂 所以等佢囉 由頭等到尾 一見到有馬拉糕就即去拎喇 因為我覺得好好味
味菜牛柳絲炒麵 - 驚工人唔夠飽 所以叫呢個麵囉 佢唔食豬肉同海鮮嘛 平時問佢飽唔飽 佢會話好飽 今次里奧大人問佢飽唔飽 佢居然無話飽 家姐話佢好小會咁 即係真係未飽 咁又係呀 無咩點心啱佢
仙翁米杏仁茶 - 媽咪自己食 佢話客家好棧好味 d 喎
飲到 2 點 家姐要帶 B 頭睇醫生 所以佢自己走先 我同里奧大人就送埋媽咪去搭的士 之後我自己去街市買餸 里奧大人就番屋企趕住做公司嘢 ~
番到屋企都 3 點 里奧大人話瞓陣晏覺 我攰架 不過唔想瞓 咁就浸埋菜同預備晚餐 開埋機洗衫就抖喇 ~
B 頭要入院吊鹽水 話個腎 d 唔知乜乜止數高咗 但唔算嚴重 因為好在佢早睇醫生 唔係就煩喎 ~
4 點幾再焗番熱 d 特韌曲奇做 tea 再食塊豬油糕 媽咪話好甜 唔食喎 又要我特登買比佢食 不過我又覺唔係好甜噃 同埋煙煙韌韌幾好味 叫佢比番我食 哼 ~
我要咗每樣 2 粒 其他就比哂媽咪同家姐
今晚早 d 食 想早 d 徑步 所以 5 點 45 分煮飯喇 6 點半有得食 ~
是日晚餐 - 茄汁煎蝦碌 + 酸梅麵豉蒸排骨 + 蒜蓉炒莧菜
茄汁煎蝦碌 - 想煮好耐 但我覺得即食先好味嘛 所以特登買 1 份蝦黎煮比里奧大人食呢 ~
酸梅麵豉蒸排骨 - 今次醃到 d 排骨好鹹 好在有煮飯 用黎送飯好呀 哈哈 ~
蒜蓉炒莧菜 - 尋晚淥菜 咁今晚炒菜啦 感覺上好似唔同嘢咁嘛 ~
搞掂哂就抖陣 8 點半出門口 點知落毛毛雨 咁去商場行一個圈 之後番屋企做保健操算喇 ~
真係超勁攰 原來每月一到 所以即沖涼休息喇 ~
睇多陣電視 10 點 45 分自己瞓先喇 ~


text:
不開心的晚上
上回講到晚飯中途
你MAMA打電話來話要明天派帖
我第一個反應比你係....
"張觀禮卡未整好喎"
仲要依家係農曆7月
跟住我同你一齊返你家
我入到屋已經即刻入房唔出聲
由得你地講
我聽到你講我地D帖未得
我地有張卡未得
但點解要咁樣諗我呀?
我整張卡唔係話人地傻唔識到呀!!
係想講清楚比人知個場地係邊
個註冊儀式係咩時間舉行
點解要咁諗呀??
除左呢樣未得...
我連入利是的利是封都未買
利是錢未唱...
咁都可以派到帖呀?
一路我都唔出聲
本來以為SETTLE左
點知
到我走時佢已經拆開左D帖
話明天點都要派
我依家根本連夠唔夠都未知...
算...我都唔出聲
但拆開左如果比陽光哂到咪會變色.....
我真係好怕呀....
點解要咁呀??
呢次已經唔係第一次發生呢d咁特別的事
上一兩次我已經忍左去
唔出聲
今次我真係忍唔到
我都有bottom line
我已經無哂底線
我同andy講左婚前我都唔會再上佢屋企
我真係怕佢個d無理要求我會同佢開火
因為咁...
我同andy由寶林至鑽石山的車程中一路都無講過野
本時我的
睡醒一覺可以無事
但今次......
已經發生左一日
我的眼淚都已經流左好多次
好辛苦!!!
如果唔係有一班好朋友
我相信我已經會決定左放棄!!!


text:
Red Toilet
紅色的廁所
想番起應該是1995年既事, 某個星期六, 接近黃昏六點, 我同幾個朋友購物完打算離開商場前我去厠所, 當時已經接近關門時間, 人流已經好少, 少到一眼望落去, 剩番我地幾丁友.
當我入到厠所, 我比佢的裝修嚇親一排大約有十個厠格, 對面有一塊長鏡, 鏡內清晰可見厠所門全部都係打開, 其實最驚嚇既係全個厠所都係塗上血紅色反光油漆, 由牆壁以至厠門都可隠約見到自己的倒影.
心裡面只想快去完快D走, 唔理三七二十一, 急急腳走入厠所格, 當我想小便之際, 突然聽到隔離有兩把好似母子的聲音係度講嘢, 佢地講既嘢我全部都唔明, 佢地唔係講英文, 總之就唔知佢地講緊乜嘢啦.
我反應好快 明明個厠所一個人都冇, 點解隔離厠所會人講嘢 ? 我嗚低四圍裝 (冇腳但有人聲 ) 我即刻連褲都未著好走出去望其他廁格 真係空無一人只有我, 我衝出去問等我既朋友, 在我入左厠所其間有冇人出入? 朋友話 一個人都唔見, 我可以確認我一定係撞鬼.
- 血紅色…你會聯想到乜嘢? 招惹勵鬼
- 見到自己的倒影你又會諗到乜嘢? 鏡係惹鬼的物件
唔通每日黃昏六點後, 就係佢地既世界, 生人物近!


text:
星期四入去嘅時候又買多咗一個名牌,今次就係整俾 Duffy,俾佢地戴起佢做飾物嘅.一開頭睇幅圖嗰陣真係覺得唔係太靚,諗住買一個就算;而家愈買愈多,可能因為實物靚啲啦.好啦!下次同佢地入樂園玩,同埋帶佢地去美國玩嘅時候,就俾佢地戴住呢個名牌啦!
2012年10月1日
星期六終於買咗個人化名牌啦!實物靚過睇相!搞到我忍唔住買多個 Winnie the Pooh... 而家諗諗下,我應該整返個「Duffy」,俾佢地用黎做飾物,下次帶佢地入園嘅時候俾佢地戴住!( 唓!好似有人話過買一個就夠,買多一個就算啦,咁點解而家會愈買愈多嘅?!XD)
2012年9月29日
上一次就講到我嘅夢想之路需要暫時停一停,因為我個時間表未能允許我申請做兼職演藝人員... 昨日,樂園嘅Facebook專頁又上傳咗一張商品宣傳圖,今次推銷嘅係個人化演藝人員造型名牌!可能因為需要清楚地同真正嘅演藝人員名牌作出區分,所以啲款式都幾「與別不同」... 其實,響呢個時候,樂園推出呢個咁得意嘅飾物,對我黎講,有更特別嘅感覺... 成為演藝人員係我嘅夢想,但係就因為種種原因需要延遲.而呢個飾物就可以俾我暫時幻想住先... 不過我始終都想戴起一個真正嘅演藝人員名牌,實現自己嘅夢想,而唔係單單響腦入面幻想...


text:
作為中環返工嘅二打六, 揾平野食係好重要嘅生活技能, 大部份抵食嘅餐廳都位處扶手電梯附近, 如果define LKF至扶手電梯為中環嘅中心, 咁Citiplaza絕對係中環嘅邊疆, 四處荒涼, 樓下得Simplelife, Pret, Starbucks同Pacific Coffee. 雖然Simplelife嘅燒味同沙律真係唔差, 不過價錢唔平之餘日日食都悶啦. 好彩隔黎香港璧球中心入面有間合理價錢嘅Canteen仔, 拯救左好多在職貧窮嘅CitiPlaza人.
呢間Canteen日日都有4款午餐, menu就有湯麵, 咖哩, 炒粉麵同埋d西汁粉麵咁. 無飯供應, 只有粉麵, 如果有飯我諗我會黎多d.
沙薑雞撈米粉
是日A餐, 沙薑雞脾應該用超市有售嘅沙薑雞粉醃, which is S口中佢嘅秘制雞肉醃料. 味道就唔突出不過亦都不過不失, 雞脾肉仲幾入味同幾滑. 米粉用薑蔥油撈過, 盒底勁多油. 情願佢落少d油無咩味好過.
乾炒牛河
放涼左, 唔係太油. 盒底都唔多油, 應該係炒起一大鑊, 有人叫就係隻鑊夾. 所以油應該都沉到鑊底. 河粉無一舊舊疊起. 因為放涼左, 有d收縮口感有d粉, 不過色水夠, 亦都夠豉油味, 韭黃同芽菜都落得多, 救返唔少口感. 牛肉好多, 同河粉比例應該有4:6. 無過份用梳打粉拏過, 正常茶記質素.
跟餐羅宋湯
你可能會覺得上面睇落麻麻地, 好似中學canteen咁嘅質素姐, 咁無咩特別喎. 錯! 呢到最把炮其實係呢個跟餐嘅羅宋湯! 碗羅宋湯每次都係熱辣辣, 蕃茄酸味為主但係充滿左蔬菜嘅甜味, 好濃郁. 湯入面好多料, 蕃茄, 紅蘿蔔, 西芹, 椰菜. 樣樣都煲到好淋, 好好味, 成為個lunch主要嘅蔬菜來源. 酸中帶甜, 係我飲過最好飲嘅羅宋湯之一, 好過好多西餐廳.
因為呢個羅宋湯, 加上d野食唔差, 我都係會成日黎.


text:
價 格 : $1280
容 量 : 40ml
產品介紹 :
珍貴而稀有鱘魚能活化肌膚底層至表皮層的細胞, 有效塑造細密緊緻的皮膚紋理, 令暗啞疲倦肌膚重現透亮光澤.
純珍貴 24K 黃金成份,  > 記載黃金能有效淨化肌膚, 排出毒素, 增強肌膚的免疫力, 令肌膚保持健康年輕.
之前做 promotion 買 Ideal Ringer 可以用半價購買, 另外仲有罌 15ml 魚子 cream 同美白重點精華 sample 添 (用後感按此), 唔係見咁抵, 我一定唔會買啦
質地好杰身既金色 gel 狀, 真係睇到有好多金箔係入面, 但太杰身好難泵出黎, 早排天氣凍更加杰, 真係要用九牛二虎之力先按到.... 真係未搽已經手軟啦
淡 淡花香味, 搽上面會見到有好多金粉狀既野, 心諗咁閃好怪喎, 但過一陣等皮膚吸收左, 會見到膚色明亮左, d 金粉好似溶左入皮膚咁, 幾杰身唔算好推, 質感有 d 似蜜糖, 皮膚吸收後唔會好爽好似無搽野咁, 所以之後再搽 lotion / cream 就吸收得較慢
用左兩個半月, 去紋效果暫時未覺, 但明亮光澤就有少少, 但杰身唔好推, 我皮膚薄, 有時唔覺意大力左既話, 塊面會有少少紅, 所以我會上多少少 toner 打好個底, 咁就會易推 d 啦
呢支既價錢真係唔平, 咁既價錢可以有更好既選擇, 半價都未必會回購, 原價更加唔洗考慮添啦, 同埋用過幾款 Isa Knox 既精華, 普遍質地都較滋潤, 未必啱香港天氣同埋年青肌膚.


text:
生日月真開心
昨日同我祕書車人食生日飯,又去Miyabi
食完後當然要去行街,其實我想去LCX睇下d聖誕禮物,因為聖誕party都未買
行完無收獲就去埋City's super啦
點知………
去到Logon見到個電烤爐,$398好抵,好想買,因為識我既人都知道我好鍾意食串燒及燒物
但你知啦!我屋企真係太多唔同用具,打算再諗諗先買
行完一個圈後,我又想行埋去,仲話:好想買個爐
點知…車人已經送比我做生日禮物了,攪到我勁興奮
我呢d新紙坑,當然晚上就整啦!因為太突然無認真去諗到底整乜
好快咁決定整金菇牛肉卷,鹽燒雞翼,蝦,芝士腸,芝士丸同埋粟米
呢個爐近日晌city's super有得賣,相信好多人都心思思有件事,我就先試啦啦啦
體積唔太大,但兩個人份量剛剛好
至於油煙,尚可以接受唔係想像中多,當然你整好油既食物會多油煙,我就覺得都ok啦
好簡單,基本上用鹽,胡椒同燒汁就可以
無奶油我唔整牛架嘛,係咪先係咪先?
金菇肥牛,加少少鹽去燒,食時加少少燒汁
但我覺得唔太好,個金菇會出水,牛肉又標油,好易滴落係發熱管
燒牛舌或者牛仔骨,牛扒會更好,下次下次下次大概可以
超級好食燒日本年糕,堅好食
我燒了幾轉年糕
芝士腸同芝士丸好難唔好食,無得輸既


text:
我地七點去到Gipsy喺太子嘅workshop,成間都係白色田園FEEL,有少少香薰味同音樂,好似去咗做SPA咁,感覺幾舒服!一開始助手阿希就幫我做facial機,碌面同眼,碌咗成九個字!唔知係咪心理作用,做完之後覺得白咗膚色均暈咗!(一次就work咁神奇!?)Gipsy話我個眼袋好嚴重所以再碌多幾吓(我夠知啦!),佢D skin care同支碌眼捧捧都係LA MER呀!堅係貴嘢!我都心郁郁想買返SET嚟試吓!
Gipsy幫我上妝,阿希幫我整頭,佢地速度唔算特別快手,不過個底妝真係貼到不得了!黑眼圈眼袋已經算做遮得好好(同佢地講BYE BYE係冇可能的,因為係死症!),眼紋都唔係好覺,Gipsy冇幫我用雙眼皮膠紙,佢話我眼皮太重"long"唔起,所以用膠水輕輕痴一條線,自然啲,又唔會睇到條膠紙.但對於我嚟講好似唔係好work,改善唔到大細眼同多層眼皮問題,但睇落比較自然係真嘅!
第一個褂頭冇乜特別,我淨係話頭頂要set高少少,但出嚟效果唔係好覺!
後面個形都做得唔錯,以我咁短頭髮又乾又行又唔齊,做到咁都算OK啦!
呢個spiral fringe我最中意,真係冇諗過自己可以做到!因為我面濶鰓骨大,平時左右兩邊面絶不能露出嚟,但又估唔到原來都carry到呢個頭喎!Gipsy話因為我個額唔夠濶,所以頭頂加濶D都可以改善到,唔一定要放頭髮遮住兩邊,又好似係喎!
側面睇都幾型吖!
呢個婚紗頭本來係想大突破整個all-back頭,但真係唔得囉!老咗冇十年都有八年!唯有夾硬忟返兩條頭髮落嚟遮吓醜,結果成件事唔同晒!
原本係想整呢個style,但完全唔啱我,改良咗之後都係唔得!灰咗!
原本試妝係兩妝三頭,最後Gipsy話幫我整個佢覺得最襯我嘅頭,就係以下呢個喇!有D日本FEEL,唔係我嘅Style不過又幾靚喎!
試妝total試咗成四個鐘,最後Gipsy仲print埋佢幫我影嘅試妝相做record添!幾體貼呀!
總括而言,Gipsy化妝係自然得嚟又sharp,化完出嚟都係你個樣,唔會一味大眼誇張,set頭係有style嗰隻,會幫你諗點樣改善你嘅面型等缺點,我覺得呢種sense比technique更重要!雖然試妝時唔係所有嘢都100分,不過以Gipsy嘅經驗同sense,big day嗰日肯定冇問題!我只係擔心自己到時諗唔到整咩造型咋...Big Day前兩個月要send e-mail問佢拎份image資詢資料,最少一個月前再send返比佢做份image report,內容可以改一次,之後再改就$200一次.
最後梗係confirm咗啦!$880試妝喎!不過都真係GOOD嘅!因為未知book唔book到伯大尼,所以Gipsy建議我hold咗早晚先,到時confirm咗先再upgrade,佢一般中間時間唔會咁早比人book,咁就GOOD晒啦!不過我諗最後都係會full day pkg多,因為就算book唔到伯大尼都會去影外影啦!算啦!呢D錢唔慳得!


text:
啱啱過咗嘅星期日,好開心約到嘉露,Mrs Chu,龍B媽同一仔媽出來玩,上次miss咗今次終於join到,可惜米高呢日要返工,得艾菲自己一個帶燒腩仔出來,佢仲要臨出門口先來鬧情緒,喊到眼紅紅同口腫面腫,人哋唔知可能以為我虐兒,搞到艾菲勁狼狽同遲到...
好彩小朋友天生就鐘意玩,來遠見到公園燒腩仔已經即刻開心返,雖然唔認得大家嘅小朋友,但一埋位已經識同肚B爭一仔枝泡泡槍來玩,起初佢係完全唔夠肚B爭㗎,但後來肚B比其他嘢吸引咗,所以就鬆開手畀咗枝泡泡槍佢玩.
肚B畀咩吸引咗?之唔係呢個吹落去會有咇咇聲嘅泡泡囉,至於龍BB就好乖,全程拎實自己枝泡泡慢慢吹,完全無打算埋去爭埋一份.
玩到D泡泡水無晒,小朋友們就轉戰公園爬上爬落啦﹗
不過燒腩仔唔係自己玩,就係追住D唔識嘅哥哥姐姐跑到老遠,搞到艾菲同其他媽媽傾唔夠兩句又要走去追仔.
但亦因為咁而畀艾菲成功影到兩張靚相,嘻...
玩咗陣之後南瓜仔同南瓜妹終於來到,第一時間捉佢哋影返張大合照先﹗(大合照要借龍B媽嘅相,皆因艾菲枝鏡唔夠wide影唔晒:P)
之後同南瓜仔一齊玩吓波波,你追我我追你咁已經可以好開心(汽球好似又係一仔媽帶來嘅法寶,讚﹗) .
行過見到南瓜妹又走去撩吓女仔,燒腩仔返到屋企仲好記得南瓜妹,話南瓜妹畀咗個波佢.
玩吓玩吓終於同龍BB friend咗,兩個小朋友追來追去走唔停,幾經辛苦先捉到佢兩個坐低影張合照,點知...呢兩個人仔影影吓忽然瞓咗喺到大笑...
加個女仔入去即刻坐返好D無咁癲.
肚B走咗之後,佢兩個又來過...不過呢張相嘅亮點,唔係終於畀燒腩仔搵到個伴陪佢一齊玩扶手咁簡單, 而係後面個唔識嘅女仔,唔單止姿勢同燒腩仔一模一樣,仲要係有望鏡頭㗎﹗﹗﹗呢張相艾菲真係睇幾多次都忍唔住笑﹗kakaka...
燒腩仔:我今日真係玩得好開心呀﹗下次一齊再玩過吖﹗
玩咗兩個鐘,大人細路都放夠電就去食飯啦,原來男子組個個都係車迷,個個媽咪都有幾架車旁身,所以食飽飯佢哋要來多個車迷gathering先散得,好彩肚B都唔抗拒車,唔會悶親佢姐.(張相係一仔媽影,艾菲只係顧住傾偈都唔記得影佢哋玩車>.<)


text:
啱啱呢個週末,港女嘅好姊妹生日,我地就去咗海洋公園玩咗一日.雖然經常喺網上睇到有關海洋公園的新聞同埋依莉詩實測,但原來睇新聞同入場親身去玩係完全唔同.
港女係大鄉里,唔玩由自可,去到我先發現海洋公園變咗好多…
面積大咗呢啲廢話就唔講喇(不過大咗即係要玩嘅地方多咗,結果就係玩完成身散晒),港女發現園內有好多 WiFi 熱點,但係唔會用㗎囉,去玩仲㩒電話咩?
另外,動物館入面多咗好多
動物 互動展品,而且仲好好玩!例如鯊魚館入面有個 TLCD Mon(透明螢幕),入面放條鯊魚模型,螢幕上就可以俾小朋友睇到鯊魚不同的身體部分有咩功用,港女咁大個都想玩埋一份,哈哈.
睇返資料,應該係兩年前重新開館嗰陣就加入咗呢啲展品嘅~係咪好高科技呢?講真又唔係嘅,都只係個 touch mon 啫… 但可能港女同埋好姊妹真係太耐無去過,同時被一般博物館嘅展覽洗咗腦,無諗過海洋公園會有玩得嘅互動展品,所以有少少驚訝.
好多小朋友圍住玩架,撥下個 Mon 可以幫鯊魚照 X 光喎,啲 Graphic 又靚,雖然小朋友睇唔明啲字,睇下圖都開心吖!
不過,呢啲 TLCD 展品好易出現故障,尤其海洋公園一日有咁多人次去玩,當日就有一個壞咗.好在佢都醒,放多幾個喺度俾人玩,一個壞咗可以玩住第二個先.
仲有一樣幾搞笑嘅事情,玩到天快黑的時候,我同好姊妹因為太攰諗住搵個地方坐下,咁啱見到有個類似「劇院」嘅地方有好多人排隊,咁我地就諗住順便入去坐下啦.臨入去之前有個哥哥就 brief 我地,講「不准拍打餵食」個啲開場白,當時我地仲以為佢講嗰啲野就好似迪士尼「我地即將進入奇妙世界」嘅對白,因為睇個門口完全無諗過入面會做咩,以為入去坐喺度睇片.
一入到去,首先企咗喺度 5 分鐘睇咗條唔知做咩嘅短片,我地仲心諗,「下!無得坐嘅!」睇完短片又叫我地走,以為自己中咗伏.再入去先發現原來我地誤打誤撞去咗睇樹熊同袋鼠,
港女真係好白痴呢個南澳動物館其實幾好,有好多互動遊戲俾小朋友玩同認識生態,好適合一家大細一齊去睇.不過唔知係佢特登定係港女傻仔,我喺個館出面真係唔知道入去會有樹熊同袋鼠睇囉 LOL
點睇都唔似係入去睇動物囉…
• 不想錯過新科技 ? 請 Follow unwire.hk FB 專頁 http://facebook.com/unwirehk/
我見到啲小朋友係好興奮,雖然我都想玩,但無謂同小朋友爭啦 XD
The post 港女科技一週:大鄉里遊海洋公園 appeared first on UNWIRE.HK 玩生活‧樂科技.


text:
台灣一直都係港人熱門旅遊勝地,上個月小弟就襯週末同朋友飛咗去台北玩返轉,作為一個窮L,梗係唔住酒店住Hostel啦,今次就揀咗一間文青風格,近台北車站仲要包早餐嘅Star Hostel!
去旅行當然想玩到盡,我就搭長榮夜機去台北既(第二朝即刻出去玩嘛),差唔多12點先到桃園機場,之後就搭國光巴士出返台北車站啦,因為唔想再轉的士去第二度,所以揀Hostel都專燈揀位於台北車站附近嘅Star Hostel.地址係:台北市大同區華陰街50號4樓,由台北車站向京站時尚廣場方向行去都係10分鐘左右,又或者直接行台北地下街Y7出口都可以.
Hostel環境:
由於去到已經夜深,所以reception已經冇人,就要問保安哥哥拎房卡,入去之前要換拖鞋.講下hostel環境先:
Common area環境開揚,地方又夠大,仲有唔少植物喺度,啱晒一班friend飲酒吹水,又或者扮下文青靜靜地睇書,非常舒服.Common隔離就係廚房,煮食用具,餐具,微波爐及滾水等乜都齊,想煮嘢食嘅自便.
至於房間,小弟就住咗六人doom room,房入面有Locker,每張床亦都有拉簾同床燈,不過毛巾,牙刷同洗頭水呢啲就要自備.
揀呢間Hostel當然另有原因,其實佢每朝8-10am都會提供免費早餐,飲品仲有茶包自己沖.早餐味道老實講就真係麻麻地,但免費都唔可以要求太高,拎完一份唔夠仲可以再去拎.
提供早餐嘅café夜晚8PM-2AM會變咗bar,出去玩完意猶未盡又可以喺度飲杯野.以小弟觀察呢間hostel韓國人入住居多,不過佢地多數自成一國,比較少同人打招呼,就算係同房都冇乜兩句(靚仔可能唔同講法).
價錢:
價錢:
(圖為10月19日一晚價錢,最少住兩晚)
講返價錢,小弟住嘅6人dorm room房價一晚為TWD670起,如果週末或假期就TWD750,即係港幣$160-180蚊左右一晚,如果以Hostel嚟講,其實平過佢嘅都有,但呢度勝在環境舒適優美,又有免費早餐,當然想再平啲可以住8人dorm room,價錢係TWD$620(平日).
Star Hostel都有一般單人,雙人及家庭房,不過價錢就貴好多,我就覺得唔太化算,詳細可以上返官網睇清楚.
至於訂房,可以去AGODA或Booking.com,Citi bank信用卡有95折,又或者如果有富邦白金信用卡,台灣簽賬有20倍積分,其實可以去返Star Hostel官網直接預訂,之後比30%訂金就可以,尾數就去到Hostel再俾錢.
提多一句,房間超full,最好一早訂咗先!
Star Hostel資料:
網址:http://www.starhostel.com.tw
地址:台北市大同區華陰街50號4樓


text:
話咁快,下個星期四,終於都可以去日本旅行啦!但係響出發之前,都唔能夠鬆懈,因為要預先做足功課!先前講到媽媽提議俾我自己一個人入 迪士尼樂園 玩,另一日就我地三個一齊入 迪士尼海洋玩.其實爸爸一直都反對,因為怕我自己一個人會有危險.但我都咁大個仔,又有電話,都唔洗咁擔心掛... 為見及此,為了確保我可以順利去哂兩個樂園玩,我就決定要整一個行程計劃,講好哂行程安排,再加上各種應急辦法,去說服爸爸俾我一個人去樂園玩!
另外,我仲有一份數學功課... 之前都有一篇文章講到日本嘅 Duffy 產品.冇錯,佢地除咗好靚好吸引之外,同時亦都係好貴!再者我又想響嗰邊嘅 迪士尼商店 買埋香港冇嘅 豆豆;於是,我為了控制好今次所花嘅錢,計定數俾自己參考.
不過我覺得最棘手嘅,都係計劃 東京迪士尼海洋 嘅行程... 因為嗰日要由 迪士尼渡假區 搬返出東京市中心到住,所以當日最盡都只可以玩到下午4點半.但係 迪士尼海洋 又有幾個 Duffy 表演,我又要搵 Duffy 影相,之後又要買 Duffy 啲產品,再加埋玩其他遊樂設施,時間真係好緊迫!
之前我亦有提及到 東京迪士尼 官方網頁上嘅日程篇制系統,我今次就真正試下用一用呢個系統,去諗下可以點樣編排好個行程.但係都冇用丫,因為時間真係唔夠用!希望到時唔洗排咁耐隊啦...


text:
2015年7月9日 星期四
before sunset@鯉魚門
難得燒腩仔燒咗三日之後,到星期五終於退燒,所以上星期六見米高下午得閒又好天,就決定帶佢出去郁動吓呼吸吓新鮮空氣,不過艾菲唔想一下子畀佢去公園玩得太癲,於是揀咗去鯉魚門望海睇日落.
我哋hea吓hea吓搞到六點左右先到,好彩太陽仲未落山,本來都有諗過叫米高帶我哋行去後山石屋(我哋當日影結婚相個位),不過見咁多雲應該睇唔到D咩,所以求其喺燈塔位同佢望吓海就算,起初都只係得D情侶同釣魚嘅叔叔喺到,之後就陸續有好多龍友來霸位影日落.
小朋友嘅開心來得特別簡單,睇叔叔玩飛航拍攝,將部直昇機飛來飛去都可以笑到咔咔聲.
2015年7月8日 星期三
33個月
話咁快我就33個月大啦,雖然呢個月同爸爸媽媽坐咗飛機去台灣旅行,但其實我一直keep住病,由月初普通感冒咳到嘔,到月中成日叫住肚痛又痾唔出,終於拖到去完旅行返來連燒三日,痾同嘔咗幾次食埋抗生素,先終於正式好返,連媽媽都話餵我食藥餵到怕呀﹗
因為病同肚仔唔舒服,所以呢個月食得差咗,好多時食半碗就叫飽,試過連至愛嘅蛋糕同蛋壽司都話唔要,爸爸媽媽知我唔舒服都無勉強我,但宜家好返就開始加返份量畀我,肚餓時我都會搶住食,但無再好似上次腸胃炎之後咁餓鬼mode.
瞓覺方面無咩特別轉變,依然係晚晚十點半入房,搞到十一點幾差唔多十二點先肯瞓,但可能夏天陽光猛D,成日九點就會自己醒(之前可以瞓到十點㗎﹗),不過媽媽話有樣嘢值得一讚就係我試過兩次半夜醒咗,肯起身過隔離房叫醒媽媽話去廁所(之前係寧願賴喺片都唔肯出房),佢叫我要繼續努力,咁就可以開始戒埋夜片㗎啦﹗至於晏覺都係keep住放學返來瞓一個鐘,好唔夠喉所以每次起身都要發一輪脾氣先清醒到,就算媽媽用貼紙奬勵計劃都無咩改善.
2015年7月7日 星期二
台北宜蘭之旅~Day 2 宜蘭>台北 part 2
食完雪糕就離開三星,去咗羅東林業文化園區,但我哋泊好車之後無即刻入去玩,而係去咗對面好出名嘅林場肉羹開飯,據講weekend多人時要排好耐先有得食,好彩我哋呢日係星期五,所以一入去就有位.
餐廳無冷氣,門口就係爐頭,加埋當日正午時間三十幾度嘅氣溫,真係熱到艾菲唔多頂得住,不過燒腩仔居然出奇地無投訴,仲要好快手咁掃晒成碗飯話好好味喎﹗碗肉羹感覺有D似香港嘅碗仔翅,可以撈飯,麵或者米粉食,味道都唔錯,但如果環境無咁熱肯定會更好味囉﹗
食飽去對面停車場買杯西瓜汁就入去園區啦,呢個小朋友全程只係顧住搶嘢飲,一唔畀就死摞,之後見到有D放木材嘅位幾靚想叫佢入去影吓相,佢就喊晒口唔肯入去,講多兩講直情喊咗出來添,搞到大家都勁無癮.
兩母子講咗輪數,加埋米高喺側邊鼓勵,終於幫佢衝破心理障礙,埋去摸咗D木兩吓就走啦(因為燒腩仔實在太多嘢驚同唔肯試,所以我哋唔想畀佢乜都話驚就唔做,佢越話驚嘅嘢我哋越要佢去試),然後行咗入去見到呢條遊湖嘅木道,呢個背景用來影相真係一流,可惜艾菲個model心情不佳,所以求其叫佢來回行一次就算.
2015年7月6日 星期一
台北宜蘭之旅~Day 2 宜蘭>台北 part 1
雖然前一晚搞到好夜先有得瞓,但第二朝艾菲一早就較定鬧鐘爬起身,為咩?咪就係呢個咁靚咁綠嘅人工湖景囉﹗如果朝朝起身,打開窗行出露台就見到呢個view,真係人都特別醒神㗎﹗
燒腩仔瞓醒見艾菲行咗出去,都有跟住企喺到望咗陣風景,但就唔敢赤腳行出露台,然後一換好衫又開始上上落落咁sir滑梯啦﹗
夠鐘就出去遊戲房食早餐(親子房全部安排喺遊戲房食,大人可以邊食邊睇小朋友玩,又係好貼心嘅安排),左邊嘅係大人嘅九宮格早餐,有民宿自家種嘅蔬菜,好味到艾菲不自覺咁食咗兩碗粥,右邊係燒腩仔嘅早餐,都好吸引同好味㗎,但燒腩仔呢期腸胃麻麻,再加上個心一早飛咗去玩,所以食咗半塊麵包同飲咗杯豆漿就話唔食啦.
2015年7月3日 星期五
台北宜蘭之旅~Day 1 HK>宜蘭 part 2
難得來到宜蘭羅東,梗係要去羅東夜市見識吓順便醫肚啦,一般台灣夜市都有嘅嘢食佢哋都有,我哋循例都叫咗小熊燒,花枝丸同呢期都幾hit嘅骰子牛來食,另外艾菲仲試咗個好足料嘅蚵蛋包,不過啱啱炸起勁辣口唔太食到味,至於個三星蔥肉串就真係超好味,香口得來又好juicy,不枉我哋喺高溫下排咗半個鐘等食.
至於燒腩仔呢...唔知係唔係嫌熱又唔太知我哋來做咩,初頭不停發忟買咩畀佢都話唔要唔食,仲行行吓扭米高抱,即你大少熱大人抱住你都好熱㗎喎,米高終於頂佢唔住買咗杯鳳梨汁來KO佢,艾菲都要同佢解釋一輪我哋來做咩同點解咁熱咁多人,佢先叫做好D無再扭.
呢個一來到就買嘅小熊燒,都唔知等咗佢幾耐先成功得到佢嘅垂青,後尾發現D嘢食真係堅好味,就識得來同我哋爭食啦﹗
訂閱: 文章 (Atom)


text:
尋日去完街返到去寫Blog,整相,實在太攰走去床訓一陣又再起身努力過,但係又頂唔住又走返去訓下,之後老公見我食左藥索性就將我歸位等我訓,叫我明天先整,當時我攰到郁唔到勒!唯有咁囉!
今日個鼻,喉嚨就舒服過尋日,耳塞好左好多,可能明天再要去睇多次醫生.今次老公傷過我,因為我睇醫老公公司生冇得claim,係咪好cheap呢?仲要係日本公司喎!cheap到爆.
晏晝整左雞批,一次比一次好,嗯!有進步.今次比之前的好,係個皮薄D,若果個皮再厚返D就係老公心目中的〝雞批〞.這次做法和材料與之前既〝滿意雞批〞一樣,不過,份量就唔同.今次冇鋪食譜,因為我想做到老公心中既〝雞批〞先.
其中一個雞批我壓係撻模時個邊整得太高,所以榻左落嚟!穿左個大窿.
今日老公休息,所以可以陪我去醫院探舅父.尋日問左阿媽探病時間和細舅父身處醫院的位置,探病時間有2段:12點至1點,下午5點半至7點半,老公想5點幾去,但12點幾去時間好用D,所以最後決定12點幾去.
我地去到醫院已見到阿公坐係出面,而阿媽和細舅母入左去睇細舅父,我係出面遊盪見到阿嬸就問下佢〝我想入去探人〞,點知佢話而家唔係採病時間,吓!唔係掛~尋日阿媽話我知架咋喎!原來下午12點至1點已取消左,但係醫院比細舅母既資料仲未改,不過,我地都有入去睇細舅父,但要輪流,因為每次係2個人.
我入左去幾分鐘就出返嚟!因為我既病菌傳染開去,之後到老公入去,但係護士不停行來行去,怕阻住好快就出返嚟!幾分鐘唔夠細舅母都出埋嚟!原來係護士唔准再逗留,佳因而家唔係探病時間.
細舅父虛弱D,可能係只吊鹽水關係,我見細舅母一直觸住細舅父隻手幫佢按摩,真係sweet喇!
探完細舅父係葵涌廣場見到今日〝北京奧運火炬手〞#031~陳 潤 韜(全職健美運動員),佢好似好急忙打電話,而我見佢身後有個人拎住個好長既盒,我覺得係裝〝奧運火炬〞,不過,老公話唔會喇!點會比你丫!返到去睇電視,真係咁好送支〝奧運火炬〞比你架!
頭先係百佳,惠康都冇晒麵粉,兩間都係得返呢款麵粉咋!咁都要買住先喇!以防萬一.今次整左3個,所以之前麵粉夠用.唔通麵粉真係好缺貨?咁遲D咪唔駛〝阿茂整餅〞囉!
今晚老公終於試左上次係街派既〝熱吻朱古力奶茶〞,佢話唔夠甜自行加左練奶,味道就好飲D.


text:
英國每逢有春夏有BANK HOLIDAY, 周圍都會有好多FETE
(英國嘅公眾假期通常都係星期一, 連住星期六日放㗎! 係香港因為跟農曆嘅節日定紅日,所以D假好多時都係喺平日!)
見隔離村有個FETE,我就同好友投咗個位返嚟. 佢賣佢整嘅頭飾, 我就賣CUPCAKES同畫面
呢個就係我嘅檔仔啦:)
英國嘅天氣真係令人沮喪...
上星期日雖然無落雨, 但大風到無朋友!!!
12點㺨點嘅FETE,我地10點到咗SETUP
去到諗住架起我老友新買嘅GAZEBO,點知砌好個頂笠埋個帳幕我地想攞高時個GAZEBO好似風箏咁吹起咗...仲斷埋添!
主辦單位有個新嘅POP UP 士啤GAZEBO, 架垉嚟快好多,同埋真係實淨D
點知架起落埋釘10分鐘後, 大風到吹起咗個GAZEBO, 成隻腳斷咗...
一朝爛兩個GAZEBO,真好唔老嚟-.-
不過算~D貨好嘅, SETUP係點都無所謂!
於是我請朋友泊咗架車喺到,我喺佢架車前面擺陣, 用架車擋下風咁, 咁D CUPCAKES先無吹走!!!
好多人見到我嘅CUPCAKES都大讚好靚,專登走過嚟睇
但係真係買嘅人就少...
結果CUPCAKES賣得唔多, 反而FACEPAINTING就好好,最長龍有成個小朋友排隊,畫慢D都唔得!
經過今次, 我下次會整少D CUPCAKES, 主攻FACEPAINTING!!!
加油加油!!!
********
呢D咁嘅FETE通常都會喺RECREATION GROUND到舉行
會有好多唔同嘅RIDES (咖啡杯之類), 有BOUNCY CASTLE, 有幾個玩遊戲嘅攤檔, 幾間賣野嘅鋪仔(好似我咁!), 大會會有RAFFLE TICKET賣(抽獎), 有跳舞之類嘅表演(我兩個女都有跳~), 有時會有dog show, egg and spoon race等節目
要講一講抽獎...\英國嘅抽獎方式同香港嘅好唔同
D獎通常係放晒出嚟, 第一個抽到嘅就可以揀先, 揀自己啱用同鐘意嘅野
有D抽獎就抽頭獎先嘅,之後先抽二三四獎, 同香港嘅係倒轉㗎
但當然呢個只係大部分人嘅做法, 有D都係好似香港嘅咁㗎!


text:
Thursday, 8 September 2011
GIRDLE
著過2次影相後, 有次係網上睇到多人讚奇華特既蔡太, 不過要排至少一粒鐘之餘, 仲要俾佢當眾品評自己個胸, 我真係接受唔到, 所以幾好都唔會去, 其次出名係私人空間, 有朋友都幫襯過, 價錢比較貴, 同埋冇乜特別, 仲有間係bodi bra, 即係之前既心心, n年前已經覺得呢間野唔掂, 賣既bra洗兩洗會勁殘, 即係質料勁差, 但價錢又唔係平喎, 佢既cup數更加係好笑, 買開a或b去到係變左買c或d甚至乎係e, 之後上forum睇, 開始有好多人彈佢地既product好cheap, 仲有人話係觀塘街市見過一模一樣既bra, 只係佢地會釘上自己logo, 真係勁搵笨囉, 我仲買左幾張coupon, 之後全部用晒黎買褲仔, 佢既褲仔都係比起其他鋪頭貴, 但係冇計, 都要用埋佢架啦!
後來有一間又係突然好多人讚但未聽過, 就係GLC, 係百利樓上鋪, 主要來源係有一位新娘係ESD讚, 其後就多左人去買, 最緊要係唔貴吖嘛, 只係二百幾蚊, 同埋佢要預約, 每次只會接見你一位客人, 咁唔會出現尷尬場面, 咁我就打去預約了! 個女仔幾好禮貌, 同埋都幾後生, 上到去地方都幾大, 因為佢貨種唔多, bra只有幾款, nude bra都係兩三款, girdle只係得兩款添, 分別係尖d同圓d, 佢叫我兩個試晒比較下, 試左尖個個, 我覺得幾怪, 所以即刻除返落黎試圓個個, 都ok架, 但係...其實同我satami好似囉, 佢話想勁d既話, 好多人會裡面加nude bra, 咁佢又幫我試帶佢地既nude bra, 但我要除晒俾佢幫我帶, 都幾尷尬架, 但帶完之後, 真係有強勁既事業線出左黎, 不過我覺得好假喎, 識我既人都知我咩料架啦, 無端端點會有條咁深既事業線, 係人都知係假架啦, 同埋佢個nude bra賣$128, 但質料同我團購$38既係一模一樣, 一樣都係透點, 所以我話唔駛買nude bra喇, 自己都有!
個一刻其實我想連girdle都唔買就走, 但係會好樣衰, 同埋我有一邊胸係細d, 佢話可以幫我改少少, 就係咁...夾硬地幫襯左佢, 不過我本身有個satami, 冇理由買一樣size, 預左自己出年會瘦, 所以我買細左一個碼, 當迫自己減肥都好啦! 好啦, 咁網上見到d人話佢好好, 教人帶nude bra, 我就問佢其實nude bra點帶架, 佢答我: 到時你d化妝師會識幫你帶架喇! <--- 咁樣打發我, 真係有d嬲!!
佢話佢地既產品全部係自己廠造, 連nude bra都係, 但我見到佢個nude bra包裝其他鋪頭都有架喎, 仲要平佢地好多! 至於我對佢地既comment係...一般囉, 同去細鋪冇咩分別, 同樣既二百幾蚊我寧願去細鋪買出名既satami, nude bra更加唔駛係佢地度買, 我睇返esd個段野, 個女仔都唔知係咪佢d朋友黎既, 專登開個post話讚呢個girdle, 之後仲要有幾版既留言問佢拎資料, 怪不得咁多人幫襯佢, 連我都中埋招, 可能都有人覺得佢地好, 我唔係話佢地差, 只係佢地同細鋪買satami冇分別, 仲有你上得去就預左要幫襯, 如果唔係會超樣衰, 同埋佢地只係收cash, 我到而家都係有d後悔呀!
1 comment:
- HONEY BABY11 October 2011 at 17:02
要預約上去.. 仲要冇其他客.. 即係強迫你一定要幫佢買啦.. 唔買好難走得到 >_<ReplyDelete
我都上網見過呢間野. 之前心思思想去睇下架
不過諗諗下.. 如果上左去.. 想走都唔係咁容易 !!
同埋我覺得esdlife 有好多打手.. 好可能係間店既自己人來架 . 真係小心分清楚 !!
我去左金都2/f 大生阿婆買girdle.. 之前見blog 友話好.. 就去左買.
點知原來個個阿婆 係會 "屈" 人買佢地d BRA 架 (可惡) !!! 不過我最後都只係買左 SATAMI GIRDLE 就算 ^_^
[版主回覆10/12/2011 11:07:35]係呀, 真係好難走, 我咪中左招囉, 如果一個girdle都冇都可以上去買, 但我本身已經有個satami, 唉...好似焗買多個咁! 金都阿婆我聽過呀, d人話好惡, 又係咁搞你個胸, 佢地講得好恐怖架! >.<


text:
消化系統
消化系統係多細胞生物用來食嘢,消化嘢食,獲取能量同營養,排泄剩餘廢物嘅一組器官.佢嘅主要功能係攝取,消化,吸收,同化同排泄.其中有關排泄嘅部分,亦可以歸類到排泄系統(Excretory system)嘅一部分.
非人類動物消化系統[編輯]
動物嘅消化系統由構造嘅差異可以粗略分為囊狀消化系統同管狀消化系統.
囊狀消化系統具有囊狀嘅消化腔.好似水螅,水母,海葵等水生生物,大都係用消化腔開口嘅觸手捉獵物食,而消化完嘅殘渣亦由同一開口排出.
管狀消化系統就擁有消化道,呈管狀構造,有口腔同肛門兩個口.好似蚯蚓,螳螂,雀同埋人類都歸呢一類.
人類消化系統[編輯]
人體嘅消化系統主要由消化道同消化腺組成.
- 一個正常男性成人嘅消化道長大概6.5米,由上消化道同下消化道組成.
- 消化道係一條連接口腔同肛門嘅管道,由好多負責處理嘢食嘅構造組成.
- 消化腺可以分泌消化液去消化嘢食.
上消化道[編輯]
下消化道[編輯]
下消化道包括腸同肛門.
消化腺[編輯]
消化腺又分為小消化腺同大消化腺兩種.
- 小消化腺係分佈消化管各部分管壁內嘅小腺體,呢類腺體數量好多,包括胃腺,腸腺等.
- 大消化腺位於消化道外,佢哋主要通過導管將分泌物排入消化道內,主要有:三對唾液腺(腮腺,下頜下腺,舌下腺),肝臟同胰臟.


text:
喺教堂附近,有一間類似大牌檔嘅菜館,叫做「川香居」,間菜館將個爐擺喺間餔頭嘅出面嚟炒菜.
我同班同學,一到小息就拿拿聲走去圍住個爐,嗰個師傅最鬼拿手就係炒「干炒牛河」.首先起好個油鍋,將啲油燒到起晒白煙,然後將啲河粉倒落個鍋度,隨即用個鍋將啲河粉拋十幾下,佢拋上,我哋個頭跟住上;佢拋落個陣時,我哋個頭跟住佢落.佢越拋越快,結果我哋個頭亦越搖越急,搖到暈頭轉向,差啲轆落地下.佢跟住落洋葱加埋淹製過嘅牛肉,再加埋老抽,拋多十吓八吓.我哋個個好似啲土撥鼠咁,將個鼻向住個天係咁索.係咁索,雖然得過索字,但係已經好滿足.一碟香噴噴嘅干炒牛河瞬即呈現眼前,個啲香味到依家重記得,我哋啲口水流到件衫濕埋.重記得老師問我有乜野志願嘅時侯,我毫不猶疑咁話食「干炒牛河」.所以有時做老師都好鬼無奈,尤其係對住一啲無厘頭,拾下拾下嘅小朋友.話佢又唔係,唔話佢又唔係,你話點解救喇!老師聽完我的志願後,都冇咁好氣,費事啋我,個心諗呢條靚仔冇得救,搖搖頭就行咗去.
讀完小學三年級後,新嘅校舍經已起好.係喺錦田高埔村附近嘅山腳,環境清幽,設備都唔錯,喺我哋嚟講,重好先進添,有吊喺天花嘅電風扇,窗口又有百頁窗.
我哋呢班鄉下仔真係大開眼界.個個圍埋喺度研究個百頁窗,你又拉吓,我又擰吓,唔知幾鬼過引.所謂樂極就會生悲,通常呢個時候就會出事.你掙住拉,我又掙住拉,結果成幅窗簾跌鬼咗落嚟,呢次大獲囉.所有有份整冧幅百頁窗嘅書友仔都要受罰.我哋嗰陣時冇依家啲小朋友咁幸福.莫講話體罰,話多兩句都分分鐘犯法,俾人告上法庭.加上依家啲靚仔唔知幾醒,郁吓就識得報警.
我有個同事,有日臨出門口個陣時,叫個仔唔好再打遊戲機,快啲溫書,點知個仔啋佢都傻,繼續打機,我同事個老公水都滾埋,醒咗個衰仔一巴.然後揸車出門口,行咗唔夠5分鐘,就俾架警車截停, 「乜事呀?呀蛇,我冇衝燈又冇超速喎!」「我依家冇話你衝燈同埋超速,不過你個仔報警話你虐兒,唔好講咁多,跟我番差舘先講.」你話死未!
講番百頁窗單野先.校長借呢件事係早會向所有同學宣佈.四年級有幾個同學唔守規矩,整爛公物.跟住讀咗幾個同學嘅名出嚟,最後喧佈要寄小過.重要打手掌.呢種處罰方式喺個陣時係好正常,但喺依家嘅角度嚟睇,校長肯定揹鍋, 分分鐘俾人炳到飛起.講真吖,就算咁樣罰法,對我哋嚟講,都唔係好有阻嚇作用.
過咗唔夠一個月,我哋呢班馬騮已經將校長嘅訓話忘記得一乾二淨.有日玩到冇野好玩,就由一張枱跳到第二張枱,有啲就連跳幾張.呢次我都有跳,開頭跳一張枱無啲難度,諗住蘇吓哥厘,直接跳到第三張枱,點知呢次就賴野喇.由於落枱嘅位置早咗,結果右腳膝頭對落上五吋下五吋嘅位置,直擦落張枱邊,跟住撻咗落地下,個頭重砍落張椅度,摩吓個頭,好彩冇穿到,但已經撞到滿天星斗,重屈親條頸添,最慘就係隻右腳,痛到我阿媽都唔認得.啲血喺個傷口度不斷流落隻祙度,成隻祙索滿晒血.我坐咗喺地下,痛到典床典蓆之際,突然聽到砰一聲.乜野聲呢?,吓?有人跳爛咗張枱?呢次大鑊喇.跟住見到老師走過嚟,叫晒所有同學出操場,雖然我痛到飛起,但都立即企起身,忍痛行去操場.好彩個陣時係秋天,有條長褲摭住,睇唔到啲血,如果唔係就認真麻煩喇.老師問邊個跳爛張枱嘅,跟住個個同學嘅目光都移到個位同學度, 就係咁,佢俾我哋嘅目光出買咗.個陣時我真係痛到眼淚水都標埋,成個人喺度打冷震,個種痛楚,我都唔知點形容.我咬實牙根,都唔知老師講乜野同埋講咗幾耐,差啲頂唔住嘅時候,好彩就聽到老師話解散.番到屋企都唔敢同老豆講,佢問我點解面青青,我話冷親唔舒服.
第日番學,校長行入班房,二話不說,就喺黑板上面寫咗五個大字「知恥近乎勇」跟住同我哋講, 「你哋雖然係全校最頑劣嘅學生,但你哋千祈唔好俾人睇低.唔好再咁百厭喇,要愛護公物.同埋俾心機讀書.」何校長係我到現在為止其中一個最專敬嘅人.佢冇粗聲粗氣咁鬧我哋,佢只係用好溫和嘅語氣教導我哋.但我喺幾年前聽到一個令人傷感嘅消息,何校長俾人扑頭打劫,昏迷咗成2年,然後蒙主寵召.好人真係會有好報? 喺現實嘅生活上,往往令人沮喪.
所謂死性不改,過咗唔夠2個月,班書友仔又試玩到顛晒,最後攪到玻璃窗都打爛埋.唔知點解,其他班嘅同學好似唔識整爛野,總之有乜衰野就一定有我哋份. 何校長入到班房,同樣喺黑板上面寫咗五個大字「知恥近乎勇」校長呢次冇再講野就行咗去,我哋個陣時反而有少少內咎.過咗好奈大家都冇出過聲.
講番我讀緊四年班嘅時候,我天未光就出門口.我去搵個死黨,陪佢去派報紙.我冇人工收架噃,不過覺得好好玩, 加上嗰個係我嘅死黨,無得計喇.我個死黨揸住架單車,我就坐車尾.首先我哋去報紙檔攞報紙.個陣時有四組人負責派報紙,個班友趁住報紙婆忙緊執報紙嘅時候,偷錢兜啲錢.所以個櫃桶底係好緊要嘅,千祈唔好俾佢穿,唔係就揾咁多冇咁多.
報紙婆起初都好奇怪,生意咁好都冇錢賺.佢都算後知後覺,以後就金精火眼咁及住個錢兜.班友仔從此冇啖好食.我個死黨就唔同喇,高章得多,大雞唔食細米,佢唔會學班友咁去偷啲濕濕碎嘅錢.佢每次攞多成二十份報紙,然後就派俾啲訂戶,錢就自已袋,唔知幾和味.報紙婆點都諗唔到,原來及住個錢兜都重係會出事嘅.
跟住我哋就去派報紙.
起初佢自己一個人嘅時候,就自己踩,自己派,但我跟咗佢一齊派嘅時候,佢就坐喺單車前面,我就坐喺後面個位度.佢鬼咁精,棟高隻腳,我就喺後面伸對腳去前面踩,佢話好過引,好似揸電單車咁,重猛咁催我踩快啲,俾佢吹脹.我就慘啦,屈住對腳嚟踩,唔知幾鬼咁辛苦.我哋派完報紙就去整番碗大湧,即係大嘅雲吞麪,加埋紅荳冰,喺當時嚟講,簡直係富豪享受.我個死黨大把水,當然係佢做老細喇.我哋跟住去附近嘅樂園冰室打老虎機,有時嬴錢,不過多數都係輸,無乜所謂,因為啲錢都係報紙婆嘅.
光陰荏苒,到咗5年級個陣時,學校好緊張,因為要為我哋編定課程,準備升中試.我哋個陣時已經要番全日學,由朝早8點到黃昏6點,晏晝唔可以番屋企食飯,只可以托細佬妹帶飯或者參加食由教會資助嘅「營養餐」,5毫子1餐.講起果啲「營養餐」,我嘅胃口即時消失.尤其係咸魚撈飯,啲飯好似粥咁,加埋啲有陣味嘅咸魚.似粥非粥,似飯非飯,非常難哽.第一啖都勉強塞落去,第二啖已經有反胃嘅感覺.我咁鬼餓都塞唔落,可想而知啲野幾難頂.好彩我個死黨即係一齊派報紙嘅朋友,佢細佬每日都帶飯俾佢食.佢分一半俾我,認真唔話得.有啲同學見到,梗係唔執輸啦,走埋嚟分埋一份,我個同學好大方,來者不拒,最後我哋只得番一兩啖飯食,你話夠唔夠啦,總之一句講晒,好慘!
個陣時讀書同依家完全唔同.體罰係好正常嘅.我哋每日都俾老師打手板,簡直係家常便飯.我哋有個好嘅方法,任你橫打,惦打,點樣打都唔怕痛.我哋喺附近啲農田偷啲薑,
打之前喺隻手掌度卒番一兩分鐘,老師打都飛起都唔會有反應.啲老師以為我哋奀皮,打極都唔痛,查實我吔IQ高啫.
個陣時棌用嘅係填鴨式教育,即係不停咁做功課同埋雜作.一日做十本八本.重記得大部份係由朗文出品.我哋做到好似機械人咁,日日係咁做.真係日子有功,我哋睇頭己經知到尾.尤其係英文嘅前置詞,所以我認為做隻鴨俾人填都冇壞.
時間過得好快,眨吓眼升中試就到臨.我哋喺附近嘅蒙養小學個度考試.其中一位老師有份監考,咁就出事啦.我哋考英文科嘅時候,個個都做得好快.一個鐘頭嘅試卷,我哋平均十五分鐘就做好.跟住就係度印印腳等收卷.之後俾老師炳到飛起,教訓一輪,重話驕兵必敗.
好不容易等到升中試放榜.成績刋登喺報紙度,自已去睇.考生編號有六個位,成張報紙印到滿晒號碼,對到眼都濕埋.當發現自已個號碼時,好似中咗六合彩咁開心.結果令好多老師都跌晒眼鏡,原來我哋啲成績係喺有史以來最好嘅.三十幾人考升中試,二十個獲派位.之前最叻都係得二個派到位喳.我哋英文科最好,攞到一級同埋二級嘅同學,數數埋埋有十幾個.有二個考到香港華仁,一個考到聖保羅男女中學.唔好忘記,嗰陣時係一九七零年,只要你成績好,邊一區嘅學校你都可以揀.其他嘅同學派到嘅學校,喺新界都有啲名望.一班咁頑劣嘅學生,居然可以成為其他同學嘅榜樣,你話係咪出人意表呢?其實老師嘅功勞最大,我在此要表揚當時有份教過我嘅老師.
最後我相信大家都有興趣想知道我讀邊間小學?我呢間小學而家喺新界都有啲名架,就係聖約瑟小學.我靜雞雞話你知,而家靈實醫院嘅行政總裁都係喺呢間小學畢業架.而莫文蔚嘅父親亦曾經喺度做過校長.


text:
今日講下d輕鬆而有趣既野先:)
外國人既頭髮顏色有好多種.英國人統治好多地,有好多值民地唔同種族既人居住,所以有好多mixed races喺到架.就係呢d咁既DNA,令頭髮有好多唔同顏色
先講講有咩色先:)
ginger/ red, 紅頭髮,紅頭髮既人相比起其他髮色既人少...喺英國如果有紅頭髮既,會畀人取笑架(真係好慘...不過好似係傳統嚟既...而個年代會好d,有d紅頭髮既人仲會囉自己既髮色嚟講笑呢!)...唔知你有無睇 harry potter啦,裡面既ron咪係紅頭髮架囉,所以咪成日畀人笑!
auburn-dark red 個人嚟講,覺得呢種色好靚,黑中帶紅,紅中帶黑! 好多叱到既人都鐘意dark hair架,覺得sexy d囉
blonde 金髮. 通常金髮既人都會被取笑無腦...又係地道笑話嚟架
mouse brown 啡色頭髮,無咩特別既啡色
brunette- brown 啡中帶少紅
black 唔只國人,有d外人都係黑色頭髮架
dark blonde 深色少少既金髮,通常髮根部位會深色d,較啡
ash blonde 好金既金髮,金到好似白色咁
chestnut 粟子啡
grey/ silver hair 中國人所講既白頭髮
仲有少少野想講...外國人既頭髮係會隨住年紀而變色架
多數bb出世時都係金髮,到佢地大大下,有d唔會變,有d會變深色
我有兩個姑9有都兩個女一個仔
一個既三個小朋友都係金髮,大個而家1x數,頭髮先開始啡少少
另一個姑9既一仔一女都係金髮,另一個女係啡髮
大女出世時係啡髮,但到一歲左右突然變金(我姑9忍唔住剪晒啡色嗰堆髮尾)
二女出世就金髮,幾個月後就變啡
我大9細時係金中帶紅既,大個咗就變咗金啡
我老公細個時係ash blonde,超級金架,但係1x歲時就變深咗->mouse brown
下次我會講眼睛顏色:)


text:
Oiyee Au YeungShared publicly -
Translate
N班學年終結
唔經唔覺咁就完咗一個學年喇 失禮地 蛇仔明係用咗一個學年去適應返學 9月開學喊 10月開始唔喊 但就唔太enjoy 返學 每朝都講價 每個星期日晚就話唔返學 又絕少提及學校的事 一路半推半就咁返學 到細細出咗世情況又差咗 蛇仔媽每朝都戰戰兢兢咁 衰在蛇仔明唔係大吵大鬧 係含住胞眼淚咁 真係我見猶憐 捨不得鬧 最差嘅時候 試過係就算放咗學返到屋企 蛇仔明完全沒精打采 攤軟地訓在地上 玩具唔玩 完全係抑鬱mode 到臨訓前又含住胞眼淚同蛇仔媽講 "媽咪我唔鍾意返學, 你唔好送我返學啦" 唉 蛇仔媽之前真係頭痕又沮...
唔經唔覺咁就完咗一個學年喇 失禮地 蛇仔明係用咗一個學年去適應返學 9月開學喊 10月開始唔喊 但就唔太enjoy 返學 每朝都講價 每個星期日晚就話唔返學 又絕少提及學校的事 一路半推半就咁返學 到細細出咗世情況又差咗 蛇仔媽每朝都戰戰兢兢咁 衰在蛇仔明唔係大吵大鬧 係含住胞眼淚咁 真係我見猶憐 捨不得鬧 最差嘅時候 試過係就算放咗學返到屋企 蛇仔明完全沒精打采 攤軟地訓在地上 玩具唔玩 完全係抑鬱mode 到臨訓前又含住胞眼淚同蛇仔媽講 "媽咪我唔鍾意返學, 你唔好送我返學啦" 唉 蛇仔媽之前真係頭痕又沮...
唔經唔覺咁就完咗一個學年喇 失禮地 蛇仔明係用咗一個學年去適應返學 9月開學喊 10月開始唔喊 但就唔太enjoy 返學 每朝都講價 每個星期日晚就話唔返學 又絕少提及學校的事 一路半推半就咁返學 到細細出咗世情況又差咗 蛇仔媽每朝都戰戰兢兢咁 衰在蛇仔明唔係大吵大鬧 係含住胞眼淚咁 真係我見猶憐 捨不得鬧 最差嘅時候 試過係就算放咗學返到屋企 蛇仔明完全沒精打采 攤軟地訓在地上 玩具唔玩 完全係抑鬱mode 到臨訓前又含住胞眼淚...
1
Add a comment...


text:
2007年4月3日 星期二
20070402
下午我買左個面包諗住下午四點鐘食,因為約左教練晚七點,所以想食少少野先.到六點梗係急急腳咁走啦,打Pong原來佢已經同佢兩個健身朋友一齊行緊去火車站啦,嘩!洗唔洗咁快呀??
去到健身中心我換好衫之後就去搵人幫我叫教練出黎,因為今日下午Pong叫我打去Confirm一下個教練下邊個,所以我知佢叫咩名,我坐係度等A教練出黎,等左一陣見到佢啦,跟住A教練又叫B人出黎同我講左兩句,B人又叫返A教練喎,最終因為傳遞訊息方面出左少少問題由C教練教我,真係慘,兜左咁大個圈.
等緊C教練時候B人叫左D教練敎下我用個跑步機,佢話可以一路跑一路等唔洗浪費時間喎.跑緊嘅同時,係門口見到兩條著住交叉吊帶背心化晒妝嘅女行緊入黎係我左手邊,佢地周不時都大聲哈哈笑,大佬呀你要人留意你咪出聲囉,佢地嘅笑聲真係好煩.
其實我都唔知佢地係黎做運動定係想溝教練,洗唔洗化得咁行呀,做Show咩??教練終於都到啦,佢教我用器械時嘅姿勢,器械點用,初初覺得好難做,因為成日都要挺胸收腹,做做下開始覺得有少少唔協調,而且個教練話我太耐無用運動,其實知點做但控制唔到D肌肉去做喎,好快就過左一個鐘啦,沖完涼我就打比Pong,嘩!佢已經搞掂係樓下等緊我啦,佢話第一次都搞到手痛腳痛啦,但我一D事都無,然後我梗係篤一佢隻啦,我地經過M記.........好肚餓呀,又唔食得野住,要等一個鐘,等到一個鐘都十點幾十一點啦,點食呀,為有忍,幾辛苦都要忍,不過真係好辛苦,每次係旺角我都要食十蚊四包撈撈,但以家係旺角都唔食得,所以我決定下次做之前一定要食還左個心願先,之後再去受死,結果返到屋企我就飲都一碗湯.
張貼者: 火火妹 ヨキです♪♬ 於 12:54
標籤: 火の生活
訂閱: 張貼留言 (Atom)


text:
仲係等緊Midby出世的一天
今日我刻意訓到好遲先起身.起身食左個即沖既麥皮就算, 上一陣網, 聽兩個電話, 分別係爸爸同媽媽打來, 都係問同一個問題...唉! 我最衰就係生成有壞脾氣, 亞媽打左兩次來, 我叫佢唔好再打電話來...我都唔係好記得佢話擔心d咩喇, 好似話聽我講Midby仔塊面對唔o岩, 佢擔心唔知咩野...
lunch之後同左工人去agent度law番佢既ID, contract, passport, etc 去埋護協買左5-6包yogurt, 之後行左一陣就同工人姐姐坐701番屋企, 而我就甩難了.我得到Midby爸既同意, 可以去接佢放工.
去接佢放工真係有幾大好處: 1) Midby爸又開心, 有我去接佢; 2) 我可以行多d, 行下樓梯, 對子宮頸開有幫助; 3) 唔洗o係屋企冇野做, 亂諗野, 時間好快過; 4) o係坐月之前行番夠皮, 止下渴都好.
我出左街之後唔洗成日對住工人, 個mood 真係好好多, 又唔洗成日諗Midby仔幾時出世.
我同Midby爸講, 心底裡好想食佢公司o個間面鋪多一次先生bb, 同埋都想食埋罐salmon, 比Midby夠哂DHA先.都唔知係唔係Midby咁有性, 想媽媽做哂呢d野先出來呢?
今晚番到屋企已經飽飽, 點知姐姐仲比左成大碗既腐竹糖水我飲.我驚甜, 甜會太長胎...(我真係好自私).
夜晚開始又有宮縮, 11點幾時開始有d 宮縮比較強, 有小小咁多痛既唔舒服感覺, 唉...呢d false alarm 已經見怪不怪, 番房同Midby仔傾下計好過.結果我同Midby爸都同左Midby傾左一陣, 令佢明白我地諗咩.
時間一日一日過, Dr Wong 復活節要放假, 佢冇同我講係唔係有另一位醫生接手, 不過佢當然好想我快d 生啦, 佢初時比左個時間我, 就係呢個星期日, 待番3日乍...好驚, 我唔知點, 同時間比賽緊咁.
其實相差預產期仲有成1個星期, 點解我咁緊張呢? 神呀! 可唔可以讓我成熟點, 有足夠的能量和勇氣去面對困難和挑戰?


text:
2016年8月29日星期一
畫圖建屋
因為佢唔可以自出自入,有時佢要在外等一段時間才等到我開門俾佢.
作為貓家長,天氣熱我怕佢曬親,落雨我怕佢濕身,天冷我怕佢冷親,風大我又驚佢吹親.
有時佢玩到半夜,又要响外面露宿,我又會擔心,有咗呢個落腳點,我會叫做放心啲.
本來我諗住買現成嘅,王子覺得呢個工程好容易,話不如自己diy,反正我家有工作室同合適嘅工具,亦有足夠嘅二手材料,而且自己做嘅,可以用上更好嘅材料,加強貓屋嘅舒適度.
我將我嘅要求同王子講好,佢就開始畫圖,正式開工.
工程已經進行得如火如荼,等佢完成後,再同大家分享王子嘅大作.
22 則留言:
期待王子嘅五星級的家 ^^回覆刪除
睇個圖,你個要求唔係好高佐喎.仲以為你要間睡公主城堡.回覆刪除回覆
德國人特性嘛,第一同第二個要求係實用,第三個要求係超實用,我嘅要求係個內涵呀刪除
- 回覆
佢好鍾意做呢啲嘢刪除
度身訂造,三色貓有福氣呀回覆刪除回覆
真係度身訂造㗎,王子仲幫佢考慮咗好多因素刪除
期待三色貓既私家屋. :)回覆刪除
你太寵牠了,而家你就話做間房外屋俾佢,如果有日佢結埋婚,咁你咪要送層樓……嘻嘻!回覆刪除回覆
真幸福的三色貓.回覆刪除
又係個句,三色貓好好命呀,哈哈哈!回覆刪除回覆
唔駛做,已經有磚頭揸手刪除
王子好叻,好想睇下個製成品回覆刪除回覆
我都想快啲見到,入秋後希望搞掂刪除
期待王子為三色貓做的製成品呢回覆刪除回覆
入秋後希望三色貓可以開始用,遲啲天氣會開始涼啦刪除


text:
2016年1月19日星期二
Vienna Coffee Festival
好多好多人.
Latte Art啱啱表演完咗
有啲檔口有試飲,有啲係要錢.
發現呢檔係試飲
都有半杯咁多㗎.
呢檔試咗黃姜粉latte. 好似飲冇落鹽嘅西湯咁.麻麻.
上一層,呢檔太多人圍,唔知佢噏乜.
準備開talk.
再上一層,除咗咖啡,仲有其他嘢賣.
仲有live音樂
近入口位置有咖啡嘅麻包袋製嘅衣物賣.
紀念品
咖啡啤酒
九唔搭八.
30 則留言:
咖啡啤酒我飲過!回覆刪除
我多數飲black coffee, 其他口味唔多啱!回覆
呢個冇試飲,唔知係乜味.刪除
黃薑粉你應該多食, 對你d老人痴呆有效架XXD回覆刪除
有間德國手工啤, 分1~7號, 唔同味, 3號係冇酒精啤,有d就好重麥味 ,都幾得意.回覆
飲咗即刻記得毛豆係邊位啦.刪除
見識少唔知有分1~7號
我覺得維也納咖啡好飲~回覆刪除回覆
我唔太好咖啡.唔識分.刪除
咖啡啤酒, 會唔會似 Bailey's?回覆刪除回覆
呢個冇試飲,唔知係乜味.刪除
我對咖啡反應好怪,飲咗唔提神開會照瞓覺,最衰係利尿,攪到我腎虛成日去厠所.有免費都冇福消受呢!只好似先人食香咁聞吓啲濃郁嘅咖啡香味.哈哈!回覆刪除回覆
咖啡我唔太好,飲咗會瞓唔到.刪除
榴槤我先係先人食香咁聞吓,但唔食.
啤酒廠度搞Coffee Festival,好crossover 喎回覆刪除回覆
呢個場佢係租卑人搞分唇㗎.刪除
好似冇乜嘢睇,但係個場地幾型喎回覆刪除回覆
唔多嘢睇,只係見識吓咁囉.刪除
咖啡啤酒 quite special.回覆刪除
鬼佬攪大型節目,碓有一手. 唔明咖啡同啤酒會走埋一齊! 一個飲完提神, 一個飲完眼瞓 :)回覆刪除回覆
咁咪好囉,中和咗.刪除
黃姜粉好有益㗎,應該用它來煮食,唔熱,係個顏色黃,自己食唔緊要啦回覆刪除回覆
黃姜粉我要黃色時先落㗎.刪除
你可以自己買罐啤酒,溝啲咖啡落去,咪變咗咖啡啤酒囉 :p回覆刪除
麻包袋製嘅衣物,香港人會話大吉利是 :p回覆
係咪真係咁溝㗎?飲咗肚痛賴你.刪除
麻衣...kakaka
咖啡啤酒響袋鼠國應該有市場,呢度酒鬼多,連牛油果都有人用來整啤酒.回覆刪除回覆
牛油果啤酒你有冇飲過?係乜味嘅呢?刪除
九唔搭八.o個張相我覺得好睇囉,尾四個張睇唔清呀.回覆刪除回覆
尾四個張老人家手震.請見諒.刪除
九唔搭八<-- 笑左 ,wakaka~~~回覆刪除
我自去完牙買加才開始飲咖啡,以前基本上完全唔飲的.回覆
但係HK飲唔飲到牙買加咖啡?刪除
無咖啡豆派㗎?回覆刪除


text:
今日(香港時間噚日)天氣好,咁又去Altaussee鹽礦附近嘅Blaa Alm行吓. 未入Blaa Alm,係呢個滑雪場. 大家見嘅只係初雪,仲未有人嚟滑雪,吊車都未開.
2014年10月26日星期日
Blaa Alm
今日(香港時間噚日)天氣好,咁又去Altaussee鹽礦附近嘅Blaa Alm行吓. 未入Blaa Alm,係呢個滑雪場. 大家見嘅只係初雪,仲未有人嚟滑雪,吊車都未開.
58 則留言:
傳說中嘅仙境(最尾幅相),好嚮往呀!回覆刪除
碟上右上角好似山竹牛肉.
可以減量咁好,錢有冇得減架?喺美國啲餐廳嘅正常份量係我嘅double,所以,鬼鬼size 都係我嘅 double 以上.回覆
右上角係濕水麵包糰.刪除
錢有減,但係佢冇單,一個total數,唔知減咗幾多.
鬼鬼size未必係double o既..heehee.
湖中倒影超级靓靓……回覆刪除
係咪係森林起間行宮呀XXD回覆刪除
最快就講雪喇?極度不盼望.回覆刪除
咦! 王子減產了!回覆刪除
有大project唔日日出blog, 王子唔好咁博呀 XD回覆刪除回覆
咁多雪喇!又咁好天添…回覆刪除回覆
山區呢個時候有雪架喇刪除
個大project要攪幾耐?回覆刪除回覆
都幾耐架. 但係大家好快知係乜大project刪除
多D雪會靚D!回覆刪除
咁有機會影下鄉下地方來看看^^回覆刪除
咁靚嘅地方有大project,可以時時去真係唔錯 ^^回覆刪除
咁快落雪啦?幾多度凍唔凍呀?回覆刪除回覆
around 5C,唔凍架.刪除
如果有戴太陽眼鏡, 小心變左 Batman ^^回覆刪除回覆
係喎,我冇準備太陽眼鏡刪除
咁快有雪睇.回覆刪除
碟嘅右上角係咪肉丸嚟架, 成個乒乓波咁大咁.回覆
右上角係濕水麵包糰.刪除
湖光山色,美不勝收回覆刪除
Altaussee湖好靚呀,近呢兩年好多人去奧地利滑雪,D滑雪團,團團都爆呀!回覆刪除回覆
初雪好靚,Aussee都好靚好浪漫呀回覆刪除回覆
我4号返香港啦…衣家係Bratislava,哈…回覆刪除回覆
落埋雪, 好有童話味道~~回覆刪除


text:
其實今日我哋仲要上堂呀,所以我哋放學之後,喺火車站匆匆忙忙咁食咗啲嘢就搭火車上廣州.原來而家可以喺MTR度買飛添傢!真係大鄉里呀!不過車費比較貴,成$190,所以大部份同學都搭直通巴士,而我因為一早join咗miss同埋另外兩位同學,所以搭火車o既只有4個人!
去到廣州,Miss個同學楂咗車嚟接我哋,先食咗飯再返酒店.但其他同學呢就直接去酒店check-in 先,因為直通車的站口就係喺酒店出面,所以佢哋攞咗房先,再去酒樓度join返我哋.當佢哋嚟度都不知幾興奮話間酒店好靚,啲房好正咁!令到我都有啲心急添!但都要食埋餐飯先得呀!
大鄉里又嚟嘞!估唔到會咁衛生喎,仲以為會好求其污糟添!
嗰煲蟹粥係Miss勁推介.真係幾好食!
另外仲有炒米粉 (好好食,order兩次都清哂,仲要係影唔切相!),魚香炒菜 (都係好食,都係影唔切相!)炒螺,鵝腸等等,總之食到好飽啦!但餐飯食咗3個幾鐘呀!我哋9點幾到廣州,將近1點先走,真係耐過去飲呀!
我哋食完飯就分批返酒店嘞!我哋入住o既係東方賓館,真係好似其他同學咁講,呢度真係好靚呀,我哋仲喺呢度影咗好多跳咷相添呀!
我自己同另外兩位同學瞓一間房.之後同另一位同學傾計,傾到成3點幾先瞓,聽日仲要約咗Miss 9點鐘飲早茶,即係要7點幾起身.弊!唔知起唔起到身添!


text:
係開始今日嘅主題之前,筆者想講兩件事.如果有睇開環球一刻嘅讀者都應該會覺得好奇怪,點解今次環球一刻會用「口語」寫呢?其實個答案好簡單,「粵語入文」.好多人覺得口語化係唔正規,筆者之前都覺得係.覺得寫作用北方白話文書寫比較容易.其實粵語都有自己嘅白話文,自己嘅書寫系統,如果老一輩嘅人應該聽過許冠傑嘅歌,其中好大部份歌詞都係用粵語嚟寫嘅.而著名填詞人黃霑都有用粵語寫過《不文集》同《香港仔手記》.所以,筆者都嘗試以「粵語入文」.第二件事呢,就係小弟係今個星期登咗出嚟嘅還債文《阿俊遊記:金碧輝煌Donald Trump下的貧窮世界》入面嘅抽水嗰一段,「抽水:同美國好唔同,香港政府對無家可歸者十分友好,尤其是喺燈柱下面住嘅,因為佢哋可以用燈柱為地址登記成為選民.美國政府需要多多學習.」,小弟都有留意BAYGAZINE嘅facebook page發現有讀者不滿小弟呢個言論.其實小弟係希望以一個抽水嘅方法去表達香港選舉條例嘅荒謬,而唔係真係認為香港政府對待無家可歸者比美國政府好.小弟會因為呢件事反省自己嘅寫文手法,亦都就此對引來不必要嘅誤會道歉.
好啦,正式開始今日嘅題目.今個星期都發生好多事,可能大家都覺得我會講泰國嘅爆炸案又或者北韓同南韓嘅交火,不過筆者今日想講嘅一個比較上輕鬆嘅題目,就係「奪寶奇兵」.當然啦,並唔係真係好似電影入邊嘅奪寶奇兵咁離奇有打打殺殺,只係同奪寶奇兵入邊嘅橋段十分相似.有兩個男人聲稱自己知道納粹時期嘅一架火車嘅位置.依家火車有咩特別呢,就係佢入面充滿着寶藏,有寶石,名畫同金.而呢批寶藏,相信就係第二次世界大戰後期蘇聯軍隊跨過緊納粹德國東邊邊境之時失蹤左嘅一批寶藏.之前,一直相信呢批寶藏收藏係一個而家已經係屬於波蘭嘅城市Wroclaw入面.自稱搵到呢個寶藏嘅兩個男人,一個係德國人,另外一個就係波蘭人.根據一間波蘭嘅律師樓講,呢兩個男人要得到寶藏價值總和嘅10%先會公開呢個寶藏嘅所在地.英國獨立報引述一個波蘭網站嘅報道,依家火車好有可能有五百尺長收藏左300噸黃金,並且隱藏係一條隧道入面.
當地嘅人無論係報紙定係政府都對呢件事十分關注,當地嘅官員表示律師,軍隊,警察,甚至乎消防人員我對呢件事十分關注,並且會處理件事.因為佢地擔心依家火車好可能裝備住炸藥,都擔心係地底入面會有有毒氣體.
坊間都相信納粹德軍係以前世界大戰後期,因為唔希望財產落入蘇聯手中而將大批黃金運返去德國本土,有部份運唔走嘅黃金亦都收藏起嚟.而今次聲稱搵到嘅寶藏,都有唔少人認為係收埋係納粹德軍興建嘅地下隧道,納粹德軍稱呼呢個興建項目為「巨大」.係過去幾十年,都有唔少探險者希望搵到呢批寶藏嘅下落,不過都失望而歸.唔知今次又係咪真係搵到呢批寶藏呢?


text:
Photo Vis Daily Mail
筆者今個星期原先想講「中共不應大搞閱兵」,不過發現一個更有意義嘅題目,就係「敘利亞難民擁往歐洲」.繼續以環球一刻嘅一貫嘅作風,講下題外話先.中華人民共和國大搞閱兵,不過貌似無咩邊個show佢,就連金仔都唔出席,真係顏面何存 ? 拍套『開羅宣言』又俾人笑到面都黃.其實抗日嗰個係中華民國國民黨,宜家大大個國民黨中華民國政權仲係台灣,竊國共匪竟然高呼自己抗戰勝利又點會唔笑大人個口吖!最大鑊係將蔣委員長認錯左係毛主席,唔通真係巫啟賢上身? 話說回來,如果無中共大搞一番,好多抗日嘅歷史真相就唔會出現係我地面前,今次真係要多謝中共為我地上左一堂寶貴嘅通識課,所以小弟最後都認為「中共應大搞閱兵」!
筆者唔以中共閱兵為主題,主要係因為中共呢啲國際笑話實在不需多講.筆者寫環球一刻主要係希望能夠寫一啲大家未必會去留意,但係又有意義嘅國際新聞.今日嘅主題就係「敘利亞難民擁往歐洲」,其實敘利亞(巴基斯坦同阿富汗都有唔少難民)難民逃難到歐洲已經唔係今日之事.敘利亞內戰已經長達四年有多,飽受戰火摧殘嘅民眾,面對家園被毀,唯有離開自己嘅家鄉,逃難到歐洲.不過,過多嘅難民實在令好多歐洲國家承受唔到,難民營已經容納唔到咁多人.匈牙利就係其中一個受到嚴重影響嘅國家,跟據匈牙利政府所講,匈牙利上一個星期每日有1500個難民進入國境,今個星期嘅高峰期已經去到3200人,足足多左一倍.亦都有報道指,單日已經差唔多有700名兒童獨自逃離到匈牙利邊境.難民營入面嘅治安問題十分嚴重,26號難民營就曾經爆發一場短暫暴動.匈牙利政府係同塞爾維亞接壤嘅邊境設置鐵絲路障希望能夠減慢難民嘅速度,不過好快難民就已經搵到缺口通過.其中有一幕十分痛心嘅畫面就係一個細路女同屋企人爬過路障時,頭髮俾啲鐵絲卡住而痛哭.根據一位難民所講,佢地由進入土耳其,去到希臘,再上塞爾維亞,經匈牙利希望去一啲更富裕嘅地方申請政治庇護,例如德國,甚至英國.
其實走難嚟到歐洲嘅有窮人,都有啲高收入嘅人仕,佢地就希望一進入匈牙利邊境搭架的士去到其他國家(主要係德國),因為佢地覺得咁樣無咁易俾匈牙利警方捉到,又好方便咁走到去目的地.雖然使費好高,但係為左更好嘅生活,多多錢都願意使.
處理難民已經係歐洲諸國非常嚴峻嘅政治考驗,好似德國琴日有一啲極右人士向難民營投放汽油彈,而德國東部城市Parchim,警方逮捕兩名持刀闖入一座難民庇護所的醉酒男子.德國總理亦都公開表示「對仇外零容忍」,希望互相尊重.
中東嘅戰爭無日無之,只會引發更多難民逃離家園.好多國家都嘗試調解敘利亞嘅內戰,但係都唔成功,加上ISIS已經有參於當地嘅軍事行動,令到局勢更加複雜,睇嚟都好難解決當地嘅內戰問題.
收定唔收,將會係更多歐洲國家要面對嘅問題.


text:
2016.02.16
新年了! 祝大家新年快樂! 身體健康! 心想事成!
年廿七
話說我年廿七已經收左爐
不過一樣好忙 因為劉BB 病左呀! 嗚嗚...
雖然佢偶然都會病下 但從未試過病到無胃口...
今次係第一次.. 病到正餐唔食... 包包唔食... 奶奶唔飲...
連最愛的星星餅都唔食啊!!
半夜一定喊醒幾次 所以我地都無覺好訓
每次都一定係喊住訓...
想帶佢去睇醫生 周圍都爆晒...
終於有個醫生有得睇... 不過食完D 藥都無好轉
年廿八
之前一早已經收拾好了! 去街市買埋年花 擺好全盒 入好利是就已經準備好過年
仲偷到時間去買電話... 因為之前果部已經壞壞地 成日用用下會自動關機
老公就帶佢去換機 最後俾影相功能略勝一籌的V10 勝出 新年前又有電話用喇!
夜晚就返阿媽度食飯 媽咪準備左盤菜俾大家食 最後當然食唔晒啦
再坐多一陣就已經返左屋企 始終劉BB 都仍然唔太舒服 (但退左燒就有返少少精神)
年廿九
今年無年三十晚 年廿九已經係除夕了! 早上約左姨姨飲茶小團年
多謝姨姨一家呢一年幫我照顧劉BB 照顧到肥肥白白真係唔易嘅
(我湊10日已經腰酸背痛了! 雖然日日見到個仔真係好開心~~)
下午就返99 度 晚上食團年飯 點知返到99 屋企 見到劉BB塊面紅卜卜
原來又發燒了 又成個人謝晒
當晚我就喺度同老公講 唉, 我寧願病果個係我 起碼我識表達自己有咩唔舒服丫! 見到個仔晚晚鼻塞同咳訓唔到... 個心好赤啊!!


text:
前post提過, 我將會自己推自己入火海, 呢個火海係真正嘅火海!因為係B‧B‧Q!
話說, 我同我d老表好多年前開始都會農曆新年聚一聚, 因為我係當中第一個結婚有自己竇口, 所以每年都係響我屋企攪嘢.但由舊年開始, 我覺得響我屋企有d悶, 就開始外出搵地方玩喇!
但係今年我新年去咗美國, 返到嚟約, 大家就就就(時間),又要投票去邊食咩, 最後就成6月尾開皮喇, 我地盤古初開約時都仲係有涼意, 頂最後邊個會估到我地出嚟嗰日竟然係全年第二熱嗰日ja!(好似係), 總之自殺式發癲成34度燒嘢食啦!so hot!!
小朋友有小朋友冷氣房玩, 外邊有偽水池比佢地釣假魚..haha
表妹帶埋佢兩個仔嚟, 個細仔得嗰兩歲幾, 勁甩繩馬騮, 追到佢老豆就癲..hahahha
終於有張靜止嘅相..haha
可以一早order佢地d嘢食, 又可以自己帶, 勁多嘢食!妖唔記得落閃光燈影到好似災區!!!
肉我就唔食喇, 梗係主打海鮮..wowow
我d老表真係好勁, 佢地自己帶咗蒜頭同牛油, 嚟到先壓蓉再mix牛油一大袋咁!我見到梗係狗衝咁用嚟燒蒜蓉包, 落咗好多!!嘩香到佢吖!!不過落得太多, 食完個口臭到深圳都聞到, 食左3舊香口膠先好d..hahhahaha
本來大家都話好耐無用叉嚟燒嘢食個個懶有興致咁攬住火爐燒燒燒
但去到後期, 好多都熱到呆咗, 剩返一個表弟一個人用網燒比全世界食, 好偉大呀!!!
大合照唔少得啦!但唔記得問佢地個樣見唔見得人, 矇晒佢啦!
有一刻, 我以為我自己會人體爆炸, 因為連散熱貼都貼到變咗做一塊熱啫哩!風扇都熱晒!hahahha...所以今次如果唔係因為熱, 其實個場地幾正, 夠大又開揚, 大家都話下次天氣涼可以再嚟encore!
我唔會寫呢度係邊度, 廢事我老公又串我同人宣傳, 如果邊個要搵場地又想知可以留email比我話你知!


text:
時間過得真係快,半年又就快過去,而下個星期一亦係24節氣之中嘅「夏至」喇,雖然我唔識醫術,但廣東人點都識番少少食療,咁夏至要點食法至可以保養身體呢?原來夏天要保護陽氣,所以飲食要清淡,要多食雜糧以寒其體,不可過食熱性食物,以免助熱,更加要多飲水,以收清熱解毒,利尿消腫之效.而諗起利尿嘅食物,我就會諗起冬瓜湯.
冬瓜湯真係由細飲到大,健康又愉快.呢個湯個賣相就認真麻麻,啡啡灰灰,成盤洗腳水咁,細個時唔多願飲,但係我鍾意食冬瓜喎,於是媽媽就𢳂一碗冬瓜俾我食,咁食完冬瓜個碗就梗有尐湯水嘅,咁佢話唔好嘥飲埋佢,我見少少就順下佢意喇,如果者佢每次加多尐湯水,咁逐少逐少加,到後來已經習慣左,而個湯亦實在唔算難飲,咁就養成左冬天飲冬瓜水嘅習慣.
這個湯非常之易煲.份量:一量米杯之扁豆赤小豆,半米杯意米,兩斤半冬瓜,陳皮一片,這個份量夠五六人用.用清水把扁豆赤小豆及意米和陳皮分別洗淨,再把冬瓜連皮切大塊,水滾後把所有材料放入,再滾後收細火,但以水仍能滾動為準,煲大概兩個半小時,便可飲用,其實而家自己搬左出嚟住,有陣時煲一煲冬瓜水連渣食,真係飯都唔駛煮又一餐,而且佢絕不肥膩,真係乾手淨腳.
不過呢個冬瓜湯都唔係冇難飲嘅時候㗎,不過唔關個湯本身事,係煮果個嘅問題,因為尐外籍家務助理係分唔清你尐廣東人咁多湯,呢樣加乜,果樣又唔加尐物,試過有一次,個家務助理醒得滯,竟然喺煲湯度落鹽,嘩,難飲到呢!所以切記,不要下鹽,真係好難飲的,屋企有外籍助理的要特別留意.要次次煲都提佢,唔係就浪費左煲湯喇!
雖然話夏天飲冬瓜水飲得好開心,但係夏天我其實更加鍾意西瓜.在熱爆錶的天氣下,渾身不自在,頭重重,鼻興興,昏昏欲睡的,如果這時候走去開著部冷氣瞓番一覺,應該可以補救到,但係番緊工呀,大佬,點瞓呀.等陣間老闆叫你番屋企瞓飽佢,以後都唔駛番就重衰!呢個時候,走落超級市場買隻西瓜嚟食,對我嚟講,係可以即時冇哂尐頭暈身罄嘅!
媽媽成日講佢細路仔時喺鄉下,遇上暑熱或身體不舒服,嫲嫲就會去攞隻冬瓜出嚟,俾媽媽抱著來消暑.不過喺香港我諗除了賣菜婆之外,其他人有機會見到一個完整冬瓜嘅機會並唔多,更何況要搵一整個冬瓜嚟抱!於是我想起它的親戚,阿西瓜.
而家尐西瓜好抵食,而且一般都幾甜同多水,不過小心唔好買左嘔泡或者爆炸西瓜就真.買左西瓜番屋企之後,我係唔會攬住佢嘅,我會將佢一分為二,一半切粒放入雪櫃,好方便我口痕時拮下一塊拮下一塊的吃,另一半的四分一則用來搾汁.嘩,呢招非常有效,一大杯西瓜汁咁飲落去,清甜非常之餘,又真係好似俾佢沖洗緊我全身咁,真係連暑氣也一併給它沖走.
這西瓜汁也真神奇,喝過以後不消三分鐘,頭重重嘅感覺冇左,胃部的漲滯感也沒有了,不單暑氣全消,果尐感冒徵象全部冇哂,疲憊感也消失了,呢個時候我會將剩低果四分一個西瓜切粒,一邊上網一邊拮下拮下咁食,真係寫意非常,非常寫意呀.


text:
唔少人將Asia Miles(亞洲萬里通)同Marco Polo Club(馬可波羅會)傻傻分不清,又或者覺得好複雜而敬而遠之,其實耶蘇同佛祖都講過,初戀無限好,我哋應該要擁抱恐懼,恐懼恐懼就係最令人恐懼嘅恐懼.唔明唔緊要,而家小妹就準備咗兩個會藉嘅分別畀你哋過下目. 「寰宇一家」:柏林航空,美國航空,英國航空,國泰航空
Hello大家好!我係新來嘅編輯Yvone~我會同大家分享有關藥物,美妝同埋健康小物嘅資訊㗎! 呢啲天氣一出街,真係可以熱到由頭到腳都濕晒,去到啲多人嘅地方,嗰陣汗味都幾尷尬,所以唔少人都會選擇用止汗劑.你又了解日日用嗰支止汗劑有幾多? 市面上嘅止汗香體產品其實分為兩類,分別係止汗劑以及除臭劑.止汗劑(Anti-perspirant)可以抑制汗水分泌,而除臭劑(Deodorant)係以
之前講開酒店常客計劃 , 可以靠住酒店儲積分 , 換免費住宿 , 房間升級 上次講完IHG Rewards Club優悅會 , 今次講下SPG俱樂部啦 全球有超過1,100間酒店參與SPG (Starwood Preferred Guest) 喜達屋俱樂部 酒店品牌包括: Sheraton Hotels & Resorts Four Points by Sheraton Ho
唔知各位淘寶係唔係用支付寶比錢呢? 最近支付寶要實名認證 , 要用國內銀行開行嘅戶口同銀行卡綁定戶口 如果唔綁定 , 5月20號開始就唔可以再用啦 , 用開支付寶淘寶咁點算呀! 唔洗驚 , 仲有其他方法㗎嘛~ 實名認證方法 如果你有國內銀行發行嘅戶口同銀行卡 , 就可以綁定支付寶戶口 登入返支付寶戶口 , 喺 嘅< 基本信息
講起儲里數,唔知你會諗起邊個飛行里數計劃?香港人多數都會諗起「亞洲萬里通」,主要係因為佢屬於國泰,國泰以香港做基地,用佢儲里數換機票比較多航線選擇;二來信用卡儲到嘅多數都係「亞洲萬里通」里數.當然,除咗「亞洲萬里通」,其他航空公司都有自己嘅飛行里數計劃,某啲航空公司組成飛行聯盟,除咗有航班共享,仲可以用里數去換聯盟成員嘅機票,今次就同大家簡單講下飛行里數計劃同埋航空公司聯盟嘅關係. 三大聯盟
儲里數嘅飛行常客計劃大家就聽得多啦 咁酒店集團都有酒店常客計劃 , 大家又知唔知呢? 唔係要你買套票送返免費住宿 , 餐券 , 優惠券嗰種 , 而係好似儲里數咁 , 住酒店可以儲積分 , 換免費住宿 , 房間升級 每個酒店集團都有自己嘅酒店常客計劃 , 住同一集團嘅酒店儲分或者換房都得 今次首先先講IHG Rewards Club優悅會 IHG Rewards Club係洲際酒店集團
一.Asia Miles係乜咩? Asia Miles係一個旅遊同消費嘅獎勵計劃,當你用Asia miles夥伴信用卡消費,就可以儲到Asia Miles.聽落好複雜,其實畀兩擔心機了解,人人都可以一里通百里明,明白了計算可變簡單㗎喇. 二.點儲Asia Miles? 其實用儲Asia Miles係易過借火,用Asia Miles夥伴信用卡科水買嘢,禮成.另外,去As
新手嚟講,諗起里數換機票多數都淨係諗住換直航機票,不過魔鬼原來藏在Asia miles兌換機票細節內,識玩嘅話,可以幫你玩多幾個地方.呢家就學下點樣善用里數去多幾個地方啦. 基本少少嘅Asia Miles兌換機票條款:可以於起點,轉機點或者回程點做兩次中途停留(2 stopovers),兩次轉機(2 transits)同埋一次終斷行程(1 open jaw). 循例都要解釋返呢以下幾個
好多信用卡都有機場候機貴賓室優惠,可以憑信用卡或附送嘅機場候機貴賓室會籍免費入去Hea住等,如果習慣提早去機場,輕輕鬆鬆施施然咁上機,又或者遇上Delay就啱晒.今次我就列咗一啲有免費機場候機貴賓室優惠嘅卡出嚟,方便大家申請返一,兩張傍身. 表格放大版在此 親民之選-東亞JCB白金卡 / 銀聯雙幣鑽石卡 申請門欖最低嘅,應該係東亞JCB白金卡,年薪$40,000或以上就可以申
就嚟又放暑假,每年到咗呢個時候,亦代表一批大學生畢業,投身職場.出嚟做嘢,有經濟能力,想申請返張信用卡傍下身,順便儲下里數.不過剛剛做嘢,人工唔高,未必申請到入息要求比較高嘅卡.咁係咪代表好難儲到里數呢?又唔一定,仲有一啲比較親民嘅卡可以考慮. 年薪$150,000之選 積分永久有效-Citibank Rewards Card 通常信用卡積分都有有效期,長短不一,Citiba
最近喺Faecbook分享咗好多可以喺Amazon買到嘅小玩意 , 例如Snoopy爆谷機 , 熱狗機 , 米奇朱古力噴泉 , 熱香餅機 , 全部都超級受大家歡迎 , 好多人問喺邊度買 , 所以我就揀咗自已最鍾意個一樣買咗返嚟香港 , 我揀咗Snoopy爆谷機 , 佢有一個完整嘅Snoopy推住爆谷機 , 超級可愛 !! 除咗同大家開箱試玩部爆谷機之外
香港人就最鍾意去旅行,隨時儲住幾套廉航特平機票,隔一陣就飛.出去玩買嘢食嘢會簽卡,精打細算嘅朋友梗係會搵下邊張信用卡有海外簽賬優惠,賺返啲回贈.今次我就搵咗四個期間限定海外簽賬優惠比較下,如果你係近期出發,可以參考咗起程.即使係暑假甚至聖誕先去,一樣有優惠啱用. 匯豐 (須登記) 優惠期:5月16日至12月31日 優惠:海外簽賬可獲額外倍


text:
2006年12月4日
而事實上, 有思想既人唔係收唔到, 只不過唔係咁多, 同埋有 d人會因為唔喜歡哩度而選擇離開. 當聽到有哩類學生離開既時候, 我都會感到有 d可惜.
兩年前收到幾個學生入左壘球隊. 佢地唔係話好叻, 不過亦見到佢地識得諗下野. 知道自己做緊乜. 自己不其然就盡量去撐佢地, 唔想佢地人云亦云, 被倒模成同其他人一樣. 可能就因為咁, 同佢地既關係變得好好. 哩兩年發生既事, 一齊打波, 都好開心, 令我有返以前 undergrad個陣住 hall既感覺. 當年住 hall班好朋友, 亦都係而家 Sniper壘球隊既兄弟. 而家 hall team班靚, 亦都繼續會係 Nomad壘球隊既好朋友. 哩 d係我而前冇期望過.
雖然明知會繼續打波, 但當諗起熟個幾個仲有幾個月就走, 點都會有 d唔捨得. 點知而家就有一隻話要走啦, 下個 sem唔住啦, 係真係會唔開心. 最錫係佢, 最擔心又係佢, 最難教得好個個亦都係佢. 而家話返屋企住, 都唔知條友仔會唔會厭辛苦唔黎練波. 佢又唔係 hall度, 又打 7唔到佢, 真係冇晒辦法. 不過亦都明白, 其實自己都經歷過, 大家返屋企住係遲早都會發生既事, 都唔可以唔開心得咁多.
下年 inter-hall, 或者係打 league升唔升到 grade, 大家既自發性係比起我既教導黎得更加重要. 我亦都唔可以強求咁多. 好彩大家, 尤其係徒弟仔, 係哩方面都有好大既進步. 而事實上教波亦教得舒服左. 期望隊波真係可以好似我所想咁樣, 續漸成形同成熟.